
PREFAŢA 


Textele reunite sub titlul Scrieri politice au fost 
concepute de F.M. Dostoievski în perioada septem¬ 
brie 1873-ianuariel874, cînd era redactor-şef al revistei 
Grajdanin (Cetăţeanul ) şi publica într-o primă formă, încă 
nici lui prea clară, Jurnalul de scriitor. Firesc, ele trebuie 
privite în contextul creaţiei din vremea respectivă, mai ales 
că acum cititorul român are posibilitatea s-o facă, întrucît 
primul volum al Jurnalului a şi apărut anul acesta. 

După cum ne amintim, Cuvîntul înainte care deschide 
Jurnalul este de o voioşie molipsitoare. Coincidenţa dintre 
aprobarea numirii sale ca redactor-şef şi lectura unei ştiri 
despre căsătoria prinţului moştenitor al Chinei îi prileju¬ 
ieşte autorului consideraţii glumeţe despre un Dostoievski- 
-chinez : „în China, aş fi scris excelent; la noi e cu mult mai 
greu. Acolo totul e prevăzut şi reglementat pentru o mie de 
ani, la noi, însă, totul e cu fundul în sus pentru o mie de 
ani. Acolo chiar şi fără să vreau aş fi scris pe înţeles ; aşa 
că nu ştiu cine m-ar fi citit. La noi, ca să te faci citit trebuie 
să scrii confuz” 1 . Urmează, fireşte, consideraţii despre 
faptul că ziariştii care scriu prost, scriu de regulă şi mult. 

Ne-am aştepta deci ca, pentru a evita acuzaţiile că scrie 
prost, articolele şi episoadele din Jurnal să fie scurte. 
Nimic mai fals! Dostoievski bănuieşte de pe acum că, 
într-un viitor nu prea îndepărtat, începîndcu 1876, va scrie 
de unul singur o întreagă revistă ( Jurnalul ) şi parcă „îşi 
face mina”, îşi cerne temele de meditaţie, îşi verifică stru¬ 
nele grave şi mai puţin grave ale scriiturii, probîndu-le prin 
publicare imediată. Audienţa şi efemeritatea unei publicaţii 
săptămînale pare să-l intereseze mai mult decît pagina de 
proză temeinică, aşezată (ceea ce nu înseamnă că nu va mai 

da Adolescentul şi Fraţii Karamazov) ; unii contemporani 
l-au acuzat că-şi părăseşte pana de scriitor şi vrea să 
devină profet; Vladimir Soloviov spunea despre el că a 
fost profet. Şi în posteritate atitudinile faţă de publicistica 
dostoievskiană au fost împărţite. Pentru că micul volum 
propus acum se numeşte Scrieri politice, vom transcrie 
cîteva fraze demolatoare dintr-un filosof foarte cunoscut: 
„Dacă-1 asculţi pe Dostoievski, ţi se pare că inventează idei 
pe care guvernul ar trebui să le adopte ca îndreptar şi să le 
transpună în practică. însă e suficientă puţină atenţie şi vă 
veţi convinge că Dostoievski nu a inventat absolut nici o 
idee politică originală. în această privinţă, tot arsenalul său 
l-a împrumutat de la slavofili, care şi ei au fost originali în 
măsura în care, fără ajutor dinafară, traduceau din nemţeşte 
sau franţuzeşte «Russland tiber alles» - prin înlocuirea 
cuvîntului respectiv păstrînd chiar măsura versului. Dar, 
şi acest lucru este extrem de important, nici slavofilii, 
cu glorificarea lor ruso-germană a naţionalităţii, nici 
Dostoievski, care le-a cîntat în strună, nu au izbutit să 
înveţe nimic pe un reprezentant al puterii” 2 . 

Ultima propoziţie ar trebui subliniată, pentru că scrii¬ 
torii nu se nasc pe lume pentru a trasa cursuri politice. Este 
prea puţin probabil ca şi Dostoievski să se fi gîndit că ar 
putea influenţa în vreun fel istoria, participînd la ea cu o 
peniţă şi cîteva coli de hîrtie. Dar transcriindu-şi discursiv 
contemporaneitatea, încercînd s-o înţeleagă şi s-o exprime 
textual, el nu făcea decît să-şi caute un loc sub soare, să 
descopere în lume voinţa lui Dumnezeu, pentru că altfel, 
dacă acesta n-ar fi existat, ar fi putut (parafrazîndu-şi un 
personaj) să se întrebe ce fel de scriitor mai este şi el. Şi 
era un scriitor mare, nu se îndoia de asta, dar ştia totodată 
că harul nu-i acordă vreun privilegiu în cuprinderea 
realului. Poate că şi rubrica de comentarii ale evenimentelor 
internaţionale şi-a asumat-o la Grajdanin dintr-un fel de 
pornire de a se obliga să înţeleagă pregătindu-şi „lecţia” 
în vederea întîlnirii săptămînale cu cititorii. „Trebuie să 
citesc o mulţime de ziare”, recunoaşte el într-o scrisoare. 
Lecturi efemere, în vederea umplerii unor coli de tipar care 

ar fi fost şi ele efemere, dacă autorul lor n-ar fi fost 
Dostoievski. Dar elaborarea articolelor nu era o joacă 
pentru creatorul atîtor romane, dimpotrivă, după cum recu¬ 
noaşte în altă scrisoare, le „compunea” cu chin şi nervi. 

Evenimentele comentate au trecut prin proba istorio¬ 
grafiei, trădările, intenţiile bune şi cele perfide au ieşit la 
iveală, peste ele s-au aşternut straturi groase de ideologie, 
pentru că textul istoric adeseori este investit cu sarcina de a 
camufla complexe. Deci, este suficientă o descriere sumară 
a lor. Cea mai mare parte este dedicată evenimentelor din 
Franţa, aflată la răscrucea dintre republică şi restaurarea 
monarhiei, nou-unificatei Italii şi raporturilor ei cu curia 
papală, rebeliunii carliste din Spania. Nu-i locul să 
apreciem simpatiile şi antipatiile autorului; trebuie să 
ţinem cont şi de calitatea surselor pe care le avea la 
îndemînă, de nivelul general al comentariului din presa 
vremii. Dostoievski citează copios (nici nu s-ar putea altfel 
într-o rubrică de actualitate, bazată pe telegrame şi diferite 
surse de informaţii), însă, în dezvoltarea ideilor, se simte, 
ca să spunem aşa, ici-colo, gheara leului. Nu s-ar putea 
spune că nu urmăreşte cu interes ceea ce se întîmplă în 
Europa, dar, cert, n-o face cu simpatie. In eventualele 
iniţiative ale bisericii catolice întru apropierea de popor 
simte suflul rece al „socialismului creştin”. Numele lui 
Marx şi Bakunin apar alături, ca ipostaze ale antihristului, 
în rebeliunile spaniole vede o turmă de „ticăloşi” răsculaţi, 
sprijinită de clerul catolic, căruia îi este „specifică” 
„superficialitatea de gîndire”. Pe deasupra, lutheranismul 
german, prin legi precum căsătoria civilă, acţionează nu 
numai împotriva bisericii catolice, ci „împotriva oricărei 
biserici creştine, alături de duşmanii ei, ateiştii şi socia¬ 
liştii”. Recunoaştem aici idei dintre cele puse pe buzele 
prinţului Mîşkin: „Catolicismul roman e mai rău decît 
ateismul însuşi (...) Ateismul nu face decît să predice 
zeroul, dar catolicismul merge şi mai departe : predică un 
Hristos denaturat, pe care tot el l-a ponegrit şi profanat, un 
Hristos contrar celui adevărat! Catolicismul îl predică pe 
Antihrist, vă asigur de asta ! ” 3 . 

în plan istoric deci. Europa este dezbinată, fiecare luptă 
cu toată lumea, alianţele sînt efemere şi nesincere. Singura 
politică „altruistă” (consecvent altruistă !) a avut-o şi o are 
Rusia, cu toate intenţiile perfide pe care observatorii (stînd 
ei înşişi cu degetul pe trăgaci) i le atribuie, acuzînd-o de 
atentat împotriva civilizaţiei occidentale. Istoria este o 
oglindă a luptei de idei, în decursul căreia acelaşi Occident 
se sfîşie, divizat în tabere antagoniste, după felul cum 
fiecare înţelege necesitatea instaurării bisericii universale 
(catolice). Autoritatea papală, care de secole s-a sprijinit 
pe puterea laică a împăraţilor pentru a se impune, este, 
iată, minimalizată şi aproape spulberată prin desfiinţarea 
statutului teocratic. Protestantismul german nu mai are rost 
întrucît, devreme ce pentru catolicism a venit „sfîrşitul 
sfîrşitului” (în 1870, odată cu alipirea Romei la Regatul 
Italiei), nu mai are împotriva cui să protesteze. Cu alte 
cuvinte, în logica lui Dostoievski, Europa este înghiţită de 
un vid religios, pentru că nimeni nu mai are de rostit un 
„cuvînt nou”. Pe de altă parte, pentru a te pune în fruntea 
unei naţiuni (referinţa este la Mac-Mahon), „trebuie să 
aduci o idee nouă, să spui un cuvînt nou, care intr-adevăr 
ar avea puterea de a mobiliza pentru lupta cu spiritul rău 
al unui întreg secol de discordii, de anarhie şi de revoluţii 
franceze fără rost”. Va spune catolicismul sau protestan¬ 
tismul acest cuvînt nou ? Dostoievski este sigur că aşa ceva 
nu se va întîmpla, că resursele dogmatice ale celor două 
religii sînt epuizate şi că acestea vor rosti un fals cuvînt 
numai ca să nu-şi piardă turma : „Ce-1 costă (pe catolicism 
- n.n.) să dea asigurări poporului ignorant şi pauper că şi 
comunismul este tot un creştinism şi că Iisus Hristos numai 
despre asta a vorbit?”. Socialismul ca prelungire a ideii 
catolice universale este perspectiva pe care Dostoievski o 
citeşte în frămîntarea europeană contemporană lui şi nu are 
importanţă că peste mai puţin de o jumătate de veac această 
previziune se va împlini chiar în „altruista Rusie”. S-a 
înşelat doar în privinţa locului, nu şi a iminenţei catas¬ 
trofei : „Lumea se salvează numai după ce a fost bîntuită 

de spiritul răului... Iar acest spirit este aproape, copiii 
noştri s-ar putea să-l vadă”. 

Ca să rotunjim ideea, vom apela la cîteva fraze din 
volumul al doilea al Jurnalului de scriitor, aflat sub tipar. 
Pentru Dostoievski, „ideea rusă” (sau „ideea slavă”) este 
echivalentă cu „ideea ortodoxă”. Iată cum vede el raportul 
european de forţe, trei ani mai tîrziu : „Germanul dispre¬ 
ţuieşte ideea slavă la fel ca şi pe cea catolică, cu diferenţa 
că pe ultima a recunoscut-o întotdeauna ca pe un inamic 
puternic, viguros, iar ideea slavă nici nu a recunoscut-o 
ca atare pînă în ultima clipă”. Situîndu-se în perspectiva 
germană, scriitorul constată că obişnuita opoziţie eu-celălalt 
se complică, prin adăugarea încă unui element, doritor 
să-şi rostească şi el cuvîntul său „nou”. Chiar dacă acest 
cuvînt rusesc nu a fost „altruist” istoriceşte, remarcăm 
că Dostoievski era sigur că ortodoxia este adevărata cale 
spre mîntuire a omului ca individ şi a bisericii ca turmă a 
lui Hristos. Iar sinceritatea încrederii sale în ortodoxie nu 
poate fi taxată drept şovină. A pus această sinceritate 
pe hîrtie, în publicistica şi romanele sale, şi a-1 iubi numai 
ca scriitor, ignorîndu-i celălalt aspect al prezenţei în lume, 
ar trebui să procedăm, împotriva unei exclamaţii a unui 
alt personaj: „iubiţi-ne aşa murdărei cum sîntem, căci, 
atunci cînd sîntem curăţei, ne iubeşte toată lumea”. 
Verdictele sale sînt ale unui om, şi nu omul este posesorul 
adevărului absolut. 

Vom încheia tot cu o remarcă a lui Şestov : „El 
(Dostoievski - n.n.), desigur, ştia că nu este profet, dar 
ştia şi că profeţi n-au fost vreodată pe pămînt, iar cei care 
au fost nu au avut pentru acesta vreun drept mai mare 
decît el” 4 . 


Emil Iordache 


Note 


1. F.M. Dostoievski, Jurnal de scriitor, voi. I, Editura 
Polirom, Iaşi, 1998, p. 4. 

2. Lev Şestov, începuturi şi sfîrşituri, Institutul European, 
Iaşi, 1993, p. 63. 

3. F.M. Dostoievski, Idiotul, Editura Polirom, Iaşi, 1998, 
p.543. 

4. Lev Şestov, op. cit., p. 66. 

17 septembrie 1873 


în ultimul timp, în Europa, s-au petrecut trei 
evenimente capitale: 1) întrevederea de la 

Froschdorf 1 ; 2) eliminarea definitivă a urmărilor 
invaziei inamice pe teritoriul francez, prin retragerea 
ultimelor unităţi germane 2 şi 3) vizita extraordinară 
la Viena şi Berlin a regelui Italiei 3 . Aceste trei 
evenimente foarte importante pot avea consecinţe 
extraordinare pentru întreaga Europă şi, ceea ce e 
mai important, chiar în viitorul cel mai apropiat. 

în momentul de faţă, în Franţa aproape toată 
lumea îşi pune o singură întrebare : ce-ar mai putea 
să se întîmple chiar acum, în zilele următoare? 
Nimeni nu se gîndeşte la viitorul îndepărtat, nimeni 
nu are grija felului în care se vor aranja lucrurile 
pînă la urmă ; evenimentele curente au atins punc¬ 
tul de maximă încordare. 

Pe 4 septembrie, de pildă, la Bursa din Paris s-a 
răspîndit zvonul (care mai tîrziu s-a dovedit a fi 
fals) că, pasămite, contele de Chambord 4 ar fi 
renunţat la pretenţiile sale în favoarea contelelui de 
Paris 5 . Zvonul a determinat o creştere destul de 
importantă a acţiunilor. 

Aşa că bieţii francezi se află într-o asemenea 
situaţie, încît nici ei nu se mai îndoiesc cîtuşi de 
puţin că de-acum se poate întîmpla cu ei absolut 
orice. Ei cred chiar şi în posibilitatea venirii contelui 
de Chambord la tron şi cea mai mică modificare a 

situaţiei (?), adică aducerea contelui de Paris în 
discuţie, este luată drept ceva îmbucurător. 

însă zilele trecute s-a întîmplat un fapt, desigur 
prevăzut şi ştiut de toţi de multă vreme, dar care 
i-a emoţionat totalmente, ca şi cum ar fi fost ceva 
cu totul surprinzător. O publicaţie oficială, la 4 
(16) septembrie, a tipărit ştirea următoare : 

„Conflans şi Jarny, ultimele localităţi ocupate, au 
fost degajate ieri, la ora 7 seara. La ora 9, armatele 
germane au trecut frontiera. Teritoriul ţării este 
definitiv eliberat”. 

Pentru acest lucru s-a şi format în urmă cu trei 
ani actuala Adunare Naţională Franceză 6 ; aflată în 
pragul pieirii, naţiunea îi încredinţa atunci Adunării 
misiunea de a restabili ordinea, de a plăti miliardele 
pe care le avea ca datorii de război şi de a evacua 
trupele străine de pe teritoriul ţării. E drept că 
întotdeauna, iar în ultimul an mai mult ca oricînd, 
Adunarea Naţională a respins orice limitare a pre¬ 
rogativelor sale. De foarte multe ori a afirmat că, 
înainte de a se dizolva, trebuie să statornicească 
definitiv destinele Franţei. Dar cei mai mulţi depu¬ 
taţi ai minorităţii din Adunare (aproape întreaga 
aripă stingă) au luat drept limită maximă a investi- 
turii doar eliberarea teritoriului. Opinia publică 
franceză, poate în cea mai mare parte a sa, este, în 
această privinţă, de partea minorităţii din camera 
parlamentară. Cit timp ostaşii germani se mai aflau 
în Franţa, problema era doar controversată, aveau 
un obiectiv de îndeplinit. Nu conta dacă erau sau 
nu de acord, nu se puteau înprăştia atîta timp 
cit ultimul soldat german nu a părăsit teritoriul 
Franţei. Şi iată că acum, la 3 septembrie, obiectivul 

se îndeplineşte şi toţi simt deodată că trebuie să 
dea neapărat un răspuns rapid la întrebarea: „Ce 
mai rămîne acum de făcut ? ” 

Evident, răspunsul se va da, în mod necesar, în 
forţă. Nu este posibil nici un fel de acord, fapt 
demonstrat de convenţia din 24 mai, cînd Thiers 7 a 
fost înlăturat de la putere. Rezolvarea în forţă a fost 
încercată de mult, însă acum, cînd întrebarea „ce-i 
de făcut ? ” se pune din nou şi deja cu foarte multă 
insistenţă, activitatea tuturor partidelor, care, fireşte, 
continuă să-şi fie ostile reciproc, trebuie, desigur, 
să se intensifice de zece ori. Judecind după gravi¬ 
tatea evenimentelor, mai e foarte mult pînă cînd 
Adunarea, plecată în vacanţă, îşi va relua lucrările. 
Şi dacă măcar unul dintre partidele de acum ar 
avea o posibilitate cit de mică să dea o lovitură de 
stat în forţă, ar face-o cu siguranţă. 

O lovitură de stat în forţă ar putea-o înfăptui 
doar mareşalul Mac-Mahon 8 , avînd armata în mîi- 
nile sale... Dar despre asta vom vorbi mai tîrziu. 
Există posibilitatea ca Adunarea Naţională să fie 
convocată înainte de termen. 

Legitimiştii 9 au fost primii care au aplicat forţa 
în rezolvarea problemei vitale: „Ce-i de făcut 
acuml ”. Nici măcar n-a fost un fenomen politic ; 
a fost ceva tensionat, precipitat, peste măsură de 
irascibil, febril, aşa cum se întîmplă uneori cu 
oamenii care, intr-un mod cit se poate de radical, 
de-o eternitate, nu-şi înţeleg situaţia. (Seamănă cu 
modul în care acţionează la noi, uneori, polonezii.) 
Acum este foarte clar că alianţa din 24 mai a fost 
încheiată numai şi numai pentru înlăturarea lui 
Thiers. Se poate afirma aproape cu certitudine că 
nimeni n-a scăpat o vorbă despre viitor şi despre 

atitudinea pe care o vor avea unii faţă de alţii 
imediat după înlăturarea lui Thiers. Nu şi-au făcut 
unii altora nici un fel de promisiuni, cu excepţia 
celor urgente, care acum ţin de ziua de ieri şi n-au 
nici o legătură cu problema reală. Ştiau foarte bine 
că fiecare va acţiona doar în interesul partidului 
său şi că imediat, chiar mîine, dacă va fi nevoie, se 
vor încăiera. Cel mai fervent şi mai numeros dintre 
aceste partide 10 a început de îndată să acţioneze cu 
o ciudată şi prin nimic justificată încredere în 
forţele sale. Dar legitimiştii şi mai ales clericalii 
au acţionat aşa întotdeauna, pe parcursul întregii 
istorii mai recente a Franţei. Atunci ca şi întot¬ 
deauna, legitimiştii şi clericalii au început prin a 
dispreţui total opinia publică, cu îngrădirea presei 
şi a adunărilor publice, iar persecuţiile au început 
imediat după aceea. într-adevăr, în rîndurile popo¬ 
rului francez, la ţară şi, parţial, la oraş (nu însă şi 
printre muncitorii din fabrici), în ultimii ani s-a 
făcut simţită o mişcare religioasă destul de vizibilă. 
Clerul a exploatat de îndată această stare de lucruri, 
dar a făcut-o fără măsură, fără a înţelege opinia 
publică, cu o insolenţă dăunătoare religiei înseşi. 
In mod artificial, în întreaga Franţă au început să 
fie organizate şi provocate pelerinaje, arhiepiscopii 
răspîndeau mesaje revoltătoare, cereau credite pentru 
ridicarea de noi biserici 11 , mai că n-au legiferat ca 
fiecare şedinţă a Adunării Naţionale să înceapă cu 
o rugăciune, ceea ce este de neconceput şi absurd 
pentru francezi. în mod prostesc, chiar ştiind că-i 
o prostie (adică fără a se cruţa), interziceau toate 
ovaţiile şi cuvintele de recunoştinţă la adresa lui 
Thiers, persecutîndu-i pe cei care nu le dădeau 
ascultare. Nu au permis să se sărbătorească nicăieri 

ziua eliberării teritoriului, astfel dînd singuri a 
înţelege că nu se consideră autori sau participanţi 
la respectiva eliberare. Cu ocazia acestui imens 
prilej de bucurie pentru Franţa, nu au vrut să dea 
nici cea mai mică amnistie, măcar de formă, pentru 
deţinuţii politici 12 , lucru pe care nici un guvern din 
Europa nu îl refuză supuşilor săi în zilele de mari 
festivităţi sau bucurii naţionale. într-un cuvînt, 
au acţionat cu dispreţ pentru cei din jur, cu o 
inimaginabilă încredere în forţele proprii. Şi iată 
că dintr-o dată artizanii acestei politici, fără să 
mai facă deloc un secret din intenţia lor, au dat 
fuga la contele de Chambord. A avut loc întîlnirea 
dintre reprezentanţii dinastiilor (de Orleans şi de 
Bourbon 13 ). Pînă în momentul de faţă, e greu de 
imaginat ce anume a vrut să spună prin asta contele 
de Paris. Dinastia Orleans, pe care o sprijină cîţiva 
susţinători în Adunarea Naţională, aproape mai 
puţini decît oricare altul dintre partidele care sfîşie 
acum Franţa, are şanse la tron. Această dinastie, 
cea mai benefică pentru Franţa în acest secol, care 
i-a dăruit optsprezece ani fericiţi 14 , i-a devenit totuşi 
nesuferită şi acum Franţa n-ar mai accepta-o pentru 
nimic în lume. Pe deasupra, dinastia şi-a trăit veacul 
şi ţara are acum cu totul alte exigenţe. Dinastia 
Orleans, cu blîndeţea ei în conducere şi cu libe¬ 
ralismul ei raţional, nu mai corespunde cursului 
evenimentelor din prezent. Totuşi, întîlnirea a avut 
loc, şi cele două partide s-au unit şi speră să obţină 
majoritatea în Adunarea Naţională. Dar ce-ar în 
semna această Adunare, dacă l-ar proclama pe 
contele de Chambord Henric al V-lea, chiar dacă 
acest lucru ar fi posibil ? Există fapte istorice, care 
s-au petrecut demult şi nu pot fi ignorate. Nu are 

importanţă dacă sînt bune sau nu, dacă sînt dătă¬ 
toare de viaţă sau aduc moartea cu ele - în problema 
de faţă e totuna. Principalul e că ele există şi că 
peste ele nu se poate trece. Ca urmare a acestor 
fapte, francezii nu-1 pot nicidecum accepta pe con¬ 
tele de Chambord, cu a sa autoritate „prin mila 
lui Dumnezeu” (şi cu dreptul său, cucerit în secolul 
al V-lea, am adăuga noi 15 ). O, ei poate că l-ar 
accepta! Fiindcă doar cel mult a opta parte din 
întreaga naţiune crede în principiile anului ‘89 şi 
ştie de ele. Ceilalţi nu-şi doresc decît linişte şi un 
guvern puternic, asta şi-o doresc atît de mult, încît 
ar fi de acord cu orice autoritate, numai să fie 
certă. Dar problema este că în certitudinea autori¬ 
tăţii contelui de Chambord nimeni, în afară de 
legitimişti, nu poate crede la modul serios. Desigur, 
acum orice, absolut orice se poate întîmpla, pînă şi 
Chambord poate intra în Paris pe un cal alb... dar 
pentru cel mult două zile şi numai în cazul în care 
Mac-Mahon îşi va pune bastonul de mareşal în 
urna electorală. Dar - fapt deosebit de important - 
se pare că mareşalul Mac-Mahon este străin de 
Froschdorf şi de întreaga mişcare legitimistă 16 . în 
tot cazul, n-a venit de nicăieri vreo informaţie 
sigură că ar avea vreo legătură cu asta. într-un 
cuvînt, agitatorii nu se bizuie decît pe propriile lor 
forţe. Este remarcabil, de asemenea, că, dintre toţi 
legitimiştii, cei mai nerăbdători, mai intoleranţi, 
cei mai înfocaţi, mai plini de sine şi cei mai rupţi 
de realitate sînt clericalii, preoţimea. 

Delegaţiile partidelor monarhice duc tratative 
dintre cele mai energice cu contele de Chambord, 
ca şi cum totul ar depinde de el şi de acordul său. 

Nimeni nu se gîndeşte ce opinie are naţiunea. De 
fapt, nici nu putea fi altfel: în orice caz, legitimiştii 
pur-sînge au negat întotdeauna Franţa şi asta au 
demonstrat-o perfect, istoriceşte. „L’etat c’est moi, 
la nation c 'est nous. ” 17 Extrem de comică începe 
să iasă în evidenţă figura contelui de Chambord! 
Se pare că şi el e cit se poate de convins că totul 
depinde numai de acceptul lui de a deveni rege şi 
că, dacă şi-ar da asentimentul, întreaga Franţă s-ar 
arunca de îndată în genunchi în faţa lui. Se spune 
că zilele trecute, într-o discuţie cu deputaţii de 
dreapta, referitoare la intenţia, care i se atribuie, 
de a începe războiul cu Italia, a răspuns că asta ar 
fi fost o absurditate din partea lui, pentru că se ştie 
că Franţa nu poate purta un război: „Este necesar, 
a încheiat el, ca Franţa să-şi adune puterile şi 
să-şi pună treburile la punct”, dar că, pe deasupra, 
„trebuie să i se lase prinţului de Bismarck 18 
întreaga libertate de acţiune, deoarece singur va 
demola ce a construit”. 

Dacă într-adevăr contele de Chambord a spus 
aceste cuvinte despre Bismarck, atunci, fără îndoială, 
este un om profund şi inteligent. însă pînă acum 
nimeni nu a avut vreo informaţie despre marea lui 
inteligenţă, aşa că, s-ar putea ca aprecierile refe¬ 
ritoare la Bismarck să nu fie ale lui (dacă ele au 
fost rostite) şi contele n-a făcut decît să repete 
cuvintele altuia, care, poate, le-a inventat special 
pentru el. Cine ştie? Uneori, pentru regii care se 
întorc la popoarele lor se născocesc dictoane, pe 
care ei le rostesc la prima întîlnire. Dacă memoria 
nu ne înşeală, parcă lui Ludovic al XVIII-lea 19 , 
cînd revenea în Paris, în 1814, după o îndelungată 

absenţă, Talleyrand 20 i-a pregătit maxima: „Rien 
n’est change, il n’y a qu’un Frangais de plus” 
(„Nimic nu s-a schimbat; doar că e cu un francez 
mai mult”) 21 - Nu ştim dacă aşa vor fi stat lucrurile, 
însă contele de Chambord, chiar un om extrem de 
inteligent fiind, ar putea, totuşi, să nu-şi înţeleagă 
defel naţiunea. Acolo unde adepţii regelui se organi¬ 
zează intr-un partid, regele, chiar din ziua naşterii 
sale şi pînă în moarte, nu-i vede doar pe cei din 
partidul său şi, chiar dacă aude şi despre oameni 
din alte partide, cu siguranţă îi consideră plecaţi 
cu sorcova. Contele de Chambord promite să nu 
declare război Italiei (adică să nu ia partea papei), 
însă nu vorbeşte decît despre clipa de faţă, de 
faptul că Franţa nu este încă pregătită de război. 
Această întorsătură a frazei trebuie să însemne că, 
după ce Franţa îşi va mai trage sufletul şi se va 
pregăti de luptă, atunci... Şi el, un Bourbon „legi¬ 
tim”, veritabil, el, regele Franţei, îşi poate permite 
să renunţe la secularul său titlu de „cel mai creştin 
rege” 22 ? De mult, din negura veacurilor, vechea 
Franţă a trăit prin ideea catolică, pe care a procla¬ 
mat-o mereu, ţinînd sus steagul ei şi apărînd Roma, 
în opoziţie cu ideea germană, care a ajuns pînă la 
urmă de partea Reformei, cu toate consecinţele ei. 
Acest lucru este atît de inseparabil de ideea primor¬ 
dială şi de naţiunea franceză, principala reprezen¬ 
tantă a seminţiei germano-romanice, incit în pofida 
anului ’89, Franţa, de-a lungul întregului secol al 
XlX-lea (Ludovic-Filip 23 , Napoleon al III-lea 24 , 
Thiers) a continuat tot timpul, în politica ei, să 
apere catolicismul. Roma, sfîntul scaun papal. 
Acum, însă, tocmai în aceste momente, se poate 
presimţi că prima confruntare a Franţei, în fruntea 

celorlalte state catolice (dacă o asemenea alianţă 
catolică se va realiza), cu Germania se va produce 
tocmai din cauza Romei, pentru reînvierea catoli¬ 
cismului roman în întreaga sa idee primordială... 
Doar nu degeaba la Berlin s-a pornit cruciada prin 
„sînge şi fier” pentru eradicarea totală a „ideii 
romane” în Germania şi chiar, în locul tradiţio¬ 
nalului catolicism roman, a fost inventat „vechiul 
catolicism” 25 (livresc) pentru a i se împotrivi 
celuilalt şi a-i opune rezistenţă. Şi numai catolicii 
romani din Germania, ei singuri, n-ar fi putut să-l 
tulbure într-un asemenea hal pe contele Bismarck, 
n-ar fi putut să şi-l facă duşman. Aici este altceva 
la mijloc: se poate să existe presimţirea că ideea 
romană va renaşte şi că steagul ei îl va ridica 
extremul Occident al Europei, de unde şi-au evacuat 
nu de mult ultimii soldaţi... Dealtfel, nu intenţio¬ 
năm acum să ne dezvoltăm ideea şi s-o demonstrăm 
amănunţit. Preferăm să rămînă doar o prezumţie... 

în legătură cu drapelul, cu cel tricolor, francez, 
republican , contele de Chambord n-a luat încă nici 
o decizie. Se pare, de altminteri, că a avut un semn 
de la papă, că ar trebui să fie de acord, să nu se 
încăpăţîneze, să facă această concesie. N-a hotărît 
încă nimic, dar se spune că se va întîmpla cam 
aşa: naţiunea (Adunarea Naţională) va veni la el 
să-i înmîneze coroana şi despre drapel nu va sufla 
o vorbă, iar el, din proprie iniţiativă, îi va dărui 
Franţei drapelul tricolor atît de drag ei, în semn de 
mărinimie, spre bucuria tuturor. Despre constituţie 
s-a exprimat că, dacă vechea chartă (din 1814), cu 
care au venit o dată Bourbonii 26 (adică a existat un 
precedent), o va schimba cît de cît în funcţie de 
situaţia de acum, asta va fi, se pare, de ajuns. Se 

înţelege că, în acest caz, votul universal 27 , atît de 
drag francezilor (de altfel, nu se ştie de ce, fiindcă 
nimeni nu ar putea da exemplu de o invenţie mai 
stupidă, chiar dacă ar avea de ales dintre toate 
neghiobiile care s-au întîmplat în Franţa secolului 
nostru), se aboleşte. Dar ce treabă are el cu Franţa? 
Nu-i nici un dubiu că în Franţa contele de 
Chambord se întoarce cu cea mai sfîntă încredin¬ 
ţare că o va ferici şi crede că o va ferici; însă 
revenirea lui seamănă foarte bine, în reveriile lui, cu 
întoarcerea unui moşierului binefăcător în satul său. 

Nu, el nu le va permite să îngenuncheze ! Adică, 
atunci cînd, în castelul Chambord (se aude că 
doreşte să se mute pînă atunci la Chambord), 
Adunarea Naţională, cu coroana în mîini, se va 
apuca să-l implore să „se restituie Franţei”, el, 
fireşte, nu-i va lăsa să se arunce în genunchi, 
înţelege, înţelege prea bine secolul! Dar... dacă ei 
s-ar preface măcar că intenţionează să-şi îndoaie 
genunchii, asta n-ar fi rău deloc. Iar el, în semn de 
recunoştinţă, nu i-ar lăsa pentru nimic în lume să 
îngenuncheze, i-ar opri imediat, aşa că pînă la 
urmă ar ieşi că ei nici n-au început să-şi îndoaie 
genunchii. în schimb, e sigur că, în liniştea 
Froschdorfului, imaginaţia inocentă a contelui a 
visat adeseori în ultimul timp că, atunci cînd va 
intra în Paris, călare pe un cal alb, pariziencele îi 
vor arunca flori, iar poporul se va repezi să sărute 
copitele armăsarului. Aici nu va opri pe nimeni şi 
le va permite tuturor să sărute copitele, pentru că 
este ceva natural, care onorează ambele părţi. Doar 
îi sărută oamenii copitele calului tot unui Bourbon, 
rudei sale, lui Don Carlos 28 , pretendentul la tronul 

Spaniei. Acolo, aşa ceva s-a întîmplat intr-adevăr 
de cîteva ori, prin sate... 

Totuşi, cine este primul om care ar putea împie¬ 
dica toate astea, intrările şi celelalte tablouri fanatice, 
care se prefigurează intr-un viitor atît de apropiat ? 
Se înţelege că, după această întrebare, în prim-plan 
apare figura bătrînului mareşal Mac-Mahon, despre 
care începusem să spunem cîte ceva. înainte însă de 
a vorbi din nou despre el, vom aminti o împrejurare 
politică ieşită din comun, despre care pînă acum se 
pare că nimeni n-a spus un cuvînt în Europa, deşi 
situaţia se perpetuează de trei luni şi jumătate, 
astfel că revistei Grajdanin îi revine întîietatea în 
privinţa ei. 

Mareşalul Mac-Mahon, „bătrînul mareşal”, „cin¬ 
stitul mareşal”, „viteazul mareşal”, „bătrînul şi 
cinstitul soldat” etc., etc., pînă la 24 mai anul 
curent a fost, desigur, o figură cunoscută în toată 
Europa, însă doar sub un aspect. A slujit, s-a bătut, 
s-a remarcat şi, cînd a trebuit, despre el s-a scris 
în ziare, însă tot atît cît s-a scris şi despre alţi 
mareşali, care au slujit şi s-au făcut remarcaţi. S-a 
scris chiar mai puţin decît despre alţii. Bazaine 29 , 
de exemplu, a fost întotdeauna mult mai cunoscut 
decît el, iar după războiul franco-prusac, în care 
s-a remarcat atît de mult, numele lui a devenit 
chiar extrem de cunoscut, acum, de pildă, cînd 
la Trianon 30 i se pregăteşte procesul final, care 
emoţionează dinainte Europa şi America, aproape 
mai mult decît orice expoziţie universală 31 sau decît 
călătoria şahului 32 , de care lumea a uitat atît de 
repede (apropo, cînd şi-a făcut şahul voiajul, acum 
vreo zece ani, nu-i aşa?). Şi iată că, dintr-o dată, 

mareşalul Mac-Mahon, posesor al unei celebrităţi 
atît de mari şi atît de obişnuite, devine, după 24 mai, 
cînd a fost ales preşedinte al Republicii Franceze 
în locul lui Thiers, extraordinar de cunoscut, 
enorm, colosal de cunoscut. Această celebritate a 
sa durează de aproape patru luni. Şi, în tot acest 
timp, din prima zi şi pînă în prezent, toate ziarele 
din lumea întreagă, iar cele franceze în primul 
rînd, se întrec să pună pe seama mareşalului toate 
epitetele menţionate de noi ceva mai sus : „bătrînul 
mareşal”, „cinstitul mareşal”, „bravul mareşal”, 
„bătrînul şi cinstitul soldat” etc. Cel mai mult s-a 
pus accent pe două cuvinte : „cinstit” şi „viteaz”, 
care au fost şi cel mai des utilizate. S-ar părea că 
nimic n-ar putea fi mai măgulitor pentru bătrînul, 
bravul soldat, însă tocmai aici e hiba, că totul s-a 
întors împotriva lui. Aici s-a insinuat întotdeauna 
un fel de viclenie, cea mai inocentă, dealtfel, 
aproape spontană şi inevitabilă, însă parcă toţi s-ar 
fi înţeles între ei. Şi întotdeauna parcă s-a întîmplat 
întocmai. Da, se pare că aşa s-a şi întîmplat. Nicio¬ 
dată nu s-a spus: „inteligentul nostru mareşal, 
clarvăzătorul nostru mareşal”. Şi asta se spunea ca 
într-adins, cu naivitatea cea mai sinceră şi, deci, 
cea mai jignitoare, aşa că totul era foarte clar. Cînd 
alţii erau lăudaţi pentru inteligenţa lor politică, 
pentru clarviziune sau cînd se încerca a se da 
de capăt talmeş-balmeşului de dificile evenimente 
politice viitoare, întotdeauna, ca un făcut, se auzea: 
„cinstitul mareşal”, „bravul şi cinstitul soldat”, 
„pe el se va putea conta”. De lucrat, desigur, nu va 
lucra el, ci noi (de altfel, n-are el minte pentru aşa 
ceva), dar bravul soldat nu ne va trăda, cinstitul 
soldat ne va păzi, în preajma lui sîntem ca în sinul 

lui Avram, dar, cînd va veni timpul, îi vom lua 
ceea ce ne aparţine, îi vom mulţumi, iar el va fi 
foarte bucuros, pentru că este „bravul mareşal”, 
„cinstitul mareşal”, „bravul şi cinstitul soldat! 

într-un cuvînt, sîntem ferm convinşi că, oricît 
ar fi generalul Mac-Mahon de viteaz şi de cinstit, 
totuşi pentru el nimic nu poate fi mai respingător 
decît epitetele de „viteaz” şi „cinstit”. Nu trebuie 
să ştii prea multă psihologie, nici să te pricepi prea 
mult la oameni în general şi la soldaţii viteji şi 
cinstiţi în special ca să fii de acord cu asta. 

Repetăm cu sinceritate că socotim acest fapt, 
care a început să se manifeste din 24 mai, ca fiind 
extrem de important (deşi pînă acum trecut cu 
vederea de factorii politici) şi că el va avea un 
impact puternic, poate chiar într-un viitor apropiat, 
asupra evenimentelor celor mai importante din 
Europa. Căci, de pildă, ce i-ar face acum cel mai 
mult plăcere bravului şi cinstitului mareşal ? Fără 
îndoială, cel mai mult i-ar plăcea să demonstreze 
deodată şi pe neaşteptate întregii Europe şi mai 
ales Franţei că nu-i doar un mareşal bătrîn şi cin¬ 
stit, ci, în acelaşi timp, e şi destul de inteligent. 
Este, se pare, un om minunat şi de o nobleţe 
ireproşabilă, dar taciturn, adică este unul dintre 
cei care ştiu să tacă şi să ţină în ei. Vor spune unii 
că-i înjositor să te superi într-un asemenea hal, 
mai ales cînd ocupi un post atît de înalt. însă asta 
se întîmplă absolut inconştient; şi pe deasupra - 
cine ştie ? - poate că are dreptate, în sensul că este 
un mareşal destul de inteligent. Unele fapte parcă 
ar sugera-o. Se înţelege că la început, adică imediat 
după 24 mai, n-a prea putut să-şi spună părerea, nu 
se ajunsese la lucruri foarte importante: el era 

doar un fel de nod, care lega ceea ce nu se putea 
lega, şi datorită acestei situaţii toţi puteau să tră¬ 
iască şi să se mişte cum-necum. însă iată că toţi au 
început intr-adevăr să trăiască şi să se mişte puter¬ 
nic. Partidele şi-au dat arama pe faţă şi continuă tot 
mai mult să-şi arate colţii. A apărut Froschdorful, 
apoi şi-au făcut apariţia bonapartiştii turbaţi şi 
îndîrjiţi 33 . Republicanii de toate culorile îşi aşteaptă 
şi ei momentul prielnic pentru a da lovitura şi a se 
impune. Ce se va întîmpla dacă Adunarea Naţională 
îl va alege intr-adevăr pe Chambord ? Atunci cinsti¬ 
tul soldat se va ridica, se va înclina şi îi va oferi 
celui ales frîiele? însă nouă începe din ce în ce 
mai mult să ni se pară că asta o va face numai în 
cazul în care nu-i decît un soldat cinstit. Dimpo¬ 
trivă, ni se pare că va dori neapărat să-şi arate 
inteligenţa, să demonstreze întregii Europe că tocmai 
el e în stare să inventeze ceva cu mult mai inteligent 
decît alegerea contelui de Chambord. Mai ales 
cînd are în mînă o asemenea forţă, armata! După 
părerea noastră, este pus într-o situaţie atît de 
dificilă, încît este chiar dator să inventeze singur, 
cu propria-i minte, ceva foarte inteligent şi original 
şi pentru nimic în lume nu poate proceda altfel, 
deoarece riscă să rămînă, de data asta pentru 
totdeauna, „bătrînul nostru soldat, cinstitul nostru 
soldat, bravul nostru soldat”, dar... numai atît. 

* 

Dar despre această situaţie a preşedintelui 
Franţei, despre cauzele ei şi despre tot ce se referă 
la venerabilul mareşal în raporturile sale cu mo¬ 
mentul actual, vom vorbi mai pe larg într-un număr 

viitor; acum se pare că şi aşa am depăşit spaţiul 
acordat de redacţie. în schimb, în fiecare număr al 
revistei Grajdanin, vom continua descrierea eveni¬ 
mentelor internaţionale şi nădăjduim că vom avea 
posibilitatea să ţinem pasul cu ele... încheind această 
cronică importantă, vom anticipa şi vom da citire 
unei telegrame extrem de însemnate din Berlin: 

„Berlin (24 septembrie). La dineul oficial de ieri, 
care a avut loc în salonul alb al palatului din Berlin, 
împăratul Wilhelm 34 a rostit următorul toast: «în 
sănătatea fratelui şi prietenului meu, regele Italiei», 
la care regele Victor-Emmanuel a răspuns şi el cu 
un toast: «în sănătatea prietenului meu, a vechiului 
aliat, majestatea sa împăratul german!». 

Contele Bismarck va sosi astăzi la Berlin la ora 
şase seara.” 

Despre regele Italiei şi despre voiajul său promi¬ 
tem să vorbim mai pe larg, pentru că evenimentul 
este, poate, unul dintre cele mai notabile din toate 
cîte s-au petrecut anul acesta. Acum vom observa 
doar, anticipînd din nou, că regelui Victor-Emmanuel 
nu-i place deloc să călătorească. Este un rege- 
-gentleman, simplu, mîndru şi cu un extraordinar 
tact. El n-ar fi plecat pentru nimic în lume din 
Italia dacă nu l-ar fi îndemnat cele mai înalte 
raţiuni. Se înţelege că, în asemenea cazuri, trebuie 
întotdeauna să dai la repezeală încredinţări că 
la mijloc nu-i nici un scop politic; ambasadorul 
Franţei s-a interesat oficial la guvernul italian: ce 
vrea, la o adică, să însemne această călătorie? - şi 
i s-a răspuns că asta înseamnă nişte sentimente 
fierbinţi şi prieteneşti, pe care şi le nutresc de 
multă vreme cei doi monarhi şi altele de genul 

acesta. în limbajul diplomatic, asta s-ar traduce 
cam aşa : sînteţi prea curios. Şi intr-adevăr, diplo¬ 
matul respectiv a manifestat o curiozitate cam prea 
inocentă! 

în schimb, puţini s-au bucurat de o primire 
atît de exuberantă la Berlin, cum i s-a rezervat 
regelui Italiei. Sosirea lui la Berlin este populară şi 
naţională 35 . Şi la Viena a fost primit bine, dar nu ca 
la Berlin, ceea ce este explicabil... 

24 septembrie 1873 

De data aceasta, cedăm spaţiul nostru din 
Grajdanin altor comentarii. Redăm numai textele 
cele mai interesante din telegramele politice de 
săptămîna trecută. 

„ Versailles , 13 (25) septembrie. Astăzi a avut loc 
şedinţa comisiei permanente a Adunării Naţionale, 
în cadrul căreia nu s-a întîmplat nimic deosebit. 
Apoi a avut loc o întrunire a şaizeci de deputaţi 
aparţinînd diferitelor fracţii ale partidului conser¬ 
vator. Au fost examinate, una după alta, toate 
piedicile ce mai există încă în calea restaurării 
monarhiei. Participanţii au manifestat un deplin 
acord în toate problemele dezbătute. ” 

„Paris 13 (25) septembrie. O telegramă oficială, 
primită din Spania, anunţă că o bandă de carlişti, 
care asedia Tolosa 36 , a luat-o la fugă la vederea 
trupelor guvernamentale, care înaintau sub comanda 
lui Moriones 37 . Moriones a intrat în Tolosa.” 

„Berlin 14 (26) septembrie. Astăzi, la ora zece 
seara, regele italian pleacă din Berlin spre patrie. 
Ieri, contele Bismarck i-a vizitat la palat pe miniştrii 
italieni, cu care a avut o îndelungată întrevedere. ” 

„Paris 15 (25) septembrie. Biroul subsecţiilor aripii 
drepte va avea o şedinţă pe 22 septembrie (4 oc¬ 
tombrie) pentru elaborarea programului, care va 
fi supus aprobării Adunării Naţionale ce se va 
întruni pe data de 27 septembrie (9 septembrie). 
Dacă Adunarea va aproba acest program, atunci în 
numele acesteia se va trimite o scrisoare contelui 
de Chambord înainte de deschiderea sesiunii 
Adunării Naţionale. în această scrisoare vor fi 
expuse condiţiile definitive şi ferme ale adepţilor 
restaurării monarhiei în Franţa. 

Prinţul Napoleon 38 a aderat la uniunea republicană 
bonapartistă propusă de ziarul Avenir National 39 . 
Mîine la Perigueux 40 se dă un banchet în onoarea 
lui Gambetta.” 41 

„Berlin 14 (26) septembrie, noaptea. Regele Italiei 
a plecat astăzi la ora zece seara pe tronsonul de cale 
ferată ce duce spre Gorlitz. La gara acestei linii 
ferate şi-a luat în modul cel mai cordial rămas 
bun de la împăratul Wilhelm. Cei doi monarhi 
s-au sărutat, s-au îmbrăţişat. Despărţirea regelui 
de prinţul moştenitor 42 şi de prinţul Karl 43 a fost 
dintre cele mai amicale. Gara a fost iluminată de 
focuri bengaleze ; o mulţime imensă l-a ovaţionat 
pe regele Victor-Emmanuel la plecare.” 

„Paris 16 (28) septembrie. Ziarul La Republique 
Frangaise 44 dezminte unirea cu bonapartiştii, afir- 
mînd că republicanii nu vor să aibă de-a face nici cu 
partizanii Bourbonilor, nici cu adepţii imperiului. ” 
„Madrid 15 (27) septembrie. Fregatele insurgen¬ 
ţilor Numancia şi Mendez-Nunez au bombardat 
pe 14 (26) septembrie oraşul Alicante, timp de 
şapte ore. Oraşul a suferit mari distrugeri, dar s-a 
apărat cu vitejie şi a provocat navelor avarii atît de 
serioase, incit le-a obligat să se retragă.” 

„Paris, 17 (29) septembrie, seara. în alocuţiunea 
rostită ieri la Perigueux, cu ocazia banchetului 
dat în onoarea sa, Gambetta a afirmat că Franţa, 
respingînd monarhia ereditară, doreşte procla¬ 
marea definitivă a republicii de către Adunarea 
Naţională nou aleasă.” 

„Paris 18 (30) septembrie. Conform ultimelor ştiri, 
discursul atribuit lui Gambetta la dineul de la 
Perigueux nu reprezintă altceva decît nişte supoziţii 
ale unui reporter, făcute pe baza unei conversaţii cu 
Gambetta.” 

„Versailles, 18 (30) septembrie. în Jurnalul 
Oficial 45 s-au publicat decretele privitoare la înfi¬ 
inţarea a optsprezece corpuri de armată. Aceste 
corpuri urmează să fie dislocate în optsprezece 
unităţi teritoriale administrative, cîte va cuprinde 
Franţa. Prin aceleaşi decrete au fost numiţi şi 
comandanţii corpurilor de armată, între care se 
numără generalii: Clinchant 46 , prinţul de Aumale 47 , 
Ducrot 48 , Bourbaki 49 şi Aurelie de Paladines 50 . Au 
fost, de asemenea, date publicităţii decretele în 
legătură cu formarea de noi regimente. în total, vor 
fi o sută patruzeci şi patru de regimente de infan¬ 
terie, şaptezeci de regimente de cavalerie, treizeci 
şi opt de regimente de artilerie. încă nu s-a luat o 
hotărîre definitivă în legătură cu împărţirea Franţei 
în optsprezece unităţi administrativ-teritoriale.” 

„Paris 18 (30) septembrie. Scrisoarea contelui de 
Chambord, adresată celor doi deputaţi ai departa¬ 
mentului Herault, respinge cu hotărîre zvonurile 
conform cărora el i-ar incrimina pe radicali, 
contele exprimîndu-şi intenţiile liberale şi de re¬ 
conciliere. Mac-Mahon, şeful statului, l-a primit 
pe contele Armin 51 şi pe ambasadorul turc. Prinţul 
Serbiei 52 pleacă în această seară şi se va opri să 
viziteze tabăra de la Bourget.” 

„Paris 19 septembrie (1 octombrie), seara. în dis¬ 
cursul rostit la Perigueux, Gambetta s-a exprimat 
că republica ar fi ieşit cîştigătoare din lupta cu 
Germania, dacă monarhiştii n-ar fi ţinut să încheie 
pace. Autorităţile locale au interzis vînzarea 
ziarului Republicam de Dordogne, în care a fost 
publicată cuvîntarea lui Gambetta. 

Thiers a plecat din Lausanne şi se întoarce la Paris. ” 
„Paris, 20 septembrie (2 octombrie). Azi dimi¬ 
neaţă Thiers a sosit la Paris. Revue de Geneve afirmă 
că plecarea lui Thiers din Elveţia a fost grăbită 
ca urmare a scrisorilor pe care le-a primit din Paris 
şi prin care era rugat să se întoarcă în ţară cit 
mai repede.” 


* 

în numărul viitor vom analiza în amănunţime 
semnificaţia acestor foarte importante telegrame 
din Europa. Acum, vom spune doar cîteva cuvinte. 
Cele mai multe ştiri sînt din Paris, ca şi cum cele 
mai banale întîmplări din Franţa ar avea pentru 
Europa o importanţă cu mult mai mare decît cele 
mai semnificative evenimente de pe alte meleaguri 
ale lumii. Agitaţia partidului biruitor continuă. 
Comisia permanentă a Adunării Naţionale, care 
suplineşte întreaga Adunare Naţională în intervalul 
dintre sesiuni, are o activitate palidă, şi, după 
cum atestă telegrama din 13 septembrie, la ultima 
şedinţă a acesteia nu s-a întîmplat nimic deosebit. 
Ea pare să ignore mişcarea actuală a principalului 
partid în favoarea restaurării Bourbonilor. De altfel, 
ea însăşi, în marea ei majoritate, este compusă din 
monarhişti. în schimb, şedinţele fracţiunilor de 
dreapta de toate nuanţele sînt pline de pasiune şi 

nelinişte. Restaurarea contelui de Chambord a fost 
hotărîtă. Se mai poartă discuţii în legătură cu 
drapelul: cum să fie, tricolor sau alb ? Este cea 
mai importantă problemă în toată această afacere. 
Tricolorul înseamnă recunoaşterea aşa-ziselor prin¬ 
cipii ale anului ’89. Drapelul alb ar însemna rene¬ 
garea istoriei şi întoarcerea la vremea lui Ludovic 
al XIV-lea. Toţi monarhiştii speră în asta. Se 
confirmă zvonurile că la Roma unele cercuri vor 
să-l convingă pe contele de Chambord să accepte 
drapelul tricolor. După cum am mai spus data 
trecută, partidul continuă să fie pe deplin convins 
că totul se va rezolva numai prin decizia Adunării 
Naţionale. La popor şi la armată nu se gîndeşte 
nimeni. Această convingere, aproape oarbă, a parti¬ 
dului ar putea să dea de înţeles că există un sprijin 
secret din partea mareşalului Mac-Mahon. 

Totuşi, în toate celelalte partide franceze se fac 
tot mai mult simţite discordia şi un fel de teamă 
faţă de pregătirile monarhiştilor. Se scrie de foarte 
multe cazuri de trădare şi trecere de la un partid la 
altul. Unii republicani aleargă la bonapartişti (ca 
de exemplu ziarul Avenir National), sub pretextul 
realizării uniunii între bonapartişti şi republicani, 
în realitate, în loc să se unească, bonapartiştii şi 
republicanii îşi fac doar reproşuri unii altora şi 
îşi aduc acuze jenante. Liderii republicani au o 
comportare enigmatică, pentru că, probabil, nu ştiu 
ce să facă. 

Gambetta, vizitînd o parte din Lranţa, nu ştie 
dacă să vorbească sau să nu vorbească la banchete. 
Thiers se întoarce la Paris pentru „a începe să 
acţioneze” şi s-ar putea să fie puţin cam tîrziu. 
între timp, ziarele din Berlin, vorbind despre vizita 

regelui italian, confirmă în mod direct alianţa 
dintre cele două state împotriva „acţiunilor neliniş¬ 
titoare ale unor naţiuni”, făcînd, bineînţeles, aluzie 
la Franţa şi visînd la posibila renaştere a ideii 
catolice, fapt despre care am vorbit în numărul 
precedent al revistei Grajdanin. Din telegramele 
primite reiese de asemenea că şi Franţa este puter¬ 
nic preocupată de înarmare şi de reforma forţelor 
sale armate. 

Guvernul lui Castelar 53 a început războiul cu 
duşmanii republicii, se pare că destul de energic, 
dar deocamdată nu avem multe motive să dăm un 
credit prea mare acestor ştiri. Se vorbeşte despre 
nişte lovituri puternice aplicate lui Don Carlos, 
însă aceste informaţii vin numai din Madrid. Este 
drept că adunarea cortesilor a pus la dispoziţia 
noului guvern al lui Castelar mijloace uriaşe (finan¬ 
ciare şi dreptul de a ridica o armată considerabilă), 
în afară de asta, a fost decretată legea marţială, 
adică pedeapsa cu moartea pentru încălcarea disci¬ 
plinei, dar presupunem că toate acestea au rămas, 
cum se spune, mai mult pe hîrtie, iar disciplina, 
odată pierdută, nu se mai reface repede. între timp, 
separatiştii se dedau la acte cumplite în sud. 
Escadra oraşului Cartagena (asediat de forţele guver¬ 
namentale) a bombardat oraşul Alicante pentru 
a obţine bani şi provizii. Atacul banditesc s-a 
înfăptuit sub privirile nepăsătoare ale escadrelor 
prusacă, franceză şi engleză. Doar cea prusacă 
ar fi vrut să-i împiedice pe mîrşavii bandiţi, dar 
s-a abţinut, fiindcă escadrele franceză şi engleză 
n-aveau intenţia de a acţiona şi ele, preferind 
să rămînă neutre. Nefericiţii locuitori ai oraşului 
Alicante i-au telegrafiat, totuşi, lordului Grandville 54 , 

implorîndu-1 să-i ajute, însă acordul acestuia, nu 
se ştie din ce motive, n-a mai venit. Hai să spunem 
că guvernul spaniol ar fi pedepsit vreunul din ora¬ 
şele sale răzvrătite, dar, desigur, pentru guvernele 
Angliei şi Franţei, aceşti bandiţi sînt nişte indivizi 
absolut necunoscuţi. Orice lege morală sau de altă 
natură obligă pe oricine să împiedice înfăptuirea 
unei nelegiuiri, dacă ea are loc sub ochii lui şi dacă 
el are puterea de a acorda ajutor. 

Oraşul Alicante, lăsat singur, a ripostat deosebit 
de energic, cu forţe proprii, la bombardamentele 
inamice, incit două din navele bandiţilor, Mendez 
şi Numancia, serios avariate, au fost nevoite să se 
întoarcă la Catargena fără să fi obţinut nimic. în 
legătură cu acest atac banditesc, guvernul spaniol 
a făcut din nou o declaraţie înfocată şi locvace, 
recunoscînd că este pe deplin conştient de necesi¬ 
tatea înnăbuşirii revoltei separatiştilor. Culmea ar 
fi să nu conştientizeze o asemenea necesitate! 

în sudul Spaniei îşi fac de cap comuniştii, iar în 
nord, clericalii. Unii economişti sînt convinşi că 
această eterogenitate a revoltei s-a produs din cauză 
că, în nord, pămîntul este împărţit între numeroşi 
proprietari mărunţi (de unde conservatorismul, 
Don Carlos). Sudul ţării aparţine aproape în între¬ 
gime marilor latifundiari, iar populaţia este aproape 
total lipsită de pămînt, de unde şi proletariatul, 
comunismul, dorinţa de a acapara proprietatea cu 
forţa şi de a o împărţi. Că rolul comunismului în 
actuala răzmeriţă din Spania este uriaş - nu poate 
fi pus la îndoială. 

1 octombrie 1873 

îi invităm pe cititorii noştri să citească în numărul 
de azi al revistei Grajdanin articolul colaborato¬ 
rului nostru Z.Z, Despre lupta statului cu biserica 
în Germania 55 . Este o continuare a articolului cu 
acelaşi nume publicat în numărul 34 al revistei şi 
aduce în atenţia publicului cititor ultimele noutăţi 
în legătură cu această luptă fatală. Deşi se pare că 
în momentul de faţă interesul politic se focalizează 
asupra unui alt colţ al Europei, articolul colabo¬ 
ratorului nostru atinge tocmai acel punct important, 
fundamental, în jurul căruia, în vremurile noastre, 
oscilează parcă întreg viitorul politic al Europei. 
Nu-i vorba doar de lupta catolicismului roman şi a 
ideii romane pentru supremaţia universală (idee 
care va dispărea, poate, doar odată cu sfîrşitul 
lumii), ci, într-un stadiu embrionar, de lupta cre¬ 
dinţei cu ateismul, de lupta principiului creştin cu 
noul principiu viitor al noii societăţi care va să 
vină, societate care visează să-şi pună tronul în 
locul tronului Divin. Prinţul Bismarck, desigur, 
fără să fie prea conştient de asta, prin poziţia sa 
dispreţuitoare şi despotică faţă de biserică în noul 
şi colosalul imperiu, la întemeierea căruia şi-a adus 
o contribuţie atît de mare prin politica sa de „sînge 
şi fier”, parcă dă mîna cu noii oameni, cu ateii şi 
socialiştii. Să ne amintim de dictonul atribuit con¬ 
telui de Chambord în legătură cu tenacele prinţ: 
„Trebuie lăsat în pace şi va distruge singur ceea ce 
a creat”. Considerăm că această colosală expresie 
a fost rostită de contele de Chambord tot cu o 
oarecare doză de inconştienţă, cel puţin într-un 

sens politic ceva mai restrîns. Nu ne vine a crede, 
judecind după fapte, că astfel de gînduri îi pot 
trece prin cap contelui de Chambord. 

Din nou vom face loc mai jos unui mare număr 
de telegrame politice sosite din Europa în decursul 
întregii săptămîni, care, iarăşi, sînt aproape toate 
primite de la Paris. Este în afara oricărui dubiu că 
în Europa, de aproape o sută de ani, totul începe 
cu Franţa şi, se pare, această realitate se va menţine 
încă mult timp. Există cauze pentru asta. De altfel, 
în ciuda abundenţei telegramelor, sînt prea puţine 
lucruri noi şi esenţiale. Ne-am oprit asupra tur¬ 
neului regelui italian la Viena şi Berlin, care a 
generat un entuziasm imens, şi la nemţi şi la 
italieni. Regele s-a întors de o săptămînă în Italia, 
însoţit de declaraţii fierbinţi de prietenie din partea 
împăratului german şi a familiei sale. La rîndul 
său, regele a conferit ordinul de l’Anunciade 56 (care 
consfinţeşte titlul de văr al regelui) fiului cel mare 
al moştenitorului tronului 57 , feldmareşalului Moltke 58 
şi primului ministru Roon 59 . Prinţul Bismarck, care 
avea deja acest ordin, a primit din mîna regelui 
portretul acestuia în acuarelă. Telegrama anunţă 
că la Roma, pe 21 septembrie, la împlinirea unui 
an de la plebiscitul prin care Regiunea Bisericii 
a fost alipită la regatul italian 60 , au fost organizate 
de poporul cuprins de exaltare jocuri de artificii 
şi, din focuri aprinse, s-a alcătuit un tablou 
care-i reprezenta pe împăratul Austriei, pe cel al 
Germaniei şi pe regele Italiei strîngîndu-şi mîinile. 
Astfel, italienii îşi dau foarte bine seama şi sînt 
satisfăcuţi că au rupt pentru mult timp legăturile 
lor vechi (catolice) cu extremul Occident al 
Europei şi că s-au apropiat de principiul german 

(protestant). în orice caz, susţinerea politică a 
regatului italian era deocamdată asigurată destul de 
solid. Despărţindu-se pentru totdeauna de colosala 
idee romano-catolică a dominaţiei universale a 
papei, moştenită direct din ideea dominaţiei mon¬ 
diale a Romei antice, italienii îşi privesc destinul 
cu ochii mult îngustaţi, în schimb intr-un mod 
pozitiv şi materialist, şi, în ciuda prozaismului 
preocupării lor, se zbat necontenit pentru a-şi 
asigura viitoarea fericire mic-burgheză sub steagul 
Italiei reunite într-un regat unitar şi constituţional. 
Se prea poate ca să fi ales calea cea bună. Totul 
depinde de geniul poporului, de măsura în care se 
apreciază corect şi are conştiinţă de sine. în acest 
caz, parcă sare în ochi o analogie stranie şi nu prea 
îndepărtată între italienii contemporani şi noii lor 
aliaţi, germanii. Aceşti cetăţeni cinstiţi, care pri¬ 
veau extaziaţi la tabloul sus-amintit, terminînd-o 
cu papa în scopul consolidării nou-creatului lor 
regat italian, şi-au jertfit într-un fel o parte din 
sentimentul religios, ca şi nemţii, care - tot în 
scopul consolidării noului lor imperiu colosal - 
aplaudă acum exaltaţi noile legi cu privire la bise¬ 
rică, emise de prinţul Bismarck. 

Analizînd toate telegramele pariziene, ajungem, 
fără voie, la o concluzie inevitabilă : că în Franţa, 
se pare, republicii îi vine sfîrşitul. Adică nu repu¬ 
blicii de acum, ci „principiul” ei. Şi dacă de data 
aceasta ea nu-i va rezista lui Chambord, e posibil 
să nu mai renască niciodată în Franţa. De altfel, 
nu Chambord este cheia problemei; contele de 
Chambord, chiar dacă-i greu de presupus, s-ar 
putea să nu ajungă rege. Dar republica nu mai 
poate exista în continuare, fiindcă tuturor în Franţa 

li s-a făcut lehamite de ea. Şi, în fond, ce reprezintă 
republica lui Thiers, care are cei mai mulţi adepţi 
în întregul partid republican francez ? însuşi Thiers 
a calificat nu o dată republica sa drept „indispen¬ 
sabilă în primul rînd pentru că acum în Franţa 
nu poate exista un alt guvern sau un alt partid”. 
Această calitate negativă nu poate satisface Franţa 
obosită, avidă de ordine cu orice preţ şi de o forţă 
care s-o menţină. Şi cu atît mai mult, cu cit această 
formă negativistă şi, probabil, unică de guvernare 
în Franţa de azi nu elimină celelalte partide; le 
incită şi le irită tocmai prin negativismul ei; căci 
fiecare alt partid este, dimpotrivă, convins că duce 
cu sine ceva pozitiv şi definitiv pentru Franţa, în 
comparaţie cu republica negativistă. Să defineşti 
republica aşa cum o defineşte Thiers înseamnă să 
nu crezi în ea. Iată de ce fiecare francez priveşte 
republica, fără voia sa, doar ca pe ceva tranzitoriu, 
aproape ca pe un rău mai mult sau mai puţin 
inevitabil. Situaţia este insuportabilă şi trebuie să 
se rezolve de la sine. Ar mai fi putut să reziste cu 
Thiers în frunte, pentru că Thiers a fost o forţă; 
mai ales că Thiers şi nu republica lui era totul. însă 
acum Thiers nu mai este o forţă. Bineînţeles că el 
încă nu-şi dă seama de asta; prea puţin timp a 
trecut de cînd nu mai e în fruntea Franţei! Dar în 
timp ce a stat şi a făcut pregătiri, momentul a 
zburat pentru totdeauna. Fără îndoială, va fi o 
surpriză pentru el să afle acum, dintr-odată, că 
nu-i decît o importantă figură istorică, debarcată 
definitiv în domeniul istoriei, iar după asta - nimic 
altceva. Probabil că o va afla cit de curînd. 

Cel mai sigur e că n-o să-i vină a crede şi 
de aceea cu atît mai amară îi va fi dezamăgirea. 

Nimeni nu poate fi de acord aşa, din senin, cu 
absoluta sa inutilitate. Acum s-a întors la Paris (din 
Geneva) şi e gata să acţioneze la modul serios: 
cam prea mult a durat plimbarea sa. S-a postat 
în fruntea opoziţiei, care combate majoritatea din 
Adunarea Naţională, şi, în eventualitatea catastrofei 
apropiate a proclamării Franţei drept regat, se pre¬ 
găteşte să ia conducerea mai întîi a centrului-stînga 
(locul preferat al lui Thiers în camera deputaţilor), 
apoi, dacă va fi posibil, a aripii de stingă din cadrul 
centrului de dreapta şi, la urmă, dacă va avea 
posibilitatea, a întregii stingi a Adunării. Subor¬ 
donarea de către Thiers a întregii aripi stingi a 
Adunării pare posibilă. Se aude că extrema stingă 
i-a şi trimis un împuternicit ca să-i spună că nu va 
intra în polemică şi-l va alege drept lider. Cu toate 
că nu scrie nicăieri despre asta, ni se pare că în 
această decizie a extremei stingi se simte mina 
abilă a inteligentului Gambetta. însă aceste 
preparative, cu siguranţă, nu vor fi încununate de 
succes: la momentul crucial, nu numai mulţi depu¬ 
taţi de centru, dar şi cei de stingă nu vor îndrăzni 
să nu-şi dea votul contelui de Chambord, dacă 
totul va începe şi se va sfîrşi, cum presupune toată 
lumea, doar cu hotărîrea Adunării Naţionale. Chiar 
şi în acest caz e greu de presupus că se va ajunge 
la dezbateri în Adunare: legitimiştii sînt imper¬ 
tinenţi şi vor acţiona cu neobrăzare, în forţă, şi 
chiar, poate, nu-i vor permite nici lui Thiers să 
vorbească (iar el îşi pregăteşte probabil un discurs 
extraordinar). De pe acum, legitimiştii afirmă sus şi 
tare că, în ziua aceea crucială, Adunarea Naţională 
trebuie să fie încercuită de armată. Ca întotdeauna, 
nimeni nu se gîndeşte la mareşalul-preşedinte, iar 


40 


F.M. Dostoievski 


legitimiştii sînt întru totul convinşi de docilitatea 
lui. Dar ce se va întîmpla dacă intr-adevăr mare¬ 
şalul nu e decît un soldat cinstit ? Atunci, desigur, 
contele de Chambord va fi încoronat... pentru 
cîteva zile. Adepţii săi nici nu vor să ştie ce se va 
întîmpla a doua zi după încoronare: vor doar să 
ocupe locul şi atît. Este edificatoare expresia con¬ 
telui de Chambord, care îi scria unui deputat că „nu 
se poate imagina fi rege al unui partid oarecare”. 
Ce-şi imaginează el că va fi după asta ? 

în Spania - nici o ameliorare, dimpotrivă, totul 
e mai rău. Madridul se laudă că Don Carlos e 
aproape distrus; dar, cu siguranţă, în aceste afir¬ 
maţii nu-i nici urmă de adevăr. în sudul Spaniei 
situaţia este din ce în ce mai rea, iar lingă 
Cartagena trupele guvernamentale trec în tabăra 
insurgenţilor. în loc de o sută de milioane, guvernul 
a reuşit să găsească un împrumut doar de zece 
milioane de reali. S-a hotărît procurarea banilor cu 
orice preţ, prin contribuţii şi taxe. în adunarea 
cortesilor sînt disensiuni şi marea lor majoritate 
părăseşte guvernul. Se vor proclama, probabil, 
multe pronunciamiento 61 noi 62 ... 


8 octombrie 1873 

Transcriem comentariile cotidianului englez 
Daily News 63 în legătură cu recentele evenimente 
din Franţa: 

„Există semne că în Franţa se pune la cale o nouă 
lovitură de stat, care este cu atît mai ilegală, cu cit 
se realizează sub acoperirea formelor şi autorită¬ 
ţilor parlamentare. însă Adunarea de la Versailles 
nu poate fi nicidecum considerată parlament. A 

încetat să fie parlament din clipa în care, aro- 
gîndu-şi suprema responsabilitate guvernamentală, 
a frustrat alegătorii şi ţara de orice răspundere. 
Acum nu este decît o oligarhie iresponsabilă şi 
independentă, care se menţine la putere, abuzînd 
de prerogativele ce i-au fost încredinţate. ” 

Şi, în continuare, despre contele de Chambord : 

„După toate aparenţele, pretendentul la tronul 
Franţei este un om onest, deşi se află în eroare. 
Dacă există un punct asupra căruia n-ar trebui să 
cedeze pentru nimic în lume, acesta e, desigur, 
problema drapelului alb... Se spune, de altfel, că a 
fost stipulată condiţia ataşării pe drapelul naţional 
a unei panglici albe sau a unui panaş alb. Dar ce rost 
mai are simbolul, dacă este suprimată cauza pe care 
el o reprezintă? Contele de Chambord însuşi nu 
este altceva decît un simbol. în afara monarhiei 
tradiţionale, a cărei emblemă este gata s-o sacrifice, 
el n-are nici o valoare. Adoptînd drapelul revoluţiei, 
el devine fie un monarh creat de revoluţie, fie 
acceptă prefăcătoria... Să accepţi constituţia nu este 
prea greu: pentru asta este de ajuns un singur 
minut, o trăsătură din condei, dar să fii toată viaţa 
loial constituţiei, să-i respecţi litera şi spiritul în 
cele mai diferite condiţii şi circumstanţe, s-o res¬ 
pecţi mulţi ani la rînd este o problemă, o încercare 
în decursul căreia contele de Chambord s-ar putea 
foarte uşor abate din drum, datorită anumitor 
influenţe. E greu să-ţi schimbi natura: educaţia, 
relaţiile, tabieturile, convingerile adine înrădăci¬ 
nate trebuie să învingă fermitatea iniţială, în pofida 
sincerităţii intenţiei... Dacă îşi va trăda propria 
natură, contele de Chambord va fi fidel Franţei ? 
Noi nu-1 credem în stare de perfidie; dar el şi-a 

arătat slăbiciunea, care este o ispită şi un pericol de 
stat... Adunarea nu poate decît să-l facă pe contele 
de Chambord doar rege al Adunării, dar nu e capa¬ 
bilă să-i înrădăcineze puterea în solul francez. 
Ducele Broglie 64 şi prietenii săi îşi imaginează că 
ceea ce a fost posibil în 1789 ar fi posibil şi în 1873. 
Ei fac abstracţie de un întreg secol şi de ordinea 
publică instaurată de acest secol în Franţa... Şcoala 
«restauratorilor istoriei» (ducele Broglie este repre¬ 
zentantul ei tipic) este compusă în întregime din 
revoluţionari-pedanţi ale căror planuri se reduc la 
«vechea noutate». Ei sînt anticari, nu conservatori. ” 

Alături de articolul din Daily News reproducem, 
tot fragmentar, cîteva opinii pe aceeaşi temă, 
extrem de caracteristice, iar în clipa de faţă deosebit 
de remarcabile, ale lui Louis Veuillot 65 , apărute în 
revista iezuită Univers : 

„Bătrînii hughenoţi 66 rămaşi credincioşi lui Henric 
al IV-lea spuneau cîndva, pentru a-i scuza devierea 
de la protestantism: «Paris vaut bien une messe 
(Parisul merită o liturghie)» 67 . în jurul lui Henric 
al V-lea 68 roiesc acum politicieni de aceeaşi factură 
şi încearcă să-l convingă în acelaşi fel că «Parisul 
merită ca el să intre un pic în cîrdăşie cu revo¬ 
luţia». .. în ce-i priveşte, nimic mai simplu. Regele, 
totuşi, are altă părere. Ceea ce este de făcut, spune 
el, nu poate fi făcut altfel decît la dorinţa tuturor şi 
cu ajutorul tuturor, sub conducerea liderului ales 
de către toţi. Eu sînt omul care-i uneşte acum pe toţi 
şi-i dezbină cel mai puţin. însă în mîinile voastre 
am să fiu doar asemeni vouă, dar imediat voi ajunge 
în dezacord şi cu voi, şi cu mine însumi”. 

„Politicienii-intriganţi îl contrazic şi susţin că nu 
poporul a fost creat pentru rege, ci regele pentru 

popor. Regele le răspunde că aşa crede şi el şi de 
aceea nu renunţă la dificila meserie de rege, meseria 
sa ereditară, dar că ei nu sînt nicidecum poporul şi 
nu-1 reprezintă pe rege şi, dacă s-ar da pe mina 
partidului lor, nu-şi va îndeplini nici obligaţia pe 
care o are faţă de sine însuşi, nici faţă de popor. Ei 
îi replică din nou; dar regele anunţă în sfîrşit că e 
timpul să pună capăt discuţiei şi el nu-i precupeţ. ” 

„Cam aşa stau lucrurile acum : regele tace şi vizi¬ 
tatorii pleacă fără să fi obţinut nimic. Acum este 
clar că Henric al V-lea nu şi-a trădat cu nimic 
programul iniţial. Aici nu-i vorba de mărinimie, ci 
de convingere. Anarhia nu poate fi vindecată decît 
prin monarhie, care este destinul firesc al 
francezilor... Doar monarhia poate învia pentru 
totdeauna ordinea în Franţa, orice alt sistem de 
guvernare fiind util doar pentru un timp, chiar şi 
în cazul în care ar înregistra succese. Doar sub 
monarhie Franţa s-a simţit liberă, exact ca un om 
sănătos care trăieşte în concordanţă cu tempera¬ 
mentul său. Henric al V-lea spune : «Eu însemn 
mult şi pot face multe, rămînînd credincios princi¬ 
piului căruia îi servesc drept reprezentant. însă în 
afara acestui principiu nu sînt nimic, îmi pierd 
puterea de a întreprinde ceva şi, în acest caz, 
desigur, n-am să vă pot ajuta. Prin ataşamentul faţă 
de principiul meu, voi vindeca atmosfera otrăvită 
care sufocă Franţa; renunţînd la principiul meu, 
voi deveni unul din acele dopuri cu care, iată, de o 
sută de ani încoace, vă astupaţi găurile, schim- 
bîndu-le mereu şi înlocuindu-le. Rămîneţi cu 
dl Broglie sau readuceţi-1 pe dl Thiers, ori - de 
ce nu? - încercaţi cu dl Gambetta, iar pe mine 
lăsaţi-mă în pace. Vă speriaţi de steagul meu; 
degeaba. în tot cazul, n-am să renunţ la el şi trebuie 
să înţelegeţi că am dreptate... Nu-i o bravadă, nu-i 

un capriciu. E o necesitate, fie şi doar din punct 
de vedere politic... Acest drapel este simbolul 
principiului meu. Cînd îl veţi adopta cu toţii, am să 
înţeleg că am ajuns la reconciliere, la o conciliere 
sinceră, că aţi uitat de toate supărările voastre şi 
îmi iertaţi tot răul pe care mi l-aţi pricinuit. Dacă 
mi-aş trăda steagul şi l-aş adopta pe al vostru, voi 
n-aţi putea să mă respectaţi. V-aţi uita la mine cum 
se uită învingătorii la cel învins. Mi-aţi aminti în 
fiecare clipă de sîngele înaintaşilor mei, pe care 
l-aţi făcut să curgă pe eşafod 69 , iar pe mine m-aţi 
acuza clipă de clipă că nu-1 uit. Nu cer decît ceea 
ce-mi pretinde onoarea, iar onoarea mea este şi a 
voastră. De ce vreţi ca, urcîndu-mă pe tron, să am 
înfăţişarea unui păcătos care se căieşte ? Nu v-am 
cerut nimic, nu v-am cerut nici o favoare ; acced la 
tron în virtutea unui drept legitim, nu prin forţă, nu 
cu sabia în mină. Întrucît dreptul meu a coincis cu 
dorinţa voastră, atunci şi steagul cu care mă întorc 
şi pe care îl detestaţi pînă şi în clipa de faţă trebuie 
să fie din acest moment la fel de iubit şi de glorios 
pentru voi, cum este pentru mine. Altfel nu se poate, 
în astfel de reconcilieri, demnitatea personală şi 
adevărul trebuie puse mai presus de orice. Nu sînt 
nici pe departe un păcătos care se căieşte, dar nu 
sînt nici hoţ. Se cade oare să fur steagul napoleonian 
şi să risc o asemenea acuzaţie? îi cedez casei 
Napoleon steagul ei, de la Arcole şi pînă la Sedan 70 . 
Steagului alb îi este suficientă şi propria glorie. Fie 
ca el să pătrundă în Franţa fără să lupte cu francezii 
şi acest marş va fi cea mai înaltă glorie a sa.»” 

„Iată cum ar putea să vorbească Henric al V-lea, 
adaugă Fouis Veuillot, însă el tace, şi aşa e şi mai 
bine. Fa ce bun să explici ceea ce Franţa înţelege 
şi fără explicaţii? Cauza sa va triumfa fără 
discursuri... Monarhie sau anarhie, monarh sau 

nimic ! Această coroană, care este necesară pentru 
salvarea noastră, nu-i nicidecum chiar atît de nece¬ 
sară pentru gloria sa. El poate să şi-o pună cu glorie 
pe cap, dar cu mai multă glorie o poate refuza 
pentru a nu-şi păta onoarea. Niciodată n-a existat 
o situaţie mai fericită pentru destinele oamenilor, 
mai promiţătoare şi mai suverană. Acest învingător 
nu are nevoie nici de armată, nici de sfaturi. Nu are 
soldaţi, nu are comori, nu are complotişti. El îşi va 
atinge ţelul în ciuda numeroaselor obstacole dificile 
şi nu va rămîne dator nimănui pentru asta, nimeni 
nu va avea dreptul să-l acuze de ingratitudine. Va 
intra fără vărsare de sînge, de unul singur, cu acelaşi 
drapel cu care a fost izgonit.” 

* 

Ambele comentarii despre contele de Chambord, 
publicate în două ziare europene atît de diferite 
unul de celălalt, sînt extrem de interesante. în 
esenţa problemei, ele sînt cam de aceeaşi părere. 
Daily News se indignează doar pentru faptul că 
Chambord a manifestat slăbiciune şi a făcut con¬ 
cesii. Louis Veuillot afirmă că n-a fost vorba de 
nici un fel de concesii, că, dimpotrivă, contele este 
vizitat tot timpul de emisari de la Paris ca să-i 
smulgă o concesie cit de mică, dar că „regele 
continuă să păstreze tăcerea”. Informaţiile lui Louis 
Veuillot se pare că sînt mai exacte decît celelalte. 

Uniunea tuturor partidelor de dreapta, speriată 
de mişcarea surprinzătoare a întregului partid repu¬ 
blican din Adunarea Naţională, care manifestă în 
ultimul timp o activitate extrem de energică, pregă- 
tindu-se să le riposteze monarhiştilor, anumit o 
comisie finală sub preşedinţia lui Changarnier 71 , 

pentru a se înţelege asupra ultimelor propuneri ce 
urmează a fi făcute contelui de Chambord, astfel 
incit răspunsul primit la ele să fie definitiv). 
Şedinţele tuturor acestor comisii se desfăşoară, 
bineînţeles, în cel mai desăvîrşit secret dar, cu 
toate acestea, rezultatele se ştiu. Este cunoscut, de 
exemplu, faptul că acordul întregii aripi drepte şi a 
centrului-dreapta continuă să fie de nezdruncinat. 
Se mai ştie că ultima delegaţie a şi fost trimisă la 
contele de Chambord cu propunerile definitive. 
Această delegaţie trebuie să se înapoieze cit de 
curînd cu rezultatul final. Este demnă de luat în 
seamă ştirea, cu totul corectă, se pare, apărută în 
ultimele ziare primite, conform căreia, în cazul 
cînd contele de Chambord refuză categoric să 
adopte drapelul tricolor, uniunea tuturor partidelor 
va continua să existe şi după pierderea tuturor 
speranţelor de a proclama monarhia. A circulat un 
zvon, destul de stupid, că şi în acest caz se va 
proclama monarhia, iar rege va fi contele de Paris. 
Mult mai exactă, după părerea noastră, este o altă 
informaţie, conform căreia monarhiştii din Adunare, 
în cazul unui răspuns nesatisfăcător al contelui de 
Chambord, imediat după convocarea Adunării (pe 

5 noiembrie), vor proclama necesitatea de a se 
prelungi mandatul mareşalului Mac-Mahon, dar, 
evident, fără a mai proclama republica. Astfel, 
această inacceptabilă ordine a lucrurilor se va pre¬ 
lungi sine die : adică nu va fi nici o asigurare 
pentru Franţa, ci păstrată o incertitudine, cit încă 
se mai poate, cu baionetele ; aceeaşi luptă acerbă 
între partide; nici monarhie, nici republică. Şi toate 
acestea cu singurul scop de a amina cit mai mult 
dizolvarea Adunării Naţionale şi păstrarea pentru 

cît mai multă vreme a prerogativelor acesteia. Cel 
mai probabil e că aşa se va şi întîmpla, dar ni se 
pare imposibil ca legitimiştii să renunţe, măcar 
pentru un timp, la contele de Chambord, în cazul 
cînd el va refuza compromisurile. îl vor accepta şi 
fără concesii, îl vor accepta chiar şi cu drapelul 
alb, fiindcă lucrurile au mers prea departe, iar 
partidul monarhist este iritat şi înfierbîntat la 
maximum. Se prea poate să se găsească o soluţie 
pentru păstrarea coaliţiei din Adunare, chiar şi în 
cazul acceptării drapelului alb. Există cîteva indicii 
în acest sens, de pildă articolul lui Louis Veuillot. 
Aceasta este părerea revistei Univers, cea mai 
monarhistă publicaţie din Franţa şi, bineînţeles a 
lui Louis Veuillot, cea mai supusă slugă a lui 
Henric al V-lea. Tonul articolului său este extrem 
de ridicat. Dar dacă pretendentul, după opinia 
ziarului Daily News, s-a decis deja să facă nişte 
compromisuri, atunci cum i-ar putea fi favorabil 
articolul din Univers ? Reiese că cei din tabăra 
legitimiştilor sînt deja convinşi de posibilitatea 
înscăunării contelui de Chambord chiar şi fără 
concesii din partea acestuia sau, mai bine spus, în 
orice condiţii. Un singur fapt rămîne limpede : nu 
există nici un fel de informaţii privind hotărîrea 
definitivă a contelui de Chambord. Preşedintele 
consiliul de miniştri, ducele Broglie, la un banchet 
dat la Neville-Dubone, cu ocazia inaugurării unei 
noi căi ferate, a rostit un discurs, în care a declarat 
pe faţă că este monarhist, că Adunarea Naţională 
are dreptul de a proclama acea formă de guver- 
nămînt pe care o va considera potrivită pentru 
Franţa (adică monarhia), ca urmare a investirii 
Adunării cu puterea constitutivă, dînd în acelaşi 

timp asigurări că „formele organizării civile, atît 
de preţioase pentru noi toţi, vor rămîne intan¬ 
gibile”. Cu alte cuvinte, el promitea că Chambord 
va accepta drapelul tricolor şi principiile anului 
’89. Toată lumea ştie că ducele Broglie este unul 
din primii propagandişti ai restaurării monarhiei şi 
că nu face altceva decît că depune toate diligenţele 
pentru a-i pune pe toţi de acord şi a le face tuturor 
pe plac, adică pentru ca Chambord să accepte 
tricolorul. Dar mai interesant decît orice este faptul 
că un membru al guvernului republican, preşedin¬ 
tele consiliului de miniştri, şi-a permis să fie atît 
de sincer într-o adunare publică, declarînd pe faţă 
că este pentru monarhie. Această „faptă frivolă” a 
ducelui, cum au calificat-o unele ziare, este cea 
mai concludentă dovadă a încrederii depline, oarbe 
a monarhiştilor că victoria va fi de partea lor. Altfel 
o persoană cu o funcţie de stat atît de înaltă nu 
şi-ar fi permis să facă o astfel de afirmaţie. 

într-un cuvînt, în viitorul cel mai apropiat, peste 
vreo trei săptămîni, se pot întîmpla extraordinar 
de multe lucruri şi chiar absolut surprinzătoare, 
pentru că şi cea mai neînsemnată întîmplare inter¬ 
venită în derularea normală a evenimentelor poate 
schimba pentru o bucată de vreme cursul istoriei. 
Veuillot, în imaginea pe care i-a schiţat-o lui Henric 
al V-lea, ne-a oferit un tip superior. Se poate 
întîmpla ca Chambord să renunţe într-adevăr la 
tron ca să-şi respecte principiile. Tot la fel de bine 
se poate întîmpla, în pofida drapelului, ca Adunarea 
să voteze candidatura şi să obţină o oarecare majo¬ 
ritate, de la unu pînă la zece voturi, iar el să refuze 
tronul din pricina jenantei majorităţi nesemnifica¬ 
tive a celor care l-au ales. Se poate ca iezuiţii să-l 

liniştească pe loc în acest caz şi primul care li se va 
alătura va fi Louis Veuillot, demonstrîndu-i con¬ 
telui de Chambord că nu trebuie să dea cu piciorul 
unui asemenea şanse, că poporul s-a dezobişnuit 
de monarhie, că este necioplit, chiar nebotezat, şi 
că, chiar dacă s-ar împotrivi şi s-ar revolta, trebuie 
profitat de docilitatea mareşalului Mac-Mahon şi 
de hotărîrea Adunării Naţionale, pentru a accede la 
tron cu orice preţ, măcar şi pentru a boteza acest 
popor prost şi stupid şi pentru a-1 obliga, fie şi cu 
forţa, să devină religios şi fericit, că asta este 
vocaţia monarhiei constituţionale, că e un fel de 
cruciadă etc., etc. Nouă ne-ar plăcea mai mult dacă 
Chambord n-ar abdica de la principiile sale şi ar 
refuza tronul, ne-ar plăcea numai pentru că altru¬ 
iştilor din lumea asta li s-ar mai adăuga unul, iar 
lumea are nevoie acută să vadă cit mai mulţi oameni 
demni de respect. în sfîrşit, se poate întîmpla ca în 
momentul decisiv să cîştige republicanii şi atunci 
se va dizolva Adunarea, iar în locul ei se va alege 
alta, care va proclama republica pentru totdeauna. 
Vom lăsa la o parte pentru cîtva timp aceste amă¬ 
nunte, toate aceste argumente pro şi contra , şi vom 
încerca să clarificăm o problemă interesantă, mult 
mai generală, care ne preocupă în mod deosebit în 
momentul de faţă. 

Să presupunem mai întîi că Chambord s-a urcat 
deja pe tron, republicanii sînt învinşi, Mac-Mahon 
docil, ţara se linişteşte încetul cu încetul, măcar în 
aparenţă, şi, în sfîrşit, lucrurile merg destul de 
bine pe noul făgaş. Astfel, eliminăm chiar şi „ziua 
de mîine”. Doar unii legitimişti ne dau asigurări că 
„în tot cazul, contele de Chambord le va oferi 
francezilor vreo 18 ani de linişte şi pace”. Noi am 

fi de acord şi numai cu vreo cîţiva ani de linişte, 
dacă nu cu optsprezece. Problema e : ce va urma ? 
în ce fel vor fi orînduite destinele Franţei, chiar cu 
Chambord urcat pe tron, în ce mod se vor linişti 
Europa şi lumea ? 

Aceasta este întrebarea. Veuillot ne asigură că 
punctul forte al pretendentului este să nu se abată 
cu nici un milimetru de la principiile sale şi că 
numai în acest caz îi rămîne intactă posibilitatea de 
a salva şi linişti Franţa. Da, dar ce anume va face 
noul rege pentru a salva Franţa şi, în acest caz, ce 
anume înseamnă cuvîntul posibilitate ? 

Esenţa principiilor contelui de Chambord constă, 
mai întîi de toate, în faptul că puterea lui este 
legitimă; mai departe urmează o confuzie atît de 
mare, încît nu mai înţelegi cum pot exista în reali¬ 
tate nişte lucruri atît de ideale. Adică, să zicem, 
sînt prea clare şi neideale toate resorturile care 
împing acum întregul partid să proclame monar¬ 
hia ; însă Henric al V-lea şi toţi cei care gîndesc la 
fel ca el (căci trebuie să fie şi din aceştia printre 
adepţii săi) sînt apariţii absolut fantastice. Nu-i 
vorba de faptul că regele însuşi va fi convins de 
legitimitatea puterii sale, ci de faptul că toţi 
francezii trebuie să creadă acest lucru. Dacă s-ar 
întîmpla aşa ceva, Franţa n-ar mai avea ce să-şi 
dorească; ar fi din nou puternică, pentru prima 
dată unită într-un singur tot pe întreg parcursul 
secolului, ar fi fericită şi liberă în cel mai înalt 
grad. împăratul Napoleon al IlI-lea, de-a lungul 
întregii sale domnii, a fost nevoit să-şi canalizeze 
toate eforturile în direcţia consolidării şi înrădă¬ 
cinării dinastiei sale în Franţa. Dacă ar fi fost scutit 
de această fatală şi neîntreruptă grijă, probabil că 


Scrieri politice 


5 1 

ar fi rezistat la tron şi nu s-ar fi ajuns la catastrofa 
de la Sedan. însă, urmărind acest ţel fatal, a fost 
nevoit să întreprindă multe acţiuni ce nu aveau 
drept scop fericirea Franţei, ci doar consolidarea 
casei Napoleon. Francezii înţelegeau bine acest 
lucru, întrucît aproape toate actele iniţiate nu numai 
că nu erau pentru fericirea Franţei, ci chiar spre 
evidenta ei nefericire. Astfel, chiar în pofida extra¬ 
ordinarei aureole de glorie şi forţă, francezii au 
continuat să se simtă, în tot decursul domniei lui 
Napoleon al IlI-lea, într-o stare nedefinită şi insta¬ 
bilă ; căci, dacă însuşi conducătorul guvernului nu 
credea în stabilitatea puterii sale, cu atît mai puţin 
puteau crede francezii. însă, dacă se va întîmpla 
minunea ca în cele din urmă toţi să creadă în 
legitimitatea puterii contelui de Chambord şi el, 
prin urmare, va fi cu totul scutit de grija fatală a lui 
Napoleon al IIFlea, atunci, desigur, toate ţelurile 
vor fi atinse. Regele, văzînd că supuşii cred în el, 
nu poate să nu aibă şi el încredere în ei. Atunci, 
fără să se mai teamă de comploturi şi vicleşuguri 
îndreptate împotriva sa, le-ar da supuşilor săi toate 
libertăţile : a presei, a întrunirilor, a administraţiei 
locale, libertatea de a trăi, libertatea de a introduce 
chiar şi comunismul, numai cu condiţia ca toate 
acestea să nu dăuneze întregului, tuturor. Dar un 
asemenea consens este un ideal imposibil de reali¬ 
zat. Nu vom repeta opiniile din Daily News sau din 
Times, pe cele ale lui Thiers sau Tocqueville 72 din 
recentul său discurs, în care susţinea că Franţa este 
o ţară preponderent democratică şi de aceea aici 
legitimismul este imposibil. Democratismul fran¬ 
cez, pe parcursul întregului secol, a fost obiectul 
unor mari dezbateri şi problema n-a fost nici pe 

departe rezolvată. Nu vom aminti decît faptul că în 
Franţa s-a înrădăcinat o părere preconcepută despre 
vechea monarhie, după ce oamenii s-au dezobişnuit 
de un secol de ea, căpătînd noi deprinderi pe par¬ 
cursul a şase-şapte generaţii care au trăit după 
monarhie, iar poporul, poporul simplu a uitat cu 
desăvîrşire de vechea monarhie şi, neavînd despre 
ea nici o idee precisă, probabil că acum nu înţe¬ 
lege : pentru ce să-i jure credinţă lui Chambord, 
să-i presare drumul cu flori şi să sărute copitele 
calului său alb? Contele de Chambord a declarat 
că el nu este regele unui partid şi că, prin urmare, 
vrea să fie ales de toţi. însă visul lui e pe de-a-ntre- 
gul fantastic pentru că, se pare, are intr-adevăr 
deplina convingere că o asemenea alegere este 
posibilă! „Francezii nu pot fi fericiţi dacă nu 
cad cu toţii de acord asupra legitimităţii puterii 
regelui”, spun legitimiştii. Fie, dar cum să obţii 
acest acord general, cum să sari peste aceşti o sută 
de ani ? Totul e un fel de vis. Repetăm: toţi cei ce 
luptă să proclame monarhia sînt de înţeles; dar 
contele de Chambord, care crede cu sinceritate că 
ar putea fi dorit de toată lumea şi că nu este omul 
unui partid, îţi creează, fără voie, impresia unui 
om cu mintea tulburată. 

Legitimiştii care nu acţionează la întîmplare, 
doar ca să-şi asigure un loc, şi cei care nu fac parte 
din tabăra clericalilor (aceştia îşi urmăresc scopu¬ 
rile lor deosebite, speciale, ţintesc un status in 
status * al lor) trebuie să aibă un plan raţional, 
doar nu vor fi crezînd cu adevărat într-un mira¬ 
culos acord general, care să pice de-a gata, pe 


* Stat în stat (lat.). 

neaşteptate, de undeva din cer. Dacă-i aşa, atunci 
care-i planul? Nu-i suficient să intri în Franţa, să 
urci pe tron, înconjurat de baionetele docile ale lui 
Mac-Mahon, şi să începi să domneşti; trebuie să 
şi faci ceva. Trebuie să aduci o idee nouă, să spui 
un cuvînt nou care intr-adevăr să aibă puterea de a 
intra în luptă cu spiritul rău al unui întreg secol de 
discordii, de anarhie şi de revoluţii franceze fără 
nici un rost. Observaţi că acest spirit rău aduce cu 
sine o credinţă pătimaşă şi, prin urmare, nu acţio¬ 
nează doar prin paralizia negării, ci prin ispita 
celor mai atrăgătoare promisiuni: el aduce o nouă 
credinţă anticreştină, adică îi aduce societăţii nişte 
principii morale noi; susţine că poate reconstrui 
din temelii întreaga lume, că îi va face pe toţi egali 
şi fericiţi şi că va finaliza pentru eternitate străve¬ 
chiul turn al Babilonului, aşezîndu-i ultima piatră. 
Printre adepţii acestei credinţe se numără oameni 
din păturile superioare ale intelectualităţii; cred în 
ea, de asemenea, toţi cei „mici şi orfani”, trudiţi şi 
împovăraţi, care au obosit să mai aştepte împărăţia 
lui Hristos; toţi cei cărora li s-au refuzat bunurile 
pămînteşti, toţi nevoiaşii (care, în Franţa, se numără 
cu milioanele) şi, toate acestea, sînt aproape, „la 
uşă”. Prin urmare, contele de Chambord trebuie 
neapărat să spună şi să facă ceva. Altfel ce rost are 
să mai vină? Şi, în fond, ce se va întîmpla în 
realitate? Cel mai probabil, se va popula şi se va 
renova suburbia Saint-Germain 73 , se vor îmbogăţii 
popii, vor apărea viconţii şi marchizii. Vor ieşi 
mode noi, o mulţime de noi vorbe de spirit, va 
apărea ceva inedit în eticheta curţii şi toate celelalte 
curţi europene se vor grăbi să imite aceste noutăţi, 
vor apărea inovaţii în ceea ce priveşte balurile şi 


54 


F.M. Dostoievski 


baletul, vor apărea bomboane noi şi noi bucătari, 
în minuscula cameră a deputaţilor, căreia i se vor 
da nişte fărîmituri ale puterii, vor apărea pe de o 
parte doctrinarii 74 , iar pe de alta micii eroi ai aripii 
stingi care, oricum, va fi mai stupidă decît cea 
dreaptă, în situaţia ei ingrată. După aceea, va creşte 
nemulţumirea mocnită în popor; spiritul cel rău, 
încă foarte tînăr, se va maturiza între timp şi se va 
înrăi definitiv. Apoi, într-o bună dimineaţă, regele 
va semna nişte ordonanţe... Parisul va începe să clo¬ 
cotească, trupele vor pune mina pe arme şi spiritul 
răului, de-acum cu mina fermă, va bate la uşă... 

Nu, probabil că şi acum legitimiştii au printre 
ei oameni, chiar cu contele de Chambord (neapă¬ 
rat), care visează să procedeze cu totul altfel, ale 
căror intenţii sînt mai profunde şi mai nobile. Ei 
sînt cei avizi de lupta cu spiritul răului, vor să-l 
învingă, lată ţelul lor, iată ce vor să facă! Dar 
dorinţa şi fapta sînt două lucruri diferite. Problema 
este cum să intri în luptă cu noul principiu care 
dezorganizează societatea. Prin constrîngere şi 
impertinenţă clericală nu se mai poate obţine nimic. 
Fireşte, răspunsul este clar: primul pas spre 
succes, prima iniţiativă o reprezintă restaurarea 
suveranităţii laice a papei 75 . 

O, în zadar legitimiştii puri vor da din mîini, 
respingînd această idee ! în zadar însuşi contele de 
Chambord va da, ca şi pînă acum, asigurări că nu 
va începe războiul datorită papei, că nu va aduce 
cu el un guvern de preoţi, cum îi scria zilele trecute 
deputatului Rodez-Banavan 76 . Ei nu pot evita această 
cale! Vor fi împinşi spre ea, vor fi obligaţi s-o 
urmeze. Unii observatori presupun de pe acum că 
toată această mişcare legitimistă, care s-a împînzit 

aşa, deodată, şi cu atîta forţă în toată Franţa, nu 
este, poate, decît un tertip al clericalilor şi cuvîntul 
ei de ordine a pornit de la Roma, fiind orientat în 
favoarea restaurării suveranităţii papale. Clericalii, 
desigur, nu l-au inventat nici pe Chambord, nici pe 
legitimişti, în schimb îi domină. Sînt semne în 
această privinţă. Mişcarea de la Roma s-a răspîndit 
în ultima jumătate de an în toată Europa, contele 
de Chambord şi Don Carlos, agitaţia romano-cato- 
lică în Germania, susţinută de nemulţumirea 
explicabilă a catolicilor imperiului împotriva noilor 
legi bisericeşti, încercările de a se apropia de popor 
în Franţa, în Germania şi Elveţia printr-o nouă 
invenţie (organizarea în rîndul maselor a unor pele¬ 
rinaje populare, unele extravaganţe democratice, 
nemaiauzite pînă acum, ale înalţilor prelaţi în 
Germania, cu apeluri către populaţie), toate acestea 
duc cu gîndul la o agitaţie de proporţii, iniţiată de 
clerici concomitent şi în tot locul în favoarea unui 
papă infailibil, dar fără adăpost 77 . Apropo, este 
extrem de interesant în acest sens conţinutul a două 
scrisori care au fost date publicităţii recent: scri¬ 
soarea papei către împăratul Wilhelm şi răspunsul 
împăratului. Le vom publica la locul potrivit. Dar 
toată această mişcare a clericalilor este importantă 
prin faptul că reprezintă, probabil, ultima încercare 
a catolicismului roman de a cere încă o dată, pentru 
ultima dată, ajutor de la regi şi de la mai-marii 
lumii acesteia, şi, totodată, ultima speranţă în ei. 
Dacă nu se vor împlini aceste ulttime speranţe, 
atunci Roma, pentru prima oară în cei 1500 de ani, 
va înţelege că trebuie s-o rupă cu mai-marii acestei 
lumi şi să-şi ia gîndul de la regi! Şi, credeţi-mă, 
Roma va şti să se adreseze poporului, acelui popor 

pe care l-a respins întotdeauna cu trufie şi de care 
ascundea chiar şi Evanghelia lui Hristos, inter- 
zicînd traducerea acesteia. Papa va şti să iasă în 
faţa poporul, pe jos şi desculţ, umil şi gol, cu o 
armată de douăzeci de mii de iezuiţi încercaţi în 
convertirea sufletului omenesc. Vor putea să-i ţină 
piept acestei armate Karl Marx şi Bakunin 78 ? Mă 
îndoiesc; catolicismul se pricepe atît de bine (la 
nevoie) să facă şi concesii, să concilieze orice. 
Ce-1 costă să dea asigurări poporului ignorant şi 
pauper că şi comunismul este tot un creştinism şi 
că Iisus Hristos numai despre asta a vorbit ? Doar 
şi acum există socialişti 79 deştepţi şi inteligenţi, 
care sînt convinşi că nu există diferenţă între cre¬ 
dinţă şi ateism şi-l iau pe antihrist drept Hristos. 

în primul rînd, Henric al V-lea nu va putea 
evita războiul pentru papă, deoarece perioada 
actuală şi cîţiva ani în viitorul apropiat sînt poate 
singurul moment cînd războiul pentru papă se 
poate bucura de popularitate în Franţa şi ar fi 
acceptat cu simpatie chiar şi de către populaţie. 
Dacă Henric al V-lea ar fi în stare să-şi ia revanşa 
în faţa Germaniei pentru miliardele pierdute şi 
pentru recentele umilinţe, să redobîndească Alsacia 
şi Lorena, şi-ar consolida astfel tronul cel puţin pe 
perioada domniei sale. Dar, devenind rege, dacă ar 
declara război Germaniei, nimeni nu l-ar sprijini şi 
nici măcar nu l-ar lăsa să-l declare: le e frică 
şi riscul e prea mare. Dar papa, persecutat de 
Germania, îşi va atrage neîntîrziat simpatia în 
Franţa. Şi cine va fi atunci principalul adversar al 
papei „infailibil”, dacă nu Germania? Germania 
tratează restaurarea suveranităţii acestuia ca pe cea 
mai importantă problemă şi va veni cu toate forţele 

în ajutorul Italiei. încetul cu încetul, de la tratative 
la indignare, de la indignare la fapte, şi problema 
papei, în cazul încoronării contelui de Chambord, 
se va rezolva în mod sigur printr-un imens şi invo¬ 
luntar război între Franţa şi Germania. Francezii 
nu vor porni războiul doar pentru Alsacia, însă 
puţin cîte puţin, fără să-şi dea seama, se vor lăsa 
tîrîţi, convinşi că-i vin în ajutor papei, şi războiul 
poate căpăta popularitate. Contele de Chambord 
nu poate rata o astfel de ocazie. 

Să admitem că el va ieşi învingător din război, 
că Franţa se va acoperi din nou de glorie, îşi va 
recîştiga provinciile şi însuşi papa va intra în Paris 
pentru a pune piatra de temelie a unei noi catedrale 
(cum i s-a şi propus nu demult). Ce va fi mai 
departe? Nu contează că, poate, pe Henric 
al V-lea, după faptele sale glorioase, îl vor lăsa 
să moară liniştit pe tronul său. Important este: 
monarhia legitimă se va înrădăcina prin contele 
de Chambord în Franţa, o dată pentru totdeauna, 
şi ce-i va aduce ea în mod deosebit? Ce fel de 
fericire ? îi va aduce liniştea, după ani de chinuri 
şi hărţuială? Va alunga pentru totdeauna spiritul 
rău, care e deja aproape, la „uşă” ? 

Ce-ar fi dacă papa va intra în Paris şi romano- 
-catolicismul se va reinstaura cu o nouă şi nebănuită 
strălucire? Papa cel triumfător şi „infailibil” (nu 
cel „ce merge pe jos şi desculţ”) să alunge spiritul 
rău, sau iezuiţii lui, clericalii frivoli, cu al lor 
status in stătu , unşi cu toate alifiile şi plehivani 
fără ruşine ? Nu, spiritul rău e mai puternic şi mai 
curat decît ei! Nu cu ajutorul unei asemenea 
armate contele de Chambord îşi va putea rosti noul 
său cuvînt. Şi atunci cu ajutorul cui? Fără să vrei, 

începi acum să crezi că, intr-adevăr, contele de 
Chambord este o fiinţă superioară, o fiinţă cu inima 
cea mai curată. Şi înţelege cu siguranţă, în extazul 
spiritului său, că întreg cuvîntul său nou este toc¬ 
mai lupta pentru Hristos, lupta împotriva teribilului 
antihrist care va să vină, că Franţa trebuie salvată, 
orientîndu-i minţile luminate către Dumnezeu şi 
umplînd inimile miilor de muncitori „nebotezaţi” 
cu harul lui Hristos şi arătîndu-le pentru prima 
dată chipul Său luminos. Altfel cum ar salva Franţa 
cel mai creştin dintre regi ? Doar el însuşi spune că 
vine s-o salveze şi el însuşi crede că o va salva. 
Doar ştie foarte bine că pe teren francez e hărăzit 
să aibă loc primele lupte ale teribilei societăţi 
viitoare împotriva vechii ordini a lucrurilor. El ştie 
că din această cauză se frămîntă întreaga societate 
franceză, toţi cei puternici şi dăruiţi cu virtuţile 
pămînteşti, că de aceea aşteaptă şi jinduiesc ei cu 
disperare un guvern cit de cit ferm, caută unde-i 
puterea şi n-o găsesc; pentru a opune rezistenţă 
acestui nou inamic ce va să vină, l-au acceptat şi 
pe Napoleon al IlI-lea pe tron şi, dacă acum îl vor 
accepta pe contele de Chambord, o vor face numai 
în speranţa că acesta va aduce cu el o nouă forţă 
care să-i apere. Şi dacă-i aşa, atunci de unde să ia 
el oamenii potriviţi pentru o asemenea luptă crîn- 
cenă? Este oare el capabil s-o înţeleagă? Cu toată 
bunătatea sa sufletească, probabil că nu. Poate să 
nu fie îngrijorat din pricina teribilei lipse de mij¬ 
loace cu care este nevoit să acţioneze ? în cazul în 
care asta îl lasă rece, cum să nu fie luat drept un om 
mărginit şi ignorant sau, dacă lucrurile stau altfel, 
cum să nu fie considerat aproape de nebunie? 
Unde putem găsi răspunsul la întrebarea noastră? 

Cum, cu ce forţe va putea legitimismul să salveze 
şi să vindece Franţa? Aici nu s-ar descurca nici 
măcar un profet lui Dumnezeu, ca să nu mai vorbim 
de contele de Chambord. Şi profetul va fi bătut. 
Spiritul cel nou va veni, noua societate va triumfa, 
neîndoielnic, ca singura purtătoare a unei idei noi, 
pozitive, ca unică soluţie hărăzită întregii Europe. 
Nu există nici o îndoială în această privinţă. Lumea 
se va mîntui numai după ce va fi bîntuită de spiritul 
rău... Iar acest spirit este aproape: copiii noştri 
s-ar putea să-l vadă... 

Punîndu-ne această problemă şi analizînd-o pe 
măsura posibilităţilor, n-am vrut decît să justificăm 
două rînduri din articolele noastre precedente de 
politică externă, şi anume că Chambord, „dacă 
se va încorona, se va încorona doar pentru două 
zile”... N-am dorit să fim acuzaţi de superficiali¬ 
tate ; ne-am străduit doar să scoatem în evidenţă 
faptul că legitimismul, nu numai acum, este impo¬ 
sibil, ci şi că e cu totul inutil pentru Franţa; nu-i 
va fi de folos nici acum, nici în viitor, pentru că are 
cele mai puţine mijloace de a o salva. 

însă Franţa trebuie să aleagă ori monarhia, ori 
republica; altă formă de guvernămînt nu este posi¬ 
bilă. însă şi despre republică am afirmat că tuturor 
le e „lehamite” de ea şi că acum este imposibilă. 
Vom încerca să justificăm şi această afirmaţie a 
noastră, pentru ca să nu fie luată drept calambur 
sau drept o frivolitate intenţionată, ceea ce vom 
şi face într-unul dintre articolele noastre despre 
„evenimentele internaţionale”. 

15 octombrie 1873 

în ultimul nostru articol pe teme de politică 
internaţională (publicat în numărul 41 al revistei 
Grajdanin ), vorbind despre faptul că există semne 
de agitaţie politică romano-catolică în favoarea 
restaurării suveranităţii laice a papei, semne care 
pot fi observate în Europa, am amintit, printre 
altele, de două scrisori interesante: cea a papei, 
adresată împăratului Wilhelm, şi cea a împăratului 
Wilhelm către papă. Am promis să dăm aceste 
scrisori publicităţii. Ele datează încă din august, 
anul curent, însă au fost făcute cunoscute la Berlin 
în Buletinul Oficial abia pe 14 (2) octombrie. Iată 
scrisoarea lui Pius al IX-lea : 

„ Vatican , 7 august 1873. Maiestatea Voastră. Toate 
măsurile luate de cîtva timp încoace de guvernul 
Maiestăţii Voastre tind din ce în ce mai mult către 
îngrădirea catolicilor. Recunosc că, întrebîndu-mă 
asupra motivelor care au determinat aceste măsuri 
extrem de dure, nu sînt în stare să înţeleg în ce 
constau ele. Pe de altă parte, sînt informat că 
Maiestatea Voastră nu aprobaţi cu modul în care 
acţionează guvernul dumneavoastră şi nici cu seve¬ 
ritatea măsurilor pe care le ia împotriva credinţei 
catolice. Dacă într-adevăr Maiestatea Voastră nu 
este de acord cu toate acestea (iar scrisorile 
dumneavoastră precedente îmi demonstrează că nu 
sînteţi de acord cu ceea ce se petrece acum), repet, 
dacă Maiestatea Voastră nu aprobă faptul că guver¬ 
nul dumneavoastră continuă să ia măsuri severe 
împotriva bisericii lui Hristos, slăbind-o, nu crede 
oare Maiestatea Voastră că aceste măsuri pot face 
doar să vi se clatine tronul ? O spun cu sinceritate, 

pentru că deviza mea este adevărul; vorbesc aşa 
pentru că socot de datoria mea să spun tuturor, 
chiar şi necatolicilor, adevărul, căci fiecare om care 
a primit botezul aparţine într-o măsură mai mare 
sau mai mică (nu pot explica acum în amănunţime 
de ce), aparţine, spun, mai mult sau mai puţin 
papei. Nutresc convingerea că Maiestatea Voastră 
va primi aceste consideraţii ale mele cu bunătatea 
care vă caracterizează şi veţi lua măsurile pe care 
le impune situaţia de faţă. Exprimîndu-mi sen¬ 
timentele de devotament şi de respect faţă de 
Maiestatea Voastră, mă rog lui Dumnezeu să aşeze 
deasupra dumneavoastră şi a mea acoperămîntul 
îndurării sale”. 

Iată răspunsul împăratului german: 

„ Berlin , 3 septembrie 1873. Mă bucur că înalt Prea 
Sfinţia Voastră, ca în vremurile de odinioară, m-aţi 
onorat cu o scrisoare, cu atît mai mult cu cit aceasta 
îmi dă ocazia să corectez inadvertenţele, care, 
judecind după scrisoarea din 7 august a înalt Prea 
Sfinţiei Voastre, s-au strecurat în rapoartele pre¬ 
zentate înalt Prea Sfinţiei Voastre în legătură cu 
problemele germane. Dacă aceste rapoarte ar fi 
fost conforme adevărului, atunci înalt Prea Sfinţia 
Voastră n-ar fi putut nicicum să conceapă că guver¬ 
nul meu urmează o cale pe care eu nu o aprob. 
Conform constituţiei statului meu, acest lucru este 
exclus, pentru că în Prusia legile şi toate măsurile 
guvernamentale trebuie să fie promulgate de mine. 
Spre marea mea mîhnire, o parte din supuşii mei 
catolici au constituit deja, de doi ani, un partid 
politic care, prin tertipuri ostile guvernului, 
încearcă să tulbure pacea religioasă existentă în 
Prusia de la începutul începuturilor. Din păcate, 
prelaţii catolici nu numai că au aprobat această 

mişcare, dar, aderînd la ea, se împotrivesc făţiş 
legilor. Nu e treaba mea să caut motivele care i-au 
determinat pe clericii şi credincioşii unei confesiuni 
creştine să-i ajute pe vrăşmaşii oricărei ordini 
politice, cu scopul de a doborî această ordine. Dar 
eu sînt obligat să apăr în stat, prin autoritatea pe 
care mi-a conferit-o Dumnezeu, liniştea internă şi 
să asigur respectul faţă de lege. Ştiu că voi da 
socoteală în faţa lui Dumnezeu pentru modul cum 
îmi îndeplinesc această îndatorire şi, în ciuda 
oricăror atacuri, voi susţine ordinea şi legea în 
statul meu, atîta timp cit Dumnezeu îmi va permite 
s-o fac. Sînt obligat să fac asta în calitate mea de 
monarh creştin, chiar în cazurile cînd, spre mîhni- 
rea mea, trebuie să mă achit de această îndatorire 
împotriva slujitorilor unei biserici care, după 
cum ştiu, ca şi biserica evanghelică 80 , recunoaşte 
porunca supunerii faţă de autorităţile civile ca pe 
o poruncă a lui Dumnezeu dată oamenilor. Din 
păcate, multe feţe bisericeşti din Prusia, care se 
supun înalt Prea Sfinţiei Voastre, neagă această 
poruncă a creştinismului şi obligă guvernul meu, 
care-şi are sprijinul în majoritatea imensă a cre¬ 
dincioşilor mei supuşi, de confesiune catolică şi 
evanghelistă, să recurgă, pentru respectarea legilor 
statului, la măsuri specifice puterii laice. Aş vrea 
să sper că înalt Prea Sfinţia Voastră, după ce vă veţi 
fi edificat asupra situaţiei reale, nu veţi pregeta 
să faceţi uz de autoritatea dumneavoastră pentru 
încetarea agitaţiei care a fost stîrnită de regretabile 
deformări ale realităţii şi de interpretarea abuzivă 
a drepturilor clerului. Mărturisesc înalt Prea 
Sfinţiei Voastre, în faţa lui Dumnezeu, că religia 
lui Iisus Hristos nu are nimic în comun cu aceste 
uneltiri, la fel ca şi adevărul sub steagul căruia mă 
aliniez necondiţionat, alături de înalt Prea Sfinţia 

Voastră. Este încă o expresie în scrisoarea înalt 
Prea Sfinţiei Voastre, faţă de care care nu pot să nu 
protestez, chiar dacă expresia nu este rezultatul 
raporturilor false, ci al concepţiei dumneavoastre 
religioase : este vorba de convingerea că orice om 
care a primit botezul îi aparţine papei. Credinţa 
evanghelică al cărei adept, după cum înalt Prea 
Sfinţia Voastră o ştie, sînt, ca şi strămoşii mei, ca 
şi majoritatea supuşilor mei, în raporturile noastre 
cu Dumnezeu, nu ne permite să recunoaştem alt 
mijlocitor în afara Domnului nostru Iisus Hristos. 
Diferenţele confesionale nu mă împiedică, totuşi, 
să trăiesc în pace cu adepţii altor religii şi să exprim 
înalt Prea Sfinţiei Voastre sentimentele mele de 
devotament şi respect”. 

Aceste două scrisori sînt cu totul excepţionale. 
Fără îndoială că papa, avînd în vedere reala pri¬ 
goană a catolicilor fideli lui din Germania (adică a 
celor care mărturisesc dogma infailibilităţii) şi care, 
în Germania, ca şi oriunde, sînt cu mult mai mai 
mulţi decît cei care nu mărturisesc această nouă 
dogmă, n-a putut să nu-şi rostească discursul 
pastoral. Pe de altă parte, nici împăratul Wilhelm 
nu putea să-i trimită papei un alt răspuns, decît cel 
pe care abia l-am citit, aşa că scrisoarea papei, cu 
toate că răspunsul se ştia dinainte, a fost scrisă fără 
nici o speranţă de succes şi, probabil, era menită 
doar să constituie un protest al suveranului bisericii 
faţă de acţiunile întreprinse de suveranul unei 
jumătăţi din Europa. Dar ceea ce este extrem de 
caracteristic şi de insolit în scrisorea papei este 
conţinut în sfîrşitul acesteia. 

în primul rînd, papa îşi exprimă în mod direct 
părerea că toate aceste „măsuri de severitate împotriva 


64 


F.M. Dostoievski 


bisericii lui Hristos” duc la slăbirea acesteia şi sînt 
în măsură să „clatine” tronul împăratului german. 
Sînt cuvinte exprimate cu fermitate de o persoană 
care nu se îndoieşte că are dreptul să vorbească 
aşa; mai mult, de o persoană care se consideră 
chiar obligată să-i prevină pe suverani, apărînd 
„adevărul” fără să ţină cont de interlocutor şi 
afişînd o autoritate de om care deţine puterea. 

Apoi, în scrisoarea papei urmează cele mai 
incredibile cuvinte dintre toate cîte se puteau 
aştepta de la capul romano-catolicismului: „Vor¬ 
besc aşa pentru că socot de datoria mea să spun 
tuturor, chiar şi necatolicilor, adevărul, căci fiecare 
om care a primit botezul aparţine într-o măsură 
mai mare sau mai mică (nu pot explica acum în 
amănunţime de ce), aparţine, spun, mai mult sau 
mai puţin papei” 

Iată nişte cuvinte care ţintesc departe ! Demult 
n-a emis catolicismul roman idei de acest fel şi o 
asemenea doctrină! Prin urmare, toţi aceşti eretici, 
toţi aceşti protestanţi, turbulenţii şi schismaticii, 
care, la timpul lor, s-au ridicat împotriva „înlocui¬ 
torului lui Dumnezeu” cu sabia în mînă şi proferînd 
demascări injurioase, toţi aceşti „păcătoşi pier¬ 
duţi”, care, la timpul lor, au fost blestemaţi pînă la 
unul, la toate sinodurile posibile, toţi sînt acum din 
nou copiii papei, şi e de-ajuns să fie doar botezaţi 
pentru a avea dreptul să-i aparţină , dreptul la 
protecţia lui părintească în faţa monarhilor şi a 
puternicilor lumii acesteia! Este, într-adevăr, o 
viziune largă, fiindcă pînă nu demult, în ochii 
bisericii romane, ereticul nu numai că nu era con¬ 
siderat creştin, dar era privit chiar mai rău decît 
unpăgîn. Şi aceste idei le proclamă însuşi papa, 

infailibil mijlocitor între Dumnezeu şi omenire! 
Trebuie să recunoaştem că ideea este măreaţă şi, 
fără îndoială, nouă. Ea anunţă o nemaiîntîlnită 
lărgire a concepţiilor catolicismului roman, sugerează 
noi orizonturi, noi căi de acţiune, noi intenţii în 
viitor. Deosebit de important e şi faptul că această 
idee este exprimată atît de tranşant şi ultimativ, 
intr-un document atît de important, adresat celui 
mai puternic suveran, reprezentant al protestan¬ 
tismului şi, prin credinţa sa, duşman al catolicis¬ 
mului. Această nouă pretenţie a suveranului pontif, 
exprimată în aceste condiţii, devine un interesant 
fapt istoric cel puţin în planul viitorului, al viito¬ 
rului Europei, mai neclar acum decît oricînd şi mai 
îndepărtat de raţiunile umane. 

împăratul protestant a răspuns ferm, coerent şi 
cu o extraordinară demnitate la noua pretenţie a 
„suveranului bisericii”. El îi aminteşte în mod direct 
că “Credinţa evanghelică al cărei adept, după cum 
înalt Prea Sfinţia Voastră o ştie, sînt, ca şi strămoşii 
mei, ca şi majoritatea supuşilor mei, în raporturile 
noastre cu Dumnezeu, nu ne permite să recunoaş¬ 
tem alt mijlocitor în afara Domnului nostru Iisus 
Hristos”. Cu toate acestea papa, desigur, trebuie să 
se simtă pe un teren mult mai solid decît cel pe 
care şi-l închipuie împăratul german. Papa ştie 
foarte bine (iar Roma aşteaptă asta de mult) că 
foarte, foarte mulţi din aceşti oameni mîndri, care 
au respins cîndva rolul de „mijlocitor” al papei, 
despre care vorbeşte împăratul Wilhelm, şi care au 
recunoscut drept singură autoritate în problemele 
credinţei lor doar propria lor conştiinţă, resimt de 
multă vreme această libertate a lor ca pe o povară. 
Roma ştie că cele trei secole de experienţă le-au 

fost suficiente multora dintre aceşti „eretici” ca să 
se trezească; ştie că unii smeriţi şi (ce-i mai impor¬ 
tant) cu sufletul curat, în toată Europa protestantă 
(în Anglia, de pildă), sînt gata să se întoarcă la 
„mijlocitor”, mai ales avînd în vedere căile care 
acestei turme smerite le sînt arătate de fraţii lor 
puternici, de minţile trufaşe, de reprezentanţii forţei 
şi ai intelectualităţii (de oamenii de ştiinţă, de 
teologii ateişti, de preoţii creştini care neagă în 
gura mare divinitatea lui Iisus Hristos şi sînt 
susţinuţi în acest sens de guvern, de oamenii de 
stat, care, în timpul nostru, izolează religia şi o 
exclud ca pe un rău, luînd măsuri împotriva ei şi 
încercînd s-o ţină la distanţă ca pe o molimă sau ca 
pe o năpastă). Roma presimte o posibilă revenire 
treptată a celor rătăciţi şi îşi modifică programul, 
vorbeşte de nişte noi căi, despre nişte noi concepţii 
ale sale, care le-ar putea suci minţile. 

Credem că avem toate motivele să tragem con¬ 
cluzia, din aceste fapte noi, că biserica romano- 
-catolică şi capul acesteia nu numai că nu se consi¬ 
deră slăbiţi după pierderea Romei şi a suveranităţii 
laice, dar îşi fac planuri mai încrezătoare decît 
oricînd şi se pregătesc pentru cea mai îmbelşugată 
viaţă în viitor. 


* 

Ziarele germane sînt pline de ştiri privind 
recenta vizită a împăratului german 81 (împreună 
cu membrii familiei sale şi prinţul Bismarck) în 
Austria. Ziarele vieneze prezintă această vizită cu 
entuziasm, drept unul din cele mai importante 
evenimente politice. Nu vom expune amănuntele 

privind reuniunea de la Viena a auguştilor oaspeţi, 
dineurile, spectacolele de gală de la teatru, vînăto- 
rile de la Leizer Tiergarten 82 şi toate celelalte. 
Ne oprim totuşi asupra toasturilor cu totul excep¬ 
ţionale, rostite la dineu de cei doi împăraţi. 
Reproducem o telegramă: 

„Viena, 9 (21) octombrie, noaptea. La dineul de 
gală de astăzi de la palat, împăratul Franz-Joseph 83 
a rostit următorul toast: «Întrucît, cu ocazia 
expoziţiei internaţionale, s-a împlinit vechea mea 
dorinţă fierbinte de a-1 saluta la Viena pe împăratul 
Wilhelm, ridic cu bucurie paharul în sănătatea 
lui! ». în răspunsul său, împăratul Wilhelm a mul¬ 
ţumit atît pentru urările sincere ale împăratului 
Franz-Joseph, cît şi pentru primirea cordială făcută 
soţiei şi copiilor lui la Viena. împăratul Wilhelm 
şi-a exprimat satisfacţia pentru faptul că întîlnirea 
de la Berlin, de anul trecut, între împăratul rus 
şi cel austriac, s-a repetat anul acesta la Viena, în 
timpul expoziţiei universale. în încheiere, împă¬ 
ratul Wilhelm a spus: «Ideile, pe care le-am 
schimbat atunci şi asupra cărora am căzut acum pe 
deplin de acord, constituie o chezăşie pentru pacea 
Europei şi pentru bunăstarea popoarelor noastre. 
Beau în sănătatea împăratului Austriei şi regelui 
Ungariei, alesul meu prieten!»”. 

Această telegramă nu are nevoie de comentarii; 
importanţa deosebită a cuvintelor rostite de împăra¬ 
tul german se relevă de la sine. Iată, însă, comenta¬ 
riul Corespondenţei Provinciale, oficiosul berlinez, 
despre vizita la Viena a împăratului Wilhelm: 

„Prin acestă vizită, împăratul doreşte încă o dată 
să sublinieze ce preţ mare pune el pe bunele relaţii 
cu casa imperială austriacă şi cu monarhia 

austro-ungară, atît personal, cît şi în interesul 
politicii europene pe ansamblu. Apropierea dintre 
monarhul rus şi cel austriac, începută anul trecut, 
s-a consolidat în această vară la Viena; alianţa 
încheiată între cei trei împăraţi, care are drept scop 
menţinerea păcii în Europa, s-a lărgit în urma vizitei 
recente a regelui Italiei la Viena şi Berlin 84 , 
întrevederea de la Viena dintre împăratul german şi 
cel austriac poate fi considerată drept o acţiune 
foarte importantă pentru încheierea acelei alianţe 
largi, care trebuie să asigure pacea în Europa şi să 
prevină noi conflagraţii...” 

Pe 11(23) octombrie, împăratul Wilhelm a plecat 
din Viena. 


* 

în Franţa, încordarea situaţiei a atins, după cîte 
se pare, punctul culminant. Din clipa cînd Thiers 
s-a întors la Paris şi s-a instalat în fruntea opoziţiei 
ce îi combate pe legitimişti, partidul liberal din 
întreaga Franţă parcă ar fi renăscut şi a început să 
se pregătească extrem de energic pentru bătălia 
care urma. Mulţi dintre membrii centrului-stînga 
al Adunării, dintre care unii nici măcar nu s-au 
gîndit vreodată să devină republicani, acum au 
trecut în unanimitate de partea acestora, pentru a 
nu-şi dispersa forţele. Recentele alegeri pentru cele 
patru locuri vacante în Adunare au fost cîştigate de 
republicani cu o majoritate uriaşă 85 . Nenumărate 
declaraţii, semnături, proteste, scrisori venite din 
toate părţile atestă profunda indignare a naţiunii 
faţă de complotul legitimiştilor, dar şi teama gene¬ 
rală. Toţi se declară republicani. Asta nu înseamnă 
că francezii au ajuns cu toţii, dintr-o dată, să 

dorescă republica, ci doar cit de tare s-au speriat ei 
de restaurarea „monarhiei legitime”. Acum, toată 
lumea ştie că intrarea contelui de Chambord la 
Paris va duce inevitabil la revoluţie, ceea ce-i 
înspăimîntă pe toţi francezii cinstiţi şi întregi la 
minte; căci, dacă Thiers şi toţi „moderaţii” nu-i 
vor birui pe legitimişti şi-i vor lăsa să triumfe, 
atunci în revoluţia care se prognozează în viitor nu 
se ştie dacă va mai fi posibilă instaurarea partidului 
moderaţilor în fruntea guvernului, în condiţiile în 
care au pierdut o dată. De aceea, în societate, în 
clipa de faţă, domneşte o spaimă vecină cu panica. 
Cel mai mult trezeşte indignare revoltătoarea situa¬ 
ţie că Adunarea Naţională domină întreaga ţară, ca 
o oligarhie. Toţi s-au convins demult (căci faptele 
sînt prea evidente) că Adunarea Naţională, aleasă 
cu aproximativ trei ani în urmă în circumstanţe cu 
totul excepţionale, în perioada cea mai grea şi mai 
excentrică, a încetat de mult să mai reprezinte 
voinţa reală a ţării şi că, prin urmare, faptul că se 
află la putere în prezent nu este decît un abuz. Prin 
chemarea la tron a contelui de Chambord, datorită 
încăpăţînării unor guralivi şi smintiţi, clericali şi 
„anticari”. Adunarea jigneşte naţiunea şi-i uimeşte 
pe toţi cei cu mintea sănătoasă, avînd în vedere că 
există deplina şi stupida posibilitate ca vreo cîţiva 
oameni, care nu ştiu decît de bunul lor plac, împo¬ 
triva voinţei întregii Franţe, pot şi au chiar dreptul 
să-i impună acesteia un regim nedorit, rămînînd 
cu desăvîrşire nepedepsiţi pentru tot cortegiul de 
nenorociri pe care îl provoacă. Iar presupunerea 
că, imediat după proclamarea lui Henric al V-lea, 
revoluţia este iminentă se prezintă, din păcate, ca 
fiind pe deplin fundamentată. Lăsînd la o parte 

furia ţării, faptul că, în cazul în care vor triumfa, 
legitimiştii vor începe neapărat cu teroarea albă, le 
va grăbi căderea, iar după asta, desigur, va fi 
inevitabilă şi revoluţia. Chiar şi pe Thiers legiti¬ 
miştii îl ameninţă cu închisoarea sau cu deportarea 
în Cayenne 86 . Nimic nu poate fi mai revoltător 
decît logica lor, în clipa de faţă. Fiecare declaraţie 
a naţiunii în favoarea republicii şi, în general, 
împotriva intenţiilor lor, nu numai că nu le bagă 
minţile în cap, ci-i face să turbeze : „Demult ar fi 
trebuit să proclamăm monarhia, spun ei, încă puţin 
şi veţi vedea că întreaga Franţă va fi împotriva 
noastră; de aceea trebuie să ne grăbim să procla¬ 
măm monarhia! Prin urmare, gîndul că merg 
împotriva voinţei celei mai mari părţi a naţiunii nu 
numai că nu-i tulbură, ci, dimpotrivă, le dă mai 
multă insistenţă în realizarea ţelului lor nelegitim. 
La ce linişte se poate aştepta Franţa de la asemenea 
oameni ? 

Delegaţia care l-a vizitat pe contele de Chambord 
la Salzburg (reşedinţa lui actuală), despre care 
ne-am informat cititorii în nr. 41 al revistei 
Grajdanin, s-a şi întors, se spune, şi a avut succes 
deplin; contele, se pare, a acceptat totul: consti¬ 
tuţia, drapelul, „instituţiile atît de dragi tuturor 
francezilor” etc. După asta, membrii centrului- 
-dreapta, care încă mai ezitau, s-au alăturat defi¬ 
nitiv şi cu entuziasm alianţei generale a legiti- 
miştilor. Totuşi, dacă ne aplecăm cu mai multă 
atenţie asupra acestor ştiri, nu vom putea în nici un 
fel să conchidem că Chambord, chiar şi de această 
0 ultimă ) dată, s-a exprimat tranşant şi definitiv 
în privinţa „concesiilor” ; dimpotrivă, este foarte 
probabil (conform altor ştiri) că hotărîrea definitivă 

asupra concesiile continuă să şi-o rezerve pentru 
momentul cînd va fi în Paris, după ce va fi procla¬ 
mat rege. Totuşi, legitimiştii jubilează şi alianţa lor 
este intr-adevăr mai strînsă decît oricînd. Conform 
ultimelor telegrame, nimic nu-i încă decis în pri¬ 
vinţa convocării anticipate a Adunării Naţionale, 
cum încercau unii să ne convingă nu cu mult timp 
în urmă. De altfel, termenul este şi aşa destul de 
apropiat. întreaga soartă a Franţei atîrnă de un fir 
de păr. Peste două săptămîni, se poate să auzim 
lucruri incredibile. 

Colac peste pupăză, se zice că „bătrînul mare¬ 
şal” şi-a spus cuvîntul: s-ar fi declarat definitiv 
sluga supusă şi docilă a majorităţii din Adunare. în 
cazul proclamării regelui, cică, şi-ar părăsi imediat 
scaunul şi, în aşteptarea venirii lui Henric al V-lea, 
l-ar pune în locul lui pe generalul Ladmirault 87 . 
Toate astea sînt, desigur, numai zvonuri... 

Din nefericita Spanie primim ştirile cele mai 
confuze şi mai imprecise. Conform unor informaţii 
din Madrid, trupele lui Don Carlos, de atîtea ori 
înfrînte şi decimate, se ţin, se pare, mai tare ca 
înainte. în tot cazul, comandantul suprem al for¬ 
ţelor guvernamentale, generalul Moriones (după 
una din surse), cere, pentru succesul acţiunii anti- 
carliste, o suplimentare a trupelor cu zece mii de 
oameni! în sud, escadrele răsculate se plimbă 
nestingherite, angajează lupte cu navele guverna¬ 
mentale şi, conform ultimei telegrame, vasele 
bandiţilor cartagenezi se pregătesc să bombardeze 
Valencia, tot pentru a o prăda, cum au făcut la 
Alicante, şi tot sub observaţia pasivă a escadrelor 
franceză şi engleză. Guvernul nu este încă în stare 
să întărească blocada Cartagenei dinspre uscat nici 

măcar cu un singur soldat. 0 blochează aceeaşi 
armată jalnică de patru mii de soldaţi, care dezer¬ 
tează mereu şi trec de partea răsculaţilor. E greu 
de imaginat cum se vor sfîrşi toate acestea. Poate 
că şi Don Carlos îşi pune speranţele în încoronarea 
lui Henric al V-lea 88 . 


22 octombrie 1873 

Cu aproape o lună în urmă, în Franţa, la 
Trianon, a început procesul mareşalului Bazaine. 
în ciuda momentului „fierbinte” şi a apropiatei 
eventualităţi a unor uriaşe schimbări politice şi 
seisme în destinele întregii Franţe, procesul mare¬ 
şalului Bazaine nu-şi pierde din interes pentru 
francezi şi pentru întreaga Europe ; chiar stîrneşte 
din ce în ce mai multă curiozitate. Pe scena socială 
se desfăşoară din nou, în culori vii, tabloul unui 
trecut recent şi fatal pentru francezi, începutul 
aproape fantastic al teribilului război, căderea rapidă, 
nemaipomenită, a dinastei, care a fost liderul 
politic al Europei 89 ; apoi, toate aceste enigme, 
nedezlegate pînă acum, ezitările oamenilor, dez¬ 
binarea, intrigile, într-un moment cînd Franţa făcea 
apel la toţi să-i vină în ajutor. Dacă francezii ar fi 
acum în stare să rabde într-o epocă atît d e fierbinte 
pentru ei toţi, să profite de măreaţa lecţie a istoriei, 
atunci, poate, ar sesiza-o în acest „proces Bazaine”, 
care a scos în evidenţă cu atîta claritate, chiar şi 
acum, încă din stadiul său incipient, principala 
plagă fatală de care suferă Franţa de atîta vreme... 

Mareşalul Bazaine a fost deferit justiţiei pentru 
că, baricadîndu-se în excelenta cetate Metz împre¬ 
ună cu o uriaşă armată, cu tot bagajul militar 

aferent şi avînd provizii suficiente pentru un timp 
îndelungat, s-a predat nemţilor cu toată armata sa, 
fără se opune asaltului (nemţii nici măcar n-au 
asediat cetatea, ci doar au înconjurat-o), cum prevăd 
legile militare pentru toate armatele din lume, cu 
toate că era într-o poziţie favorabilă pentru abaterea 
şi slăbirea forţelor inamice, care atacau Franţa. 
Şi-a predat armata cu armamentul, cu bagajul, cu 
drapelele pe care în mod intenţionat nu le-a distrus, 
şi, fără îndoială, a făcut-o la cererea nemţilor, cu 
care, probabil, avusese convorbiri secrete şi spe¬ 
ciale, fără nici o legătură cu arta militară. Iată 
esenţa acuzării. La tribunal, desigur, se vor clari¬ 
fica multe, dar multe vor rămîne în continuare 
necunoscute, pînă cînd nu le va lămuri istoria. în 
final, mareşalul este acuzat de trădare, dar a cui? 
Să ne oprim asupra acestei probleme. Ea este 
interesantă din punctul de vedere al stării actuale 
a francezilor. 

în timpul lui Napoleon al IlI-lea, la sfîrşitul 
domniei sale, mareşalul Bazaine era considerat 
drept unul dintre cei mai capabili generali ai arma¬ 
tei imperiale. Cu vreun an şi jumătate în urmă, 
cînd a început să se vorbească şi să se scrie din ce 
în ce mai insistent despre deferirea lui justiţiei, 
unul dintre camarazii săi, tot mareşal (ne pare rău, 
dar am uitat care dintre ei, poate chiar „soldatul 
cel cinstit”), a exclamat: „Ce păcat! II etait pour- 
tant le moins incapable de nous tous! ”, adică: 
„Totuşi el era cel mai puţin incapabil dintre noi 
toţi”. Şi iată, acest „cel mai puţin incapabil” 
mareşal primeşte comanda unor unităţi militare 
însemnate, în acest război cu prusacii, început 
atît de rapid şi de fantastic. Pe atunci nu exista 

comandant suprem; nefiind militar şi nearo- 
gîndu-şi titlul de comandant suprem, împăratul 
dădea totuşi foarte multe dispoziţii, care, se 
înţelege, stînjeneau acţiunile militare, însă nu de 
aici venea toată nenorocirea. Toţi aceşti bătrîni 
generali, Canrobert 90 , Niel 91 , Bourbaki, Frossar 92 , 
Ladmirault etc., citaţi acum ca mrtorila proces, 
vorbesc despre Bazaine cu cel mai mare respect. 
Depoziţiile lor sînt foarte interesante pentru asistenţă. 
Important e că toţi certifică neasemuita vitejie a lui 
Bazaine, în bătălia de la Saint-Privat 93 , de exemplu, 
cînd el personal, deşi era cel care comanda desfăşu¬ 
rarea luptei, s-a aflat în primele rînduri, printre 
combatanţi - „chiar dacă n-a înţeles semnificaţia 
acestei bătălii”, cum adaugă unii dintre mareşali. 
A înţeles sau nu, în această luptă s-a ajuns ca, 
avînd muniţie insuficientă, soldaţii să fie nevoiţi să 
tragă doar cîte un singur cartuş la fiecare două 
minute şi cei mai mulţi dintre ei au intrat în luptă 
după ce nu mîncaseră nimic o zi şi o noapte. Dar 
nici măcar de aici nu li s-a tras nenorocirea, cu 
toate că, după cum se ştie, întreaga Europă a fost 
uimită de neregulile în aprovizionarea armatei 
franceze de atunci cu hrană şi armament. Ne amin¬ 
tim telegrama pe care împăratul Napoleon al IlI-lea 
i-a expediat-o la Paris împărătesei Eugenia 94 (cu 
mult înainte de Sedan), cu rugămintea de a co¬ 
manda rapid la Paris două mii de cazane de fontă. 
Telegrama era îmbucurătoare prin faptul că, deşi 
francezii n-aveau în ce face mîncare, cel puţin 
aveau ce găti, altfel n-ar fi avut nici un sens să 
se comande cazane prin telegraf. însă iată, din 
depoziţia generalului Canrobert aflăm că, la 
Saint-Privat, soldaţii au luptat fără să fi mîncat 

nimic o zi şi o noapte, că nici a doua, în sfîrşit, 
nici a treia zi n-au mîncat... Desigur, la acea dată 
cazanele vor fi sosit de la Paris, dar... cu întîrziere, 
cum totul a întîrziat la francezi în acest război 
neobişnuit. Şi împăratul a întîrziat să se retragă la 
timp spre Paris cu toate forţele armate rămase în 
urma înfrîngerilor, iar retragerea ar fi însemnat 
pentru el, dacă nu salvarea, cel puţin cea mai bună 
soluţie de ieşire din nenorocire. Lui i s-a întîmplat 
exact ceea ce am spus nu demult, într-unul din 
articolele noastre, vorbind despre trăsătura cea mai 
caracteristică şi mai fatală a domniei sale, şi anume 
faptul că, pentru a-şi întări dinastia şi pentru a o 
înrădăcina în Franţa, a fost nevoit, tot timpul cît 
s-a aflat pe tron, să întreprindă mereu acţiuni care 
nu numai că nu tindeau să le aducă francezilor 
fericirea, ci, în mod evident, erau îndreptate spre 
nefericirea lor. Astfel, în realitate, acest suveran 
puternic a fost şi a continuat să fie, chiar şi pe tron, 
nu un francez, ci doar un om al partidului său, 
doar conducătorul principal al acestuia. S-a temut 
să se retragă spre Paris cu armata înfrîntă, care, 
însă, era totuşi o armată şi ar fi putut să-i fie de 
mare ajutor Franţei în lupta ce avea să urmeze ; îi 
era frică de nemulţumirea ţării, de pierderea farme¬ 
cului personal în ochii ei, de revoltă, de revoluţie, 
de Paris, şi a preferat să capituleze necondiţionat la 
Sedan, lăsîndu-şi propria persoană şi dinastia la 
discreţia mărinimiei inamicului. Fără îndoială, 
istoria încă nici acum nu ştie tot ce s-a spus atunci 
la întîlnirea lui cu regele prusac. Toate secretele 
vor fi explicate, probabil, mult mai tîrziu; însă 
nu poţi să nu ajungi la concluzia că, predîndu-se 

necondiţionat, cu tot cu armată , împăratul 
Napoleon al III-lea spera că aceasta este calea cea 
mai sigură pentru a-şi păstra tronul... Şi predîndu-şi 
soldaţii, desigur, credea că astfel va slăbi forţele 
duşmanilor său, revoluţionarii... Omul partidului 
nu s-a gîndit nici măcar o clipă la Franţa. 

Nu s-a gîndit la ea nici mareşalul Bazaine. 
Baricadîndu-se apoi în cetatea Metz cu o armată 
extrem de importantă, aproape că a ignorat guver¬ 
nul Apărării Populare 95 , apărut la Paris imediat 
după capturarea împăratului. Şi el a preferat să se 
predea şi astfel mai că nu a lăsat Franţa fără cea 
din urmă armată, care, chiar blocată la Metz, putea 
fi extrem de utilă patriei măcar făcînd să întîrzie, 
pentru a o asedia, o mare parte a forţelor invada¬ 
toare. E greu de închipuit că, predîndu-se într-un 
mod atît de umilitor şi de prematur, mareşalul 
Bazaine n-a încheiat şi el nişte înţelegeri secrete cu 
inamicul, sau că n-a primit cel puţin nişte promi¬ 
siuni... care, desigur, n-au fost respectate. Dar, 
chiar dacă n-ar fi primit nici o promisiune, este 
totuşi evident că şi mareşalul, aidoma împăratului 
său, a preferat mai degrabă să-şi predea armata 
prusacilor, decît s-o păstreze... în folosul revoluţiei. 

Mareşalul, chiar dacă minte acum „cu vitejie” 96 
în faţa tribunalului şi, probabil, intenţionează să 
mintă şi mai mult, măcar în parte nu-şi ascunde 
impresiile şi sentimentele de atunci. Spune de-a 
dreptul că atunci nu exista un guvern legitim şi că 
haosul din Parisul acelor zile nu-1 putea lua drept 
un guvern serios; în tot cazul, acesta este cu 
siguranţă sensul cuvintelor pe care le-a rostit în 
instanţă. Dar „dacă pentru dumneavoastră guver¬ 
nul nu exista, «la France existait!» («Franţa încă 

exista!»)”, a exclamat ducele de Aumale, preşe¬ 
dintele tribunalului. 

Şi iată punctul de plecare al tribunalului. Aceste 
cuvinte ale ducelui au produs o extraordinară 
impresie asupra auditoriului şi a întregii Franţe. 
Mareşalului vinovat i-au fost spuse ele, cu sigu¬ 
ranţă, pentru a-i da de înţeles că, în fond, nu-1 
judecă un partid, o revoluţie, un oarecare guvern 
nelegitim, pe care, dacă vrea, poate să nu-1 recu- 
noacă nici acum, ci Franţa, pe care el a vîndut-o pe 
un „guvern legitim”, patria pe care a trădat-o din 
pricina intereselor partidului său. 

Nu există nici o justificare pentru un trădător al 
patriei, dar vor fi avînd oare dreptate cei care-1 
judecă pe acest trădător ? Iată aspectul asupra căruia 
vrem să atragem atenţia. Oare nu cumva, dimpo¬ 
trivă, sînt vinovaţi şi judecătorii de principalul 
flagel ce secătuieşte organismul marii naţiuni, de 
nenorocirea ce atîrnă ca un nor negru deasupra ei ? 
înţeleg ei oare nenorocirea şi sînt capabili s-o 
înţeleagă? Şi nu cumva mareşalul seamănă cu 
vechiul ţap ispăşitor, asupra căruia sînt îngrămădite 
păcatele întregului popor ? 

în fond, ce putea el să vadă atunci în Metz? 
Dacă cetăţeanul din el s-ar fi dovedit mai tare decît 
omul de partid şi, văzîndu-şi patria în necaz, ar fi 
dorit cu sinceritate s-o slujească, ce-ar fi putut el 
să vadă în Parisul de atunci ? Ce-i drept, revoluţia 
care a triumfat la 4 septembrie nici nu-şi spunea 
republică, ci „guvern de Apărare Populară”. Dar 
lui Bazaine, general combatant, care, om de partid, 
era totuşi un om de acţiune, energic, cei care s-au 
pus în fruntea guvernului nu puteau să nu-i 
trezească o repulsie firească. Generalul Trochu 97 , 

acest maniac incapabil, inşi alde Garnier-Pages 98 , 
Jules Favre", chiar demni de tot respectul ca 
oameni cinstiţi, nu sînt decît nişte mumii decrepite, 
lipsite de har, nu sînt decît eroii limbuţi din prima 
zi a fiecărei revoluţii pariziene, care, deveniţi 
demnitari, îi mai plictisesc şi astăzi - vai! - pe 
parizieni, care încă nu s-au săturat de ei. Iată pe 
cine vedeau atunci, de la Metz, inteligenţa şi ochiul 
lui iscoditor. Dar să zicem că sînt netalentaţi! Să 
zicem că orice iniţiativă, pe care au avut-o cit s-au 
aflat la putere şi acum, şi în 1848, a murit din faşă, 
însă sînt cetăţeni, oameni cu inima curată, fii ade¬ 
văraţi ai patriei! Ba bine că nu. Nu-s decît repu¬ 
blicani. „La republique avant tont, la republique 
avant la France” („Republica înainte de toate, 
republica înaintea Franţei”) - iată deviza lor 
dintotdeauna ! Şi de aceea mareşalul, chiar dacă ar 
fi dorit să fie cetăţean şi să renege partidul, măcar 
pe moment, pentru a-şi salva patria, ar fi trebuit să 
se alăture nu unor salvatori ai patriei, ci tot unor 
oameni de partid... Dar Bazaine ura acest partid şi, 
bineînţeles, nu se putea decide să-i vină în ajutor ! 
Ceva mai tîrziu, din acest grup comic şi netalentant 
de guvernanţi uzurpatori, s-a desprins doar un om 
şi a trecut cu balonul în celălalt capăt al Franţei 100 . 
Cu de la sine putere, s-a proclamat ministru de 
război şi întreaga naţiune, avidă de un guvern cit 
de cit viabil, oricare ar fi fost el, l-a declarat în 
aceeaşi clipă dictatorul ei. El nu s-a pierdut, nici 
n-a făcut mofturi şi, intr-adevăr, a devenit dictator. 
Acest om dădea dovadă de multă energie, conducea 
Franţa, crea unităţi militare şi le echipa. Unii îl 
acuză acum, între altele, că a cheltuit banii în van 
şi că ar fi putut cu aceste sume să înfiinţeze şi să 

echipeze de cinci ori mai multe unităţi militare. 
Gambetta le poate răspunde cu curaj acuzatorilor 
săi că, dacă ar fi fost în locul lui, ar fi cheltuit 
poate de cinci ori mai mult decît el şi n-ar fi fost în 
stare să scoată la iveală nici măcar un singur soldat. 
Şi iată că acest om inteligent şi energic, care a 
muncit cu adevărat pentru Franţa şi cu care nu i-a 
fost ruşine lui Bazaine să colaboreze, proclamă 
totuşi: La republique avant la France ! Acum nu 
va mai spune ce-ar avea de spus; şiret şi răbdător, 
aşteaptă să-i vină rîndul şi, cînd va fi cazul, îl va 
susţine cu ardoare pe marele cetăţean Thiers, care 
i-a luat locul acum trei ani. Dar în sinea lui ştie că 
La republique avant tout şi că, înainte de toate, el 
este totuşi un om de partid. (Se pare că în primul 
rînd datorită acestei calităţi le este atît de drag 
republicanilor.) 

Prin urmare, pretutindeni sînt numai partide şi 
oameni de partid. E drept că, în decursul acestui 
an negru, francezii parcă au avut parte şi de cîteva 
momente îmbucurătoare. Şuanii 101 bretoni, legiti- 
mişti înnăscuţi, au venit cu liderii lor să se bată 
pentru patrie şi s-au bătut vitejeşte. Cu chipul 
Maicii Domnului pe stindardul lor, s-au alăturat 
temporar guvernului republicanilor şi „ateilor”. 
Ducii de Orleans 102 au luptat şi ei cu inamicul în 
rîndurile noii armatei franceze. Dar au luptat pentru 
patrie? Acum e clar că nu. Văzînd rolul pe care-1 
joacă acum în Franţa complotul lor împotriva ţării, 
pentru „regele legitim”, ne e permis să tragem 
concluzia că şi acum trei ani s-au pus în mişcare, 
presimţind că, în sfîrşit, există o bună şansă şi 
pentru partidul lor, care o aştepta de atîta timp. Şi, 
intr-adevăr, nu s-au înşelat în privinţa posibilităţii 

înspăimîntată, au intrat în număr mare în Adunarea 
Naţională, iar acum şi-au creat aici o majoritate 
oligarhică. 

Peste tot numai partide! E drept că, dacă am 
aduna toate aceste partide la un loc, atunci numărul 
total al adepţilor (poate doar cu excepţia partidului 
comuniştilor 103 ) ar fi extrem de mic în comparaţie 
cu numărul tuturor francezilor. Restul francezilor 
sînt indiferenţi. La fel ca înainte de apariţia lui 
Gambetta în acel an fatal, ei tînjesc după un dicta¬ 
tor care să-i cuprindă sub puterea lui şi să le asigure 
viaţa şi averea. Deviză le este un proverb de-al lor: 
„Chacun pour soi et Dieu pour tous” („Fiecare 
pentru sine, iar Dumnezeu pentru toţi”). Dar, prin 
urmare, şi aici, conform acestei devize, fiecare om 
parcă ar aparţine propriului său partid, şi ce înseam¬ 
nă pentru un asemenea om cuvîntul „patrie” ? 

Iată flagelul Franţei: pierderea ideii generale 
de unitate, completa ei absenţă! Se spune despre 
legitimişti că încearcă să învie şi să împămînte- 
nească această idee cu forţa! Dar nici măcar cei 
mai buni dintre ei nu se gîndesc la aşa ceva, ci 
visează doar la triumful partidului lor. Cei mai 
înfocaţi dintre ei nu se gîndesc nici măcar la legiti- 
mism. încoronarea contelui de Chambord înseamnă 
pentru ei doar viitorul triumf al papei şi al cato¬ 
licismului (Union 104 , Univers). E vorba de un partid 
în partid. 

Prin urmare, nişte oameni de partid îl judecă 
acum pe mareşalul Bazaine pentru că a rămas adept 
al partidului său! Şi nu seamănă el acum cu acel 
ţap ispăşitor, din antichitatea evreilor, cu care l-am 
comparat mai înainte?... S-a ajuns în situaţia că 

acum un evident delict de trădare a patriei nu poate 
fi judecat în Franţa cum trebuie, din cauză că nu 
există judecători, deoarece toţi sînt la fel, oameni 
de partid... Judecîndu-1 pe Bazaine, vor înţelege 
oare francezii acest lucru ? 

* 

Trecerea în revistă a evenimentelor din Europa 
(de altfel, destul de sărace în ceea ce priveşte 
varietatea, în ultima săptămînă) o amînăm pentru 
numărul viitor. Vom aminti doar decesul, în ziua 
de 17 (29) septembrie, la Pillnitz, al lui Ioan, regele 
Saxoniei, după o lungă suferinţă (astm). (S-a născut 
în 1801, a urcat pe tron în 1854.) Ca om, a fost 
profund respectat de către supuşii săi. 

29 octombrie 1873 

Conspiraţia monarhică împotriva Franţei, pe care 
a pus-o la cale majoritatea din Adunarea Naţională, 
s-a încheiat în modul cel mai rău pentru ea. Preten¬ 
dentul a respins în ultima clipă drapelul tricolor. 
Ideea proclamării lui ca rege al Franţei a căzut de 
la sine, numai pentru un timp, se înţelege. Dar 
conspiratorii din Adunarea Naţională au trecut în 
aceeaşi clipă la un nou complot: prelungirea cu 
orice preţ a mandatul, chiar împotriva legii. Dacă 
ei vor reuşi - şi, judecind după telegrama de la 
Versailles, din 24 octombrie (5 noiembrie), se pare 
că vor reuşi - consecinţele vor fi cele mai lamen¬ 
tabile pentru ţară. 

în precedenta noastră trecere în revistă 
( Grajdanin, nr. 5), ne-am oprit asupra faptului că, 
speriat de rigiditatea şi fermitatea republicanilor şi 

a întregii aripi stingi a Adunării strîns unite în jurul 
lui Thiers, dar şi de ştirile sosite din întreaga Franţă 
în legătură cu furia şi disperarea ţării, care s-au 
înmulţit progresiv şi care au ajuns la nişte aspecte 
cu totul caracteristice şi nemaiîntîlnite pînă acum 
(despre care vom vorbi mai jos), comitetul 
Changarnier, cu alte cuvinte comitetul permanent 
al tuturor fracţiilor din aripa dreaptă, a hotărît să 
trimită la Salzburg, la pretendent, ultima delegaţie, 
pentru a-i smulge, în sfîrşit, acordul asupra „con¬ 
cesiilor”, pe care cititorii noştri le cunosc deja. în 
ciuda repetatelor declaraţii ale monarhiştilor, ce 
susţineau că între ei şi pretendent totul este defi¬ 
nitiv clarificat, această delegaţie demonstra, printre 
altele, că în realitate nimic n-a fost aranjat încă şi 
că aceşti inşi uşuratici şi grăbiţi nu înşelau numai 
Franţa, ci chiar se înşelau unii pe alţii, că, poate, 
fiecare se înşela pe sine. Articolul nostru precedent 
l-am încheiat cu ştirea că delegaţia s-a întors şi a 
raportat comitetului că Chambord acceptă totul: 
„principiile anului ’89, dragi tuturor francezilor”, 
constituţia şi chiar drapelul tricolor. E greu de 
imaginat că toţi aceşti domni vioi s-au înşelat 
singuri pînă la ultimul, însă ceva de genul acesta 
trebuie să se fi întîmplat cu siguranţă. Şi deodată 
a început să se vorbească în gura mare, şi la 
Versailles, şi la Paris, că raportul privind înţelege¬ 
rea cu pretendentul a fost redat inexact de către 
delegatul care l-a adus, că Chambord n-a promis 
nimic, că n-a făcut nici o concesie. De îndată ce au 
început să se răspîndească astfel de zvonuri, alar¬ 
mat, comitetul Changarnier a trimis din nou la 
contele de Chambord, la Salzburg, alte persoane 
de încredere, cu rugămintea de a confirma ceea ce 

trimisul lor precedent, Chesnelong 105 (împreună cu 
alte trei persoane), a transmis comitetului în legă¬ 
tură cu decizia contelui privind drapelul tricolor; 
dar, în loc de confirmarea aşteptată, a apărut dintr-o 
dată în ziarul Union scrisoarea pretendentului, 
adresată lui Chesnelong, în care se respinge defi¬ 
nitiv fiecare dintre cele trei „concesii”, de dragul 
cărora conspiraţia majorităţii s-a zbătut pînă acum 
şi a terorizat întreaga Franţă, pentru a face cit 
de cit posibilă proclamarea ca rege a contelui de 
Chambord. Comitetul Changarnier, la rîndul său, 
a publicat imediat raportul referitor la şedinţa sa, 
în care a fost prezentat raportul Chesnelong asupra 
convorbirilor sale de la Salzburg. Iată acest raport, 
consemnat în procesul-verbal. în felul său, este 
foarte caracteristic. 

Reiese, în primul rînd, că Chambord, în timpul 
tratativelor şi chiar cu doi ani înainte, cînd (în 
masă) veneau la el membrii Adunării Naţionale 
doar aşa, cum s-ar zice, în vizită, i-a tratat pe toţi 
foarte de sus. La întrevederea de la Salzburg, 
contele de Paris, se zice, n-a scos (sau n-a îndrăznit 
să scoată) nici un cuvînt despre politică sau despre 
cine ştie ce condiţii. Toţi emisarii, Chesnelong & 
Co., se pare că n-au îndrăznit nici măcar să se 
aşeze în faţa lui. Fireşte că Chambord a tăcut şi 
i-a privit de sus, dacă delegaţii n-au îndrăznit să 
sufle o vorbă despre condiţii. N-a îndrăznit nici 
Chesnelong, chiar şi în acest din urmă ceas, cu 
toate că fusese trimis să aducă, în aceste momente 
fierbinţi, ultimul cuvînt, de care atîrna soarta 
monarhiei, a contelui însuşi, a întregii Franţe şi, 
mai ales, a întregii majorităţi înverşunate şi lacome, 
care îi adresa pretendentului ultima întrebare : a fi 

sau a nu fi ? Mai întîi de toate, Chesnelog, tremu¬ 
rător şi linguşitor, i-a declarat contelui, care i-a 
făcut „onoarea de a-i acorda o audienţă”, că nici 
pe departe nu a venit din partea comitetului ca 
să „îndrăznească a-i propune nişte condiţii”, ci 
numai, ca să zicem aşa, pentru „a lămuri cu respect 
starea lucrurilor” (este expresia din raport, ad 
litteram). Contele i-a răspuns (desigur, cu vocea 
cea mai blîndă şi mai plăcută cu putinţă) că „n-a 
avut şi nu va avea vreodată orgoliul mărunt de a 
dori puterea de dragul puterii; dar mă voi consi¬ 
dera fericit, a adăugat el, dacă voi reuşi să-i dedic 
Franţei forţele şi viaţa mea... Am suferit departe 
de ea; nici ei nu i-a fost uşor, despărţită de mine. 
Avem nevoie unul de altuF. Apoi Chesnelong a 
început, ca să zicem aşa, s-o scalde, enunţînd 
problemele cu care fusese trimis şi asupra cărora 
era rugat cu insistenţă să ajungă la un acord 
categoric. în privinţa constituţiei, i-a transmis că 
dorinţa comitetului ar fi să-şi înainteze propria 
propunere Adunării în privinţa restaurării monar¬ 
hiei pe principiul recunoaşterii puterii monarhului 
ca ereditară, stipulată într-o chartă, care „să nu-i 
fie impusă regelui şi nici să nu fie dăruită de rege, 
ci analizată împreună de rege şi de Adunare” 106 . 
(Cel mai uimitor e că aceste formulări şi definiţii 
fundamentale au fost amînate, după cum se vede 
acum, pînă în ultimul moment! Oare chiar n-au 
îndrăznit să vorbească despre toate acestea mai 
devreme?) în continuare, pomenind în treacăt unele 
lucruri, cum ar fi, de exemplu, menţinerea dreptu¬ 
rilor cetăţeneşti şi religioase, egalitatea în faţa legii 
sau faptul că puterea legislativă va aparţine atît 
regelui, cît şi Adunării, Chesnelong a început 

imediat să se scuze. „Enumerarea respectivelor 
drepturi, a declarat el, nu a fost făcută, desigur, 
din neîncredere faţă de contele de Chambord, ci 
are doar rolul de a elimina orice confuzie care ar 
putea să deruteze opinia publică.” Abordînd pro¬ 
blema drapelului, Chesnelong a început să se scuze 
şi mai tare şi să-i găsească justificări comitetului 
(Changarnier), pentru faptul că „împrejurările au 
obligat comitetul să opteze pentru formularea: 
«Drapelul tricolor se păstrează şi nu poate fi 
modificat decît pe baza acordului dintre rege şi 
Adunare»”. (Să remarcăm această formulare: 
înseamnă că după încoronare, chiar a doua zi, 
regele împreună cu Adunarea pot aboli tricolorul, 
asigurîndu-şi - ceea ce-i foarte uşor de realizat! - 
un singur vot în plus pentru majoritatea simplă. 
Despre Franţa şi acordul ei în această privinţă nici 
măcar n-a fost vorba.) Contele „mi-a permis (sînt 
cuvintele reale din raport) să mă exprim respectuos 
şi liber şi mi-a făcut onoarea să mă asculte cu cea 
mai binevoitoare atenţie”. Nu a comentat nimic, 
însă „şi-a manifestat dorinţa de a păstra intangibile, 
în interesul ţării, două prerogative : inviolabilitatea 
principiilor şi independenţa caracterului său”. De 
altfel, pentru a-şi mai atenua spusele, „a avut ama¬ 
bilitatea de a lăuda drapelul tricolor”. „A adăugat, 
informează Chesnelong, că respectă ataşamentul 
armatei faţă de tricolorul înroşit cu sîngele solda¬ 
ţilor... n-a avut niciodată intenţia să înjosească ţara 
şi drapelul, sub care au luptat vitejeşte ostaşii ei.” 
(Intenţia de a înjosi ar mai fi lipsit!) Apoi contele, 
conform asigurărilor date de Chesnelong, şi-a 
rezumat hotărîrea în următoarele două puncte: 
1) „contele de Chambord nu pretinde nici un fel de 

modificare a drapelului, pînă cînd puterea nu va 
trece în mîinile sale şi 2) el însuşi va propune 
Adunării o hotărîre, compatibilă cu onoarea sa, 
care va satisface şi poporul, şi Adunarea”. 

în fond, doar cu atîta s-a ales Chesnelong. 
Tocmai soluţia asupra drapelului a fost găsită de 
comitetul conspiratorilor într-atît de satisfăcătoare 
şi de capabilă să-i liniştească pe toţi, incit a decis 
să trimită o nouă delegaţie la Salzburg, ca să-l 
roage pe contele de Chambord s-o confirme cit mai 
repede. însă contele n-a confirmat-o. Din partea sa 
a venit un document extrem de important în această 
privinţă, o scrisoare scrisă chiar de mina lui, prin 
care a pus capăt tuturor confuziilor. Nu vom repro¬ 
duce scrisoarea în întregime, vom cita doar ştirea 
telegrafică pe marginea ei, care, de altfel, îi rezumă 
sensul. Iată ce-i scrie contele lui Chesnelong : 
„Întrucît, în ciuda eforturilor dumneavoastră, starea 
de confuzie încă persistă, declar că nu mă dezic de 
nimic, nu diminuez cu nimic din cerinţele mele 
anterioare. Pretenţiile din ajunul încoronării mă 
pun în gardă asupra revendicărilor de mai tîrziu. 
Nu pot fi de acord să-mi încep domnia restaura¬ 
toare şi viguroasă printr-un act de slăbiciune. A 
intrat în obişnuinţă asocierea fermităţii lui Henric 
al V-lea cu abilitatea lui Henric alIV-lea, dar aş 
vrea să ştiu cine ar îndrăzni să-l sfătuiască să 
renunţe la drapelul de la Arques şi Ivry...” 107 
„Slăbit astăzi (scrie contele mai departe), voi 
deveni mîine neputincios. Este vorba de repunerea 
societăţii, profund zguduite, pe bazele ei fireşti, de 
afirmarea energică a autorităţii legilor. E nevoie să 
aducem din nou bunăstarea în ţară, să încheiem 
alianţe solide, să nu ne temem de folosirea forţei în 

slujba ordinii şi justiţiei”. în continuare, Chambord 
face observaţia că nici contele de Paris nu i-a pus 
nici un fel de condiţii şi că nici lui Mac-Mahon 
(acest Bayard 108 al timpurilor noastre) nu i s-au 
cerut garanţii, cînd a fost ales preşedinte. Franţa 
nu poate să piară (exclamă spre sfîrşit contele), 
deoarece Hristos îi mai iubeşte încă pe francii săi 
şi, „cînd Domnul Dumnezeu s-a hotărît să salveze 
un popor, el are grijă ca sceptrul dreptăţii să fie dat 
în mîini destul de puternice pentru a-1 putea ţine ! ”. 

Am fi putut să scriem, ca şi mai înainte, că „s-a 
mărit cu încă un om numărul mărinimoşilor”, cum 
am făcut-o într-unul din articolele noastre anteri¬ 
oare. Să refuzi tronul pentru a nu-ţi încălca princi¬ 
piile e, fără îndoială, o chestiune de mărinimie. 
Acum însă, trebuie să recunoaştem, întrucît contele 
şi-a expus punctul de vedere, că avem o părere 
întrucîtva diferită. Problema e că pretendentul nu 
prea pare a refuza domnia. Această scrisoare, care 
i-a hotărît pentru o vreme soarta, lasă să se înţe¬ 
leagă că există şi alte calcule. Nouă ni se pare chiar 
că Chambord n-a fost niciodată mai convins ca 
acum că va urca pe tron. Este mai convins ca 
oricînd că „Franţa are nevoie de el” şi sigur îşi 
face socoteala că, chiar dacă încoronarea se va 
amina pentru moment, asta nu va fi decît în 
avantajul lui, pentru că, la urma urmei, nu se vor 
descurca fără el şi-l vor accepta cu toate 
„principiile”, dar de această dată nemaiîndrăznind 
să-i pună condiţii. Continuă să creadă orbeşte în 
puterea pe care o are partidul său în Adunarea 
Naţională. Susţine că iubeşte Franţa, dar, se pare, 
se gîndeşte în realitate prea puţin la ea şi, probabil, 
o confundă cu partidul său. Scrisoarea lui este 

caracteristică şi în privinţa faptului că face publice, 
în sfîrşit, şi mijloacele prin care, după încoronarea 
sa, nădăjduieşte să salveze Franţa. Aceste mijloace 
sînt severitatea şi „să nu ne temem de folosirea 
forţei pentru a înrădăcina liniştea”. Recunoaştem 
că bănuiam că nu mai are şi alte mijloace atunci 
cînd, într-unul din articolele noastre precedente, 
ne puneam întrebarea : „Cu ce speră legitimismul 
că va putea salva Franţa şi cum anume plănuieşte 
s-o salveze ? ”. în fine, foarte ciudat ni s-a părut 
însuşi tonul scrisorii. în ziarul său, Louis Veuillot 
n-are decît să-i pună, în mod fictiv, cuvinte măreţe 
în gură. însă contelui s-ar părea că nu-i prea stă 
bine, vorbind de-acum în numele său, în documente 
atît de importante, să spună în auzul tuturor că 
„am suferit departe de ea (de Franţa) şi nici ei nu 
i-a fost bine fără mine ”, sau că „respectă ataşa¬ 
mentul armatei faţă de tricolor, că niciodată n-a 
avut intenţia să înjosească ţara şi drapelul sub care 
au luptat cu vitejie ostaşii ei”. E interesant de ştiut 
cum şi-i imaginează el, din Salzburgul său, pe 
francezii care s-au obişnuit cu egalitatea lor şi care, 
citind, vor afla că există undeva un om ce le acordă 
favoarea de a şi-l alege drept salvator. Ar fi chiar 
păcat să-i tulbure această încredere infantilă în sine, 
această, ca să zicem aşa, „orbire din naştere” în 
înţelegerea lucrurilor şi fenomenelor. 

Şi acest om doreşte şi pretinde să salveze Franţa! 

După publicarea acestei scrisori, pierderea spe¬ 
ranţelor „majorităţii” din Adunare era gata-gata 
să ducă la destrămarea partidului. Aproape toate 
fracţiunile de dreapta au primit ştirea cu furie. 
Dar s-a văzut că s-a restabilit imediat consensul şi 
nu doar datorită abilităţii liderilor, cît prin forţa 

împrejurărilor: „majorităţii” i s-a părut mai avan¬ 
tajos să-şi păstreze cu orice preţ puterea oligarhică 
în Adunare, decît să se ajungă la certuri. în timp ce 
republicanii, în frunte cu Thiers, jubilau şi savurau 
cu anticipaţie victoria, comitetul Changarnier a 
decis să introducă în Adunare proiectul de lege 
privind prelungirea prerogativelor lui Mac-Mahon 
cu încă zece ani şi cu noi garanţii date acestuia 109 , 
iar Adunarea să nu se dizolve şi să-şi continue 
activitatea încă cel puţin doi ani şi jumătate. în 
această situaţie, mareşalul Mac-Mahon a îndrep¬ 
tăţit încrederea „majorităţii”, care are atît de mare 
încredere în el. încă de acum două săptămîni a 
declarat că, dacă actuala majoritate din Adunare 
pierde puterea, îşi va da şi el demisia din funcţia de 
preşedinte. Astfel, fidelitatea şi ataşamentul său 
faţă de cei care l-au ales şi-l susţin au atins 
apogeul! Nu majoritatea din Adunare o serveşte 
mareşalul Mac-Mahon, ci numai pe cea actuală. 
Cu alte cuvinte, pentru el Adunarea Naţională şi 
voinţa acesteia nu înseamnă nimic, fiindcă, dacă se 
destramă actuala majoritate, va apărea o alta, care 
o va înlocui pe cea de acum şi va exprima voinţa 
Adunării, însă el nu se va mai pune în serviciul ei. 
Şi asta intr-un moment cînd ţara (şi el ştie foarte 
bine acest lucru) are nevoie de el, căci are o mare 
influenţă în armată ! Ataşamentul lui de sclav faţă 
de binefăcători e aproape emoţionant. Şi iată că 
acest „soldat cinstit şi viteaz”, în care Franţa şi-a 
pus atîtea speranţe, nu-i decît un om de partid şi nu 
atît un om de partid, cit un acolit al acestuia. Unde 
mai pui că şi contele de Chambord l-a mîngîiat pe 
creştet şi l-a numit Bayard ! E un Bayard, desigur, 
numai că dintr-un alt unghi de vedere. 

Totul s-a petrecut exact aşa cum a presupus 
comitetul Changarnier. Pe 5 noiembrie (după noul 
stil), s-au deschis, în sfîrşit, după o îndelungată 
vacanţă, lucrările Adunării Naţionale. A fost citit 
mesajul preşedintelui republicii. între altele, în 
mesaj se spunea că „actuala putere executivă nu 
are destulă viabilitate şi forţă. Guvernul nu este 
suficient de pregătit pentru a frustra partidele de 
orice speranţă de succes”. (Dar guvernul însuşi 
acum nu-i şi el un partid?) Se vorbeşte de ase¬ 
menea şi despre isprăvile presei, care tulbură starea 
de spirit a populaţiei (asta după nenumărate şi 
insolente represiuni împotriva presei!) şi se argu¬ 
mentează necesitatea reformei municipalităţii. 

După aceea, în Adunare a fost supusă dezbaterii 
propunerea generalului Changarnier, privitoare la 
prelungirea cu însă zece ani a mandatului mare¬ 
şalului Mac-Mahon. A fost citit un raport al 
guvernului în favoarea dezbaterii neîntîrziate a 
acestei propuneri. Dufaure 110 , fără a se opune regi¬ 
mului de urgenţă, a cerut ca propunerea să fie 
trimisă spre dezbatere comisiei de analiză a proiec¬ 
telor constituţionale. Guvernul, la rîndul său, a 
insistat ca propunerea lui Changarnier să fie remisă 
unei comisii speciale. Propunerea lui Dufaure, se 
spune în telegramă, a fost respinsă cu 362 de voturi 
la 348. 

Astfel, „majoritatea” monarhică a repurtat vic¬ 
toria la o diferenţă de paisprezece voturi. Rezultatul 
e că Franţa va rămîne încă zece ani în aceeaşi 
situaţie de incertitudine. Nici monarhie, nici repu¬ 
blică ! în condiţiile modificării legislaţiei munici¬ 
piilor, în condiţiile reprimării presei şi a forţei 

nelimitate a majorităţii oligarhice din Adunare, 
care urmăreşte restaurarea monarhiei. Franţa s-a 
asigurat şi pentru viitorii zece ani că în Adunarea 
Naţională vor fi aleşi intriganţi şi oligarhi de 
aceeaşi teapă. Sînt garantate, de asemenea, răz¬ 
boiul permanent cu republicanii, uneltirile partidelor 
şi, în mod cert, o viitoare revoluţie. Haosul care 
domneşte acum este, fără îndoială, mai rău decît 
încoronarea contelui de Chambord, căci Chambord 
ar fi fost cu siguranţă înlăturat, chiar foarte repede, 
şi, după îndepărtarea lui, încă s-ar mai fi putut 
impune o republică moderată, pe cînd acum, cînd 
se profilează o viitoare revoluţie iminentă, e greu 
de crezut că vor birui moderaţii. 

Ce-i drept, marea speranţă a francezilor o con¬ 
stituie baionetele docile ale armatei devotate lui 
Mac-Mahon, care să le asigure liniştea, să-i apere 
de comunişti etc. La începutul articolului nostru, 
am amintit de nişte „particularităţi cu totul 
caracteristice şi nemaiîntîlnite pînă acum” în 
manifestarea nemulţumirilor ţării şi promiteam să 
vorbim despre ele mai jos. Vom semnala doar unul 
din aceste fenomene. Cu vreo două săptămîni în 
urmă, un oarecare Bellmare 111 , general de brigadă, 
i-a trimis din Perigueux o scrisoare ministrului de 
război cu următorul conţinut: 

„D-le ministru, de treizeci şi trei de ani, sub 
drapelul tricolor, slujesc Franţa şi guvernul repu¬ 
blicii, după căderea imperiului. Nu voi sluji sub 
drapelul alb şi nu-mi voi pune spada la dispoziţia 
unui guvern monarhic, re instaurat împotriva voinţei 
poporului. Deci, dacă, în pofida aşteptărilor, 
actuala Adunare Naţională ar restaura monarhia, 

după acest vot, vă rog cu respect, d-le ministru, 
să-mi acceptaţi demisia din funcţia pe care mi-aţi 
încredinţat-o. Generalul Bellmare”. 

Imediat după înaintarea acestei scrisori, generalul 
Bellmare a fost demis din funcţie. Ministrul de 
război le-a cerut comandanţilor de divizie informaţii 
privind starea de spirit a trupelor în actualele împre¬ 
jurări, cînd, în conformitate cu rapoartele ajunse la 
el, după cum ne încredinţează presa, în armată 
domneşte o atitudine ostilă faţă de restauraţie 
(adică, altfel spus, faţă de Adunarea Naţională). 

Iată o situaţie indiscutabil nouă. Niciodată pînă 
acum armata franceză n-a „gîndit”, ci doar a exe¬ 
cutat ordinele venite de sus, aşa cum îi stă bine 
oricărei armate, şi bine a făcut. La ce i-a trebuit 
generalului Bellmare, aşa, dintr-o dată, să declare 
că nu recunoaşte voinţa Adunării Naţionale în cazul 
încoronării contelui de Chambord ? Ar fi trebuit să 
aştepte pînă atunci şi apoi să treacă în rezervă, fără 
să facă declaraţii anticipate, fără surle şi trîmbiţe. 
Asta nu înseamnă oare că armata vrea „să îndrăz¬ 
nească a avea opinia ei” ? Generalul Bellmare a 
vrut, fără îndoială, să dea un exemplu. Prin 
urmare, francezii n-ar trebui să se bazeze prea mult 
pe baionetele generalului Mac-Mahon, sperînd că va 
fi linişte. Dacă mandatul lui Mac-Mahon, prelungit 
pentru încă zece ani, nu va mai fi, în mod cert, 
începutul unui cezarism, ci al unui adevărat 
despotism militar (guvernare pe care Franţa încă 
n-a cunoscut-o în forma ei cea mai pură), atunci 
scrisoarea lui Bellmar nu este oare începutul unui 
pronunciamiento ? Asta îi mai lipsea bietei Franţe ! 
Totul ar fi însă în firea lucrurilor: despotismul 

militar trebuie în mod obligatoriu să atragă după 
sine începutul unui pronunciamiento. 

5 noiembrie 1873 

în Germania, aproape toată presa, chiar şi ziarele 
prusace oficiale, a primit cu bucurie vestea că 
legitimiştii francezi şi-au pierdut speranţele în 
restaurarea „monarhiei legitime”. Scrisoarea con¬ 
telui de Chambord este considerată în Germania ca 
o eliminare finală şi deja eternă a oricărei tentative 
ulterioare a legitimiştilor. în modul cel mai direct, 
bucuria presei germane este motivată de faptul că, 
aşa cum spuneam mai înainte, încoronarea contelui 
de Chambord ar fi atras după sine, mai devreme 
sau mai tîrziu, şi încercarea de restaurare a suvera¬ 
nităţii laice a papei. Şi întrucît, după restaurarea 
monarhiei, Franţa n-ar fi putut să nu păşească 
pe această cale, ea s-ar fi confruntat, în această 
privinţă, cu Germania şi, poate, ar fi făcut-o chiar 
cu oarecare satisfacţie, cu toate că s-ar fi temut de 
riscul teribil ce ar fi aşteptat-o. Dacă satisfacţia 
actuală a germanilor poate fi explicată în acest 
mod, atunci e curios că, în Germania, nişte foruri 
respectabile au putut lua în serios nu numai posi¬ 
bilitatea încoronării efemere a pretendentului, ci 
să şi creadă că ulterior acest succes va fi stabil. 
Nemţii cred puţin cam prea mult în succesul „sîn- 
gelui şi fierului”. Nouă ni se pare că în actuala 
criză din Franţa, cînd minţile şi dorinţele sînt fră- 
mîntate (altfel nu ştim cum să ne exprimăm), în 
această ţară constrîngerea e aproape imposibilă, 
pentru că n-are cine s-o aplice. Adică s-ar găsi 
amatori şi, ce-i mai curios, s-ar găsit acolo chiar o 

majoritate covîrşitoare, care să dorească sincer să i 
se aplice (şi cit se poate mai repede) constrîngerea, 
cu scopul instaurării definitive a ordinii; dar 
pentru ca, în această ţară, constrîngerea să fie 
încununată de succes, nu-i de ajuns doar forţa şi 
nici măcar asentimentul celor constrînşi. Constrîn¬ 
gerea are nevoie de autoritate, de o autoritate fie şi 
tratată cu ură, fie ea şi neautentică, dar incon¬ 
testabilă, este nevoie ca forţa care acţionează să fie 
recunoscută drept putere. Contele de Chambord 
n-a avut o astfel de autoritate şi ne îndoim că în 
forţa lui ar mai crede mulţi dintre adepţii săi. Şi de 
aceea - repetăm cele spuse de noi şi mai înainte - 
nu există nici o îndoială că ar fi fost expulzat 
repede, iar această întorsătură a lucrurilor ar fi 
fost, poate, mai utilă Franţei decît prezenta stare 
de haos, mai utilă, fie şi prin faptul că partidele 
s-ar fi împuţinat cu unul şi ar fi fost din nou 
posibilă dominaţia republicanilor moderaţi. 

Unele organe conservatoare din Germania, 
observînd bucuria pe care eşecul pretendentului 
le-a produs-o ziarelor liberale, parcă nu cred în 
motivele de bucurie pe care le etalează liberalii, 
adică în temerile că Franţa ar putea-o apuca pe 
calea unei politici ultramontaniste 112 . Ziarul Crucii 113 , 
de exemplu, a anunţat în mod direct că toţi liberalii 
din lumea întreagă sînt solidari între ei; că în 
cadrul radicalismului dispar naţionalităţile şi de 
aceea se şi bucură radicalii germani pentru succe¬ 
sele confraţilor lor francezi. S-ar putea ca această 
denunţare severă şi posacă să nu fie lipsită de 
adevăr. Observaţia în legătură cu solidaritatea spiri¬ 
tuală dintotdeauna a radicalilor din lumea întreagă 
şi cu puterea radicalismului de a şterge diferenţele 


Scrieri politice 


95 


dintre naţionalităţi este destul de corectă. Este 
curios că această observaţie, cu un fel de reproş şi 
de circumspecţie, a fost făcută într-o ţară unde, în 
clipa de faţă, ideile naţionaliste se bucură de un 
mare succes, unde, după recenta victorie asupra 
Franţei, sentimentul automulţumirii naţionale a ajuns 
pînă aproape de limita trivialităţii, unde pînă şi 
ştiinţa aproape că a devenit şovină. O fi adevărat că 
şi în Germania e deja puternic radicalismul cosmo¬ 
polit, că şi la porţile ei bate de-acum doctrina 
franceză, comunismul? Dacă aproape de la înce¬ 
putul secolului firoscoşii europeni obişnuiesc să ia 
Rusia drept un colos ameninţător cu picioarele de 
lut (în timp ce, în fapt, dacă noi avem ceva sănătos 
şi întreg, atunci asta este temelia, adică poporul pe 
care Rusia se sprijină de cînd lumea şi se va sprijini 
în continuare), oare n-ar trebui să-i aplicăm, măcar 
în parte, şi noului colos german aceeaşi sintagmă ? 

Apropo, în Prusia s-au încheiat alegerile pentru 
seim 114 , care au scos la iveală extraordinara agitaţie 
a partidelor politice din Germania. Guvernul 
prusac protejează acum partidele naţional-liberale 
de toate nunaţele, îndepărtînd partidul junkerilor şi 
partidul catolic. Victoria liberalilor în alegeri a 
fost incontestabilă, şi guvernul prusac, desigur, 
poate miza pe majoritatea în seim. Este însă curios 
faptul că aşa-numitul partid clerical sau, mai 
precis, toţi cei nemulţumiţi de noile legi bisericeşti, 
a constituit o uniune destul de puternică (în care au 
intrat, de exemplu, resturile vechiului partid al 
junkerilor, decimat cu desăvîrşire, pe care nu cu 
mult timp în urmă, doar cu cîţiva ani, guvernul l-a 
susţinut atît de puternic). Şi, dacă am număra în 
amănunt toate forţele aliaţilor în Landstagul 115 nou 

ales, partidul clerical poate conta pe o minoritate 
chiar destul de puternică. Astfel, se va putea con¬ 
stitui o opoziţie redutabilă. Landstagul s-a deschis 
deja de la 1 noiembrie. în februarie, sînt aşteptate 
alegerile pentru Reichstagul 116 german şi clericalii 
speră la un succes şi mai mare. Ce-i drept, în 
Prusia guvernul nu e prea obişnuit să ţină cont de 
opoziţiile landstagurilor sale, iar în vremurile nu 
prea îndepărtate le dizolva cu calm în caz de nevoie, 
şi îşi vedea mai departe de treburi. Iar după ulti¬ 
mele mari succese, pe care le-a obţinut, imaginea lui 
a devenit şi mai atractivă. Mai ales acum Prusiei îi 
place să vadă o forţă în guvernul său. în tot cazul, 
majoritatea elitei intelectuale este întru totul de 
partea lui: atît de îndelungat e farmecul victoriei! 

* 

în articolul trecut spuneam că, după spulberarea 
tuturor speranţelor partidului monarhist din Franţa, 
majoritatea fracţiunilor de dreapta, la început 
stupefiată de respectiva scrisoare a contelui de 
Chambord, a reuşit din nou să se unească strîns şi 
să elaboreze un nou proiect privind prelungirea cu 
încă zece ani a mandatului mareşalului Mac-Mahon. 
Proiectul a fost conceput intr-un mod extrem de 
arogant şi purta amprenta întregii insolenţe frivole 
şi nelimitate cu care a acţionat acest faimos „partid 
al luptei” din chiar momentul victoriei sale, de la 
24 mai, pînă în prezent. La început, imediat după 
scrisoarea contelui de Chambord, multora le-a 
venit ideea să-l numească „vice-rege” pe unul din 
prinţii de Orleans şi să-i transfere lui puterea 
executivă. Astfel Franţa, chiar fără rege, ar fi 

devenit monarhie. Cel mai absurd lucru în acest 
proiect ne apare părerea acestor oameni pierduţi, 
dar la fel de insolenţi ca înainte, asupra Franţei şi 
francezilor; e greu de imaginat că ar putea cineva 
spera, înţelegînd cît de cît cum stau lucrurile, că 
printr-un asemenea proiect, care nu rezolvă nimic, 
s-ar putea întrona în ţară liniştea şi pacea! 
Absurditatea unei astfel de propuneri, într-o altă 
epocă, mai zdravănă, ar fi trebuit, se pare, să ducă 
destrămarea totală partidului, la pierderea tuturor 
membrii lucizi din Adunre, care l-au urmat pînă 
acum. Nu s-a produs însă nici o destrămare, deşi 
proiectul a căzut de la sine, pentru că prinţii de 
Orleans sînt oameni cu capul pe umeri şi nu şi-au 
dat acordul pentru o asemenea prostie. Atunci, 
aruncîndu-se în toate părţile, au încercat să-l 
investească drept vice-rege pe Mac-Mahon, dar şi 
mareşalul a refuzat această onoare, spunînd că nu 
poate fi vice-rege intr-un regat unde nu există rege. 
în aceste condiţii, au fost nevoiţi să opteze pentru 
ideea prelungirii cu zece ani a prerogativelor 
mareşalului în calitatea de şef al guvernului, iar 
Adunarea să nu se dizolve încă vreo trei ani de 
acum încolo. Aici, cinstitul mareşal, căruia, se 
pare, de la 24 mai puterea a început să-i placă, a 
propus nişte condiţii, pe de o parte rezonabile, dar, 
pe de altă parte, lipsite de clarviziune, întrucît 
Franţa este considerată în continuare tabula rasa. 
Mareşalul a cerut să i se dea nişte garanţii, speciale, 
precise, pentru orice eventualitate, şi dacă, de 
exemplu, în aceşti zece ani, s-ar dizolva actuala 
Adunare şi în locul ei ar veni altă Adunare, care 
ar avea o majoritate radicală, atunci el, ca şef 
al guvernului, să aibă dreptul s-o dizolve şi să 

guverneze în continuare fără Adunare cel puţin 
zece ani, să prezideze fără nici o piedică şi să 
restabilească ordinea prin măsurile pe care le crede 
de cuviinţă. (Trebuie să fii militar şi să te bazezi pe 
baionetele tale ca să-ţi treacă prin cap asemenea 
enormităţi pentru Franţa). Şi totuşi, proiectul acestei 
dictaturi militare, nemaiîntîlnite în Franţa, a fost 
adoptat imediat de către întreaga aripă dreaptă şi a 
fost introdus în Adunarea Naţională chiar în prima 
zi, pe 5 noiembrie (stil nou), de către preşedintele 
comitetului tuturor fracţiunilor aripii drepte, bătrî- 
nul general Changarnier. 

După citirea propunerii, s-a cerut dezbaterea ei 
în regim de urgenţă. Dufaure, membru al centrului 
stingă, fără să obiecteze împotriva regimului de 
urgenţă, a cerut doar ca proiectul să fie încredinţat 
comisiei de analiză a proiectelor constituţionale. 
Aripa dreaptă, dimpotrivă, a insistat ca proiectul 
să fie remis într-o comisie specială, care trebuia 
creată atunci. S-a votat, şi aripa dreaptă, cum se 
ştie, a obţinut majoritatea, avînd cu paisprezece 
voturi mai mult. 

Cu această ştire, încheiam articolul nostru din 
numărul precedent. între timp, s-a întîmplat ceva 
absolut caracteristic, suficient pentru a descifra 
parţial starea de lucruri din această Adunare, 
căreia i-a fugit pămîntul de sub picioare. Cînd (pe 
7 noiembrie) Adunarea s-a împărţit pe secţii în 
vederea alegerii noii comisii pentru analizarea pro¬ 
iectului lui Changanier, comisie obţinută prin votul 
majorităţii, brusc, între cei cincisprezece membri 
ai comisiei, majoritatea i-a revenit aripii stingi a 
Adunării. Remusat 117 , membru al centrului stingă, 
care nu demult s-a declarat republican, a fost ales 

preşedinte al comisiei, în care a intrat ca membru 
şi Leon Say 118 , liderul centrului-stînga. 

Astfel, aripa stingă, care se temea de comisia 
specială şi a insistat ca propunerea lui Changarnier 
să fie analizată în comisia generală de analiză 
a proiectelor constituţionale (în care, de altfel, 
dreapta a avut întotdeauna majoritatea), a repurtat 
o victorie acolo unde nu se aştepta; iar aripa 
dreaptă, care a ţinut atît de mult să se creeze 
comisia specială, crezînd, desigur, că aşa îşi va 
apropia succesul, a fost învinsă cu propriile arme. 

Toţi au întrebat şi mai continuă să întrebe ce 
poate însemna acest fapt? Nimic altceva decît că 
Adunării Naţionale i-a fugit pămîntul de sub 
picioare, că şi-a pierdut orice fir călăuzitor şi că 
nici un partid nu mai crede în puterea sa. O dată cu 
abandonarea ideii de proclamare imediată a monar¬ 
hiei legitime, legitimiştii, foştii lideri ai majorităţii, 
au rămas numai cu dorinţele, însă, fără să-şi dea 
seama, au pierdut forţa conducătoare faţă de 
majoritatea care-i urma orbeşte. Propunerea lui 
Changarnier, cu toate că a reunit din nou majori¬ 
tatea, în schimb a eliminat definitiv ideea iniţială 
care-i unea pe toţi. Iar în noua idee a reuniunii 
a ieşit imediat la iveală dezbinarea. Regaliştii 
extremişti, de exemplu, susţinînd proiectul lui 
Changarnier, au declarat că, chiar dacă Mac-Mahon 
a refuzat rolul de vice-rege, va fi nevoit să fie 
vice-rege, aşa că, dacă ar trebuit să-l proclame din 
nou pe rege, preşedintele Mac-Mahon, cu toate că 
fost ales pe zece ani, va trebui să-i cedeze locul de 
îndată. în cu totul alţi termeni a susţinut proiectul 
Changarnier centrul dreapta, care pînă acum a fost 
întru totul de acord cu legitimiştii; el cere ca 

Mac-Mahon să nu fie proclamat şef al statului pe 
zece ani, cum doresc legitimiştii, ci preşedinte al 
republicii pe zece ani, în vederea lichidării defini¬ 
tive a situaţiei neclare şi, chiar dacă va avea putere 
dictatorială, ea să fie totuşi temeinic limitată în 
sens parlamentar. 

La fel, după cele două mari fracţiuni ale aripii 
drepte, s-au separat şi toate celelalte fracţiuni ale 
ei; fiecare este de acord cu prelungirea prero¬ 
gativelor mareşalului, însă fiecare o sprijină în felul 
ei, avînd un mod propriu de a privi lucrurile. 
Fracţiunile s-au divizat apoi în cercuri, în nunaţe 
şi, în cele din urmă, s-a produs ceea ce trebuia 
neapărat să se producă: uniunea a rămas doar 
exterioară, sensul ei s-a pierdut, ţelurile au devenit 
diferite şi partidul majorităţii, pînă nu demult atît 
de unanim în opinii, atît de puternic, o dată cu 
pierderea speranţei în contele de Chambord, a 
început, fără voie, să se împrăştie în toate părţile. 
Ne putem aştepta, desigur, şi la dezmembrarea 
totală. în acest fel s-a văzut că, atunci cînd minţile 
oscilează sau o iau razna, mulţi dintre cei care 
aparţineau, de pildă, centrului dreapta, au putut 
să voteze dinadins, pentru comisia specială, ca 
membri ai centrului stînga, întru realizarea mai 
sigură a noilor lor dorinţe şi ţeluri. Fără îndoială, 
au avut loc şi aranjamente secrete, trădări. 

Prin urmare, specificul Adunării la ora actuală 
îl constituie dezbinarea totală, pentru că şi aripa 
stingă, nemaivăzîndu-şi foştii adversari, împotriva 
cărora s-a unit trecînd peste disensiunile dintre 
fracţiunilor ei, a început, se pare, şi ea să se 
clatine puţin. Conform ultimelor ştiri, Remusat şi 
Leon Say, membri ai comisiei speciale, angajează 

tratative cu Mac-Mahon. Fără îndoială, activitatea 
comisiei se va încheia prin alegerea mareşalului ca 
şef al statului, dacă nu pentru zece ani, măcar 
pentru cinci, însă de data aceasta cu titlul de 
„preşedinte al republicii”, proclamîndu-se repu¬ 
blica şi punîndu-se condiţia examinării neîntîrziate 
a legilor constituţionale propuse încă în timpul 
guvernului Thiers. 

în Adunarea Naţională, se va forma, de ase¬ 
menea, un partid puternic, care va face apel direct 
la popor şi va susţine votarea republicii printr-un 
referendum. Thiers, mai încrezător ca oricînd în 
victorie, le spune tuturor celor din jurul său: „Cereţi 
dizolvarea Adunării şi consultarea poporului”. 

De altfel, ideea consultării poporului a atras de 
partea stîngii majoritatea bonapartiştilor, care au 
aproape treizeci de locuri în Adunare. La început, 
ei păreau să se fi decis să acţioneze în felul 
următor: dacă legitimiştii vor încerca să procla- 
meze monarhia, atunci să voteze împotrivă, alături 
de republicani. Dacă însă republicanii vor voi să 
proclame republica, atunci să se alăture din nou 
monarhiştilor; adică, în esenţă, aveau de gînd să 
le pună beţe în roate şi unora, şi celorlalţi. însă 
ideea manifestului către popor, ai cărei susţinători 
au fost chiar de la început, le surîde şi de aceea, în 
marea lor majoritate, deşi cu foarte multă pre¬ 
cauţie, se alătură republicanilor. 

Conform ultimelor telegrame, Mac-Mahon zoreşte 
comisia specială să rezolve mai repede problema 
alegerii sale. Se pare că este gata să-şi coboare 
mult din tonul iniţial şi să-şi diminueze pretenţiile. 
Cel mai bine ar fi fost ca „omul cinstit”, cruţîndu-şi 
înalta funcţie, să nu se fi amestecat în toată această 

comedie jalnică a monarhiştilor şi să nu fi apărut 
în postura deplorabilă de adept al acestui partid. 
Franţa l-ar fi privit acum ca pe o mare speranţă şi 
cu profund respect, iar în Adunare, poate, ar fi 
existat mai multă unitate, ca urmare a încrederii în 
dorinţa lui onestă de a fi folositor patriei. E o 
lecţie pentru „omul cinstit”. 

* 

în urmă cu cîteva zile, s-a telegrafiat de la 
Bayonne ştirea că Don Carlos ar fi învins definitiv 
armata guvernului de la Madrid şi că l-ar fi făcut 
prizonier pe Moriones, comandantul forţelor guver¬ 
namentale. însă zilele acestea telegramele sosite 
de la Madrid afirmă că, dimpotrivă, Moriones a 
repurtat o mare victorie asupra carliştilor. Nici una 
dintre aceste ştiri nu a fost confirmată cu gradul 
necesar de veridicitate. 

Din Madrid se transmite, de asemenea, că din 
oră în oră se aşteaptă capitularea Cartagenei. în 
acest fel, guvernul ar anihila principalul punct 
al rebeliunii din sud. Deocamdată, însă, nici 
Cartagena nu a capitulat... 


12 noiembrie 1873 

Deschiderea Reichsratului 119 austriac a produs 
o mare agitaţie în întregul imperiu, dar nu în favoa¬ 
rea guvernului. Chiar şi vastitatea programului 
viitoarelor acţiuni ale guvernului a fost supusă 
atacurilor: „Să te încarci dintr-o dată cu atîtea 
sarcini, spun adversarii guvernului, înseamnă să 
n-o iei în serios pe nici una”. Pe primul plan în 

discursul tronului s-a situat, se înţelege, promi¬ 
siunea de a se opune energic crizei financiare care 
s-a abătut anul acesta asupra imperiului 120 . 
Revitalizarea creditului, punerea comerţului şi 
economiei naţionale pe un făgaş mai puţin riscant - 
iată unul din primele puncte pe care împăratul i 
le-a sugerat Reichsratului. Apoi au urmat indicaţii 
privind modificarea întregului sistem de impozi¬ 
tare, reconstituirea privilegiilor Băncii Naţionale, 
reforma sistemului acţionar şi bursier, noile regula¬ 
mente ale căilor ferate şi meseriilor etc. După aceea, 
a fost afirmată necesitatea reformelor în domeniul 
codului penal, al procedurilor juridice, necesitatea 
revizuirii codului civil şi, mai ales, „stabilirea unor 
noi relaţii între stat şi biserica catolică”. 

Ungurii, grăbindu-se să pună la adăpost pro¬ 
priile interese, cer acum dualism şi pentru reglarea 
finanţelor regatului lor: despărţirea Băncii Naţionale 
în austriacă şi maghiară etc. Măsurile adoptate de 
către Depretis, ministrul finanţelor, au provocat o 
agitaţie şi o decepţie generală. Acţiunile la bursă 
au scăzut. Se aşteaptă o opoziţie ameninţătoare; 
guvernul este acuzat în presă din toate părţile şi din 
cele mai diverse puncte de vedere, de altminteri în 
sensuri foarte variate. Ziarele germane, replicînd 
celor maghiare, declară în mod direct că pentru 
Austria ar fi convenabilă mai degrabă despărţirea 
totală de imperiu a regatului maghiar, proclamarea 
deplinei lui independenţe, decît extinderea dualis¬ 
mului politic şi asupra finanţelor Austro-Ungariei. 
Ziarele poloneze atacă discursul tronului cu 
îndîrjire, iar cehul Pokrok 121 declară că discursul 
împăratului din Reichstagul austro-ungar „nu are 
nici o legătură cu naţiunea cehă”. Organizaţiile 

ultramontaniste au resimţit şi ele ameninţarea din 
cuvîntarea împăratului în privinţa stabilirii „unor” 
noi relaţii ale statului cu biserica. Comunismul 
poartă cu sine nimicirea totală a religiei, sînt de 
părere ultramontaniştii austrieci, însă este de preferat 
distrugerea, pentru că e mai grosolană decît libe¬ 
ralismul rafiant al guvernelor actuale, care încearcă 
să-i transforme pe episcopi şi pe preoţi în simpli 
slujbaşi, iar credinţa intr-un mijloc de guvernare. 

* 

Partidul ultramontanist nu doarme nici în 
landstagul prusac, deschis recent, după cum am 
amintit deja în numărul 45 al revistei Grajdanin, 
cînd am făcut trecerea în revistă a evenimentelor 
internaţionale. După cum observam şi cu alte ocazii, 
politica ultramontaniştilor se apropie din ce în ce 
mai mult de făgaşul democratic. Ei au reuşit, de 
pildă, să introducă în cameră două noi proiecte de 
legi: votul universal pentru alegerea deputaţilor în 
parlament şi scutirea ziarelor de la plata taxei de 
timbru. Pe de altă parte, este foarte caracteristică 
şi absolut remarcabilă depeşa din Berlin, din 13 
noiembrie, publicată în ziarul Times: 

„împăratul, avînd în vedere faptul că vreo cîteva 
sute de comunităţi catolice duc în prezent lipsă de 
păstori spirituali (N.B. - desigur, ca urmare a măsu¬ 
rilor severe luate de guvern, care reprimă aspiraţiile 
ultramontaniste ale catolicismului german), şi-a 
făcut public, după lungi oscilaţii, acordul asupra 
dezbaterii proiectului privind obligativitatea căsă¬ 
toriei civile 122 şi a obligaţiei autorităţilor laice de a 
ţine registrele de stare civilă. Această lege este 

extrem de importantă, îndeosebi în Germania, unde 
clasele educate, independente atît de biserica 
protestantă, cit şi de cea catolică, se supuneau 
ritualului religios la săvîrşirea căsătoriilor, bote¬ 
zurilor şi înmormîntărilor, în primul rînd pentru că 
acest lucru era stipulat prin lege. De îndată ce 
căsătoria va deveni o formalitate pur civilă, va 
apărea şi necesitatea amenajării unor cimitire des¬ 
chise pentru toţi, indiferent de confesiune, fiindcă 
preoţii vor refuza să înmormînteze persoanele care 
au trăit intr-un cuplu nesfinţit de biserică. în fapt, 
cimitirele au început de pe acum să-şi piardă carac¬ 
terul lor exclusivist, întrucît, în ciuda protestelor 
preoţilor *, «vechii catolici» ** sînt înmormîntaţi, cu 
sprijinul poliţiei, în interiorul curţilor cimitirelor. 
Noua lege va fi importantă şi pentru faptul că va 
stimula încheierea căsătoriilor între creştini şi 
evrei, şi se ştie că aceştia din urmă reprezintă, în 
Germania, o clasă numeroasă şi foarte influentă...”. 

Ştirea despre un asemenea proiect de lege, 
asupra căruia şi-a dat acordul evlaviosul împărat 
german, se remarcă cel mai mult prin faptul că ne 
zugrăveşte neînduplecarea de fier cu care politica 
prusacă din zilele noastre persecută mişcarea ultra- 
montanistă din Imperiu. Importanţa noului proiect 
de lege divulgă şi amploarea temerii cu care guver¬ 
nul îşi priveşte duşmanul şi dimensiunile pe care i 
le conferă. Dar, plivind ogorul de buruieni, există 
riscul să fie smuls griul. Şi-aşa indiferentismul 


* Romano-catolici. 

** „Vechii catolici” - o nouă sectă religioasă şi de stat din 
Germania, bine protejată de guvernul de la Berlin, 
despre care am vorbit de mai multe ori cu cititorii. 

religios n-are nevoie, în prezent, de încurajare. 
Este remarcabil şi faptul că liberalismul religios, 
indiferentismul şi, în sfîrşit, ateismul au fost, 
întotdeauna, în toate secolele şi în toate vremurile, 
nişte boli ale păturilor superioare, aristocratice. 
Ultramontaniştii, însă, după cîte se observă, fie şi 
numai după anumite semne, după seculara şi tru¬ 
faşa lor înstrăinare de popor, se îndreaptă acum, 
cel puţin în Germania, către o politică democratică. 
O amestecare destul de ciudată a rolurilor, care 
demonstrează o oarecare subtilitate în gîndirea 
celor mai noi romano-catolici... 

* 

Comisia specială, formată din cincisprezece 
membri, numită de Adunarea Naţională din Versailles 
pentru dezbaterea proiectului lui Changarnier 
privitor la prelungirea mandatului prezidenţial al 
mareşalului Mac-Mahon şi în care, aşa cum am 
arătat deja, republicanii deţin, absolut surprinzător, 
majoritatea, şi-a încheiat lucrările şi a supus raportul 
în dezbaterea Adunării pe 4 (16) noiembrie. 
Referent a fost Laboulaye 123 . E greu de imaginat un 
proiect mai ponderat, mai conciliant şi mai consis¬ 
tent (avînd în vedere condiţiile în care a lucrat 
comisia) decît cel prin care majoritatea liberală din 
comisie a înlocuit proiectul lui Changarnier. 

„Prelungirea cu zece ani a prerogativelor şefului 
puterii executive, a raportat Laboulaye Adunării, 
într-o ţară unde autorităţile sociale nu sînt încă 
organizate şi limitele împuternicirilor lor nu sînt 
încă definite, reprezintă un fapt fără precedent în 
istoria legislaţiei. Acest fapt provoacă multe dubii, 

care pot fi eliminate numai pe calea unor ipoteze ce 
nu au un fundament solid... Minoritatea din comisie 
(N.B. : cei şapte membri monarhişti), a continuat 
Laboulaye, însufleţită de dorinţa instaurării neîntîr- 
ziate a unei puteri, care să stea deasupra tuturor 
partidelor, a decis că putem chiar acum prelungi 
prerogativele şefului statului, amînînd stabilirea şi 
organizarea lor; majoritatea însă, dimpotrivă, nu 
a considerat că este posibilă prelungirea necondiţio¬ 
nată a exerciţiului unei puteri, ale cărei dimensiuni 
n-au fost definite, fiind de părere că, în afara 
garanţiilor constituţionale, orice putere, indiferent 
de moderaţia celui care este investit cu ea, repre¬ 
zintă o dictatură mai mult sau mai puţin mascată. 
Franţa are nevoie de un guvern cu totul altfel...” 

Iată cuvintele introductive din referatul lui 
Laboulaye ; cu toate acestea, comisia a fost nevoită 
să ia o decizie chiar în sensul guvernului „de care 
Franţa nu are nevoie”. 

într-adevăr, este greu de imaginat o situaţie mai 
absurdă decît aceea în care s-a aflat această ciudată 
comisie. Ea trebuia să ratifice o putere aproape 
nelimitată într-o ţară care, chiar dacă se numeşte 
republică (asupra titlului de „preşedinte al repu¬ 
blicii” au căzut, în cele din urmă, de acord şi aripa 
dreaptă, şi minoritatea din comisie), nu are nici o 
lege organică prin care să definească această repu¬ 
blică, să-i dea o formă oarecare şi, în acest fel, să 
definească sensul şi semnificaţia, dimensiunile şi 
anvergura puterii de care ar putea să dispună guver¬ 
nul ei. Se confirmă puterea preşedintelui republicii 
pe zece ani, în timp ce nu există încă nici măcar 
legea organică în care să se stipuleze că în această 
republică trebuie să existe un preşedinte, mai mult 

chiar, că această republică este republică. în legă¬ 
tură cu întrebarea apărută în comisie chiar de la 
prima ei şedinţă: „Are dreptul deplin actuala 
Adunare Naţională să numească un preşedinte pe o 
perioadă mai îndelungată decît termenul de exerci¬ 
tare a prerogativelor ei?” comisia a considerat 
că nu e cazul să-şi piardă timpul cu aşa ceva. 
în ciuda precedentelor exemple şi rezoluţii ale 
Adunării, care a dat un răspuns negativ chestiunii 
în cauză, comisia s-a văzut nevoită să răspundă, de 
această dată, afirmativ. 

„Numirea mareşalului Mac-Mahon ca preşedinte 
al unei republici legal constituite, a conchis 
Laboulaye în faţa Adunării, este considerată de noi 
ca singurul mijloc de a-i asigura puterea ; dar este 
oare posibilă prelungirea mandatului preşedintelui 
fără să cunoaştem ce termen i se va fixa prin legile 
organice ? în asta constă dificultatea aproape insur¬ 
montabilă, şi majoritatea comisiei regretă faptul că 
parlamentul a respins propunerea înţeleaptă de a 
dezbate concomitent legile constituţionale şi pro¬ 
blema prelungirii prerogativelor. Dacă nu ne-am 
oprit în faţa acestei dificultăţi e numai pentru că 
sîntem într-o situaţie din care trebuie să ieşim cu 
orice preţ...” 

Sub presiunea circumstanţelor deosebite, din 
care trebuia ieşit „cu orice preţ”, majoritatea 
comisiei a înaintat următorul proiect de lege ca 
amendament la proiectul lui Changarnier : 

Articolul 1 . Mandatul mareşalului Mac-Mahon, 
preşedintele republicii, i se încredinţează pentru 
un termen de cinci ani, începînd cu ziua convocării 
noii sesiuni a camerei. 

Articolul 2. El îşi va exercita puterea în condi¬ 
ţiile actuale, pînă la votarea legilor constituţionale. 

Articolul 3. Prevederile cuprinse în articolul 1 
vor fi incluse în legile organice şi vor căpăta carac¬ 
ter constituţional numai după votarea acestor legi. 

Articolul 4. La trei zile după publicarea acestei 
legi, va fi numită, prin votul secţiilor camerei, o 
comisie formată din treizeci de membri, pentru 
dezbaterea legilor constituţionale înaintate Adunării 
Naţionale la 19 şi 20 mai 1873 124 . 

Aici, cele mai importante sînt articolele 3 şi 4. 
Prin articolul 3 se elimină din proiectul de lege 
privind prerogativele puterii caracterul constituţio¬ 
nal al acestora, pînă în momentul votării legilor 
organice ale republicii. 

în articolul 4, majoritatea comisiei stabileşte 
ordinea alegerii celor treizeci de membri, cîţi tre¬ 
buie să cuprindă viitoarea comisie, care urmează 
să fie aleasă de Adunare, pentru dezbaterea faimoa¬ 
selor legi constituţionale (ale lui Thiers), prezentate 
încă de pe 20 mai şi rămase pînă acum, după 
înlăturarea lui Thiers, nepuse în discuţie. Comisia 
celor cincisprezece propune ca această comisie, 
formată din treizeci de membri, să fie aleasă „de 
secţiile Adunării” (mizînd din nou pe o majoritate 
liberală), în timp ce proiectul concurent (al mino¬ 
rităţii din comisia celor cincisprezece) propune 
alegeri comune, în întreaga Adunare. 

„Nu poate fi imaginată o propunere mai ponderată 
prin caracterul ei, decît cea prin care comisia celor 
cincisprezece a înlocuit proiectul lui Changarnier, 
scrie ziarul Times. Demnitatea şi puterea mare¬ 
şalului sînt protejate cu grijă. Cel mai cunoscut 

general, cel mai experimentat om de stat, cel mai 
respectabil patriot ar putea fi măguliţi de propu¬ 
nerile liberărilor şi, conform concepţiilor noastre 
despre constituţie, sîntem gata să afirmăm că ei nici 
nu şi-ar fi putut dori mai mult...” 

Şi totuşi, generalul Mac-Mahon nu numai că 
şi-a dorit mai mult, dar s-a şi supărat. Imediat 
după citirea raportului lui Laboulaye, el a adresat 
un mesaj Adunării Naţionale. „în momentul cînd 
încep dezbaterile în legătură cu prelungirea man¬ 
datului meu, scria mareşalul, consider că e necesar 
să-mi exprim punctul de vedere asupra tipului de 
condiţii pe care le consider oportune în acest caz. 
Franţa, care cere fermitate şi stabilitate a puterii de 
stat, nu s-ar putea mulţumi cu un guvern a cărui 
existenţă este condiţionată, chiar din start, de clauze 
ce îl fac dependent de adoptarea sau neadoptarea 
legilor constituţionale. Astfel, peste cîteva zile, ar 
trebui să modificăm ceea ce decidem astăzi... înţe¬ 
leg perfect bunele intenţii ale persoanelor (N.B. : 
adică ale membrilor monarhişti din comisie), care 
au propus prelungirea mandatului meu pentru încă 
zece ani, cu scopul asigurării unui spaţiu mai larg 
dezvoltării activităţii sociale. însă, după o matură 
chibzuinţă, am ajuns la concluzia că un termen de 
şapte ani ar corespunde mai bine forţelor pe care 
le-aş putea consacra slujirii patriei mele. Puterea, 
care îmi va fi încredinţată, o voi dedica ocrotirii 
principiilor conservatoare, fiind convins că marea 
majoritate a ţării încuvinţează aceste principii.” 

Comisia celor cincisprezece a procedat la exa¬ 
minarea acestui mesaj, însă n-a renunţat la hotă- 
rîrea ei iniţială şi n-a modificat proiectul de lege pe 

care l-a propus. Mai tîrziu, în şedinţa de seară din 
data de 8 (20) noiembrie, totul a mers ca pe roate : 
proiectul majorităţii din comisia celor cincispre¬ 
zece a fost respins de Adunare şi, în locul său, 
a fost adoptat proiectul minorităţii, prezentat de 
Depeyre 125 . Primul ministru, ducele Broglie, a rostit 
o cuvîntare, în care a apărat modul de acţiune al 
guvernului şi nu a fost de acord cu paragraful 3 al 
proiectului de lege propus de majoritatea comisiei, 
deoarece prin acesta se exprimă neîncrederea în 
spusele lui Mac-Mahon, care a declarat că doreşte 
instituirea legilor constituţionale. Cu 378 de voturi 
pentru şi 310 împotrivă. Adunarea a adoptat proiec¬ 
tul lui Depeyre privind stabilirea prerogativelor lui 
Mac-Mahon pentru şapte ani şi alegerea viitoarei 
comisii, compuse din treizeci de membri, nu de către 
secţiile Adunării, ci pe liste, în plenul camerei. 

în acest fel, repetînd ceea ce am afirmat şi mai 
înainte, Franţei i s-a întîmplat ce era mai rău din 
tot ce-o putea aştepta în condiţiile actuale! Nici 
monarhie, nici republică şi cea mai incertă situaţie 
a puterii! Este un exemplu elocvent, din care se 
desprinde toată raţiunea politică a conducătorilor 
ei: mareşalul respinge exact ceea ce i-ar fi putut 
consolida puterea, conferindu-i un caracter orga¬ 
nic, sperînd doar într-o dictatură, adică în bunul 
plac al puterii personale. Pentru a nu-1 supăra pe 
mareşal, contele Broglie preferă să dea Franţa pe 
mîinile unui guvern neîngrădit de nici o lege funda¬ 
mentală a statului, supunînd-o în fond unei dictaturi 
nelimitate. Indiferent de ilegalitatea pe care mare¬ 
şalul ar comite-o acum în activitatea sa politică, el 
poate răspunde la toate reproşurile : „Unde-i legea 
care ar putea să-mi impună limite sau să-mi dea 

vreo indicaţie ? îşi zice preşedinte al republicii, 
dar, în acelaşi timp, este sclavul docil al majorităţii 
care nu-şi ascunde deloc pornirile ultramonarhiste. 
Pretinde o dictatură teribilă, ca „să se instaureze 
ordinea şi să se potolească partidele”, dar, de fapt, 
cine a încălcat cel mai mult ordinea şi cine seamănă 
mai bine a partid, dacă nu acea majoritate pe care 
el o slujeşte ? în sfîrşit, pot oare să se liniştească 
francezii acum, cînd nimeni nu e în stare să răs¬ 
pundă nici măcar la întrebarea: „A cui putere 
este mai presus, a Adunării sau a preşedintelui ? 
într-adevăr, în cazul unor neînţelegeri, această pro¬ 
blemă nu s-ar putea rezolva decît prin forţă. Din 
toată această istorie, în sfîrşit, din toată această 
intrigă, a ieşit la iveală o sete de nelegalitate; 
mareşalul Mac-Mahon este mai curînd încîntat de 
bunul său plac dictatorial, decît de o putere regle¬ 
mentată strict prin lege. Se va întîmpla exact lucrul 
împotriva căruia are de gînd mareşalul să se 
înarmeze, adică se va deschide cîmp larg intrigilor 
de tot felul şi situaţia Franţei va deveni insupor¬ 
tabilă. în tot cazul, a început despotismul militar... 
Şi e greu de imaginat ce i s-ar mai putea întîmpla 
Franţei în aceste condiţii! 


17 decembrie 1873 

în sfîrşit, pe data de 12 (24) decembrie, s-a 
primit din Berlin o ştire cit de cit satisfăcătoare 
despre ameliorarea sănătăţii împăratului german. 
Iată telegrama: 

„în Îndreptarul imperial 126 , se anunţă că guturaiul 
împăratului Wilhelm are o evoluţie normală. 

Dereglarea organismului din cauza bolii se ate¬ 
nuează vizibil. Astăzi împăratul nu şi-a mai petrecut 
întreaga zi în pat”. 


* 

O telegramă tipică din Paris, din 11 (23) decem¬ 
brie, în ciuda faptului că cuprinde doar cuvintele 
unei singure persoane şi aceea destul de puţin 
cunoscută, a făcut totuşi ocolul tuturor ziarelor 
Europei şi a fost remarcată de toată lumea. Iat-o : 

„Ieri, prietenii păcii au oferit un banchet în onoa¬ 
rea lui sir Henry Richard 127 , care, expunîndu-şi 
propunerile în legătură cu arbitrajul internaţional, 
a spus, printre altele, că «nici o idee nu se pune în 
practică fără protecţia Franţei, a cărei influenţă 
nu are egal, limba şi literatura căreia rămîn 
universale»...”. 

Tot farmecul acestor cuvinte e în faptul că 
Franţa (în pofida umilinţei sale) rămîne încă o 
naţiune de frunte, „a cărei influenţă nu are egal”. 
Cuvintele acestea, pe care, la Paris, „umiliţii” 
francezi le-au prins cu lăcomie din zbor şi le-au 
etalat, au fost imediat remarcate în Germania de 
triumfătorii lor rivali, iar apoi în întrega Europă, 
mulţi primindu-le, desigur, cu o grimasă intero¬ 
gativă pe faţă şi cu o clătinare din cap 128 . După 
părerea noastră, fiecare cuvînt din alocuţiunea lui 
sir Richard exprimă un adevăr. Noi împărtăşim în 
totalitate părerea unui profesor rus (de care, evident, 
francezii n-au habar), exprimată de la o catedră 
universitară (N.B. : în timpul domniei răposatului 
suveran!), că francezii sînt o naţiune eminamente 

genială, una din acele naţiuni care, ca să zicem 
aşa, domnesc peste omenire prin influenţa pe care 
o au, că Franţa şi influenţa ei în Europa pot fi 
comparate cu Atena antică şi cu influenţa ei asupra 
vechii civilizaţii. Această comparaţie cu Atena, 
chiar dacă nu-i întru totul motivată, este totuşi 
atrăgătoare şi place foarte mult. Poate aşa o fi, 
poate nu, însă problema e că la Paris cuvinte 
precum cele rostite de sir Richard sînt considerate 
extraordinare şi interesante, deşi, nu cu mult timp 
în urmă, ele nu ar fi fost în nici un fel remarcate în 
Franţa, fiind considerate un tribut obligatoriu, o 
necesitate, ceva sine qua non, de care nici nu 
merită să pomeneşti! 

Geniala naţiune, care a moştenit lumea antică 
şi, timp de cincisprezece secole, s-a aflat în fruntea 
seminţiilor romane din Europa, iar în ultimele 
secole a avut o indiscutabilă influenţă de prim rang 
asupra tuturor neamurilor europene, aproape cu o 
sută de ani în urmă şi-a pierdut acea forţă vie, care 
a pus-o în mişcare şi a nutrit-o atîtea secole! 
Această forţă vie constă în faptul că Franţa a avut 
prioritatea în reprezentarea catolicismului european, 
aproape din primele momente ale creştinismului în 
Apusul Europei. (Această reprezentare poate fi, 
intr-un fel, comparată cu felul în care Rusia s-a 
aflat în fruntea creştinismului oriental, ortodox, 
pregătindu-se şi, în parte, chiar reprezentîndu-1 
pînă la venirea împăratului Petru I.) însă la sfîrşitul 
secolului al XVIII-lea, rupînd-o complet, conştient 
şi vital cu ideea catolică epuizată (nu din vina 
Franţei), care i-a dat viaţă în decursul atîtor secole, 
Franţa (progresistă, dar, în tot cazul, intelectuală), 
într-o frenezie entuziastă, s-a proclamat drept 

inovatoare a lumii pe principii noi, drept principala 
purtătoare şi păstrătoare a acestor principii. „Cu 
toţii, cu toţii veniţi la mine! ”, chema ea într-un 
extaz sibilinic. Aceste noi principii, noi şi inde¬ 
pendente, ale viitoarelor societăţi omeneşti, care 
emană din ele însele şi din ele însele îşi absorb 
energia vitală, erau cele pe care umanitatea euro¬ 
peană le cunoştea datorită civilizaţiei pe care şi-au 
făurit-o, adică erau ştiinţa, statul şi visul de 
dreptate, bazate exclusiv pe legile raţiunii. Franţa a 
proclamat doar că aceste principii sînt indepen¬ 
dente revoluţionar, adică a proclamat totala lor 
independenţă de religie şi, odată cu ea, de orice fel 
de tradiţii. Aşa ceva se întîmpla pentru prima oară 
în viaţa omenirii şi în asta a constat esenţa revo¬ 
luţiei franceze. 

N-am abordat toată această problemă extrem de 
importantă pentru ca, într-un fugar articol de presă, 
al cărui obiect îl constituie redarea sensului clipei 
curente a vieţii politice din Europa, să elucidăm 
principiile revoluţiei, care, iată, încă de acum o 
sută de ani, au fost proclamate de Franţa, aflată în 
fruntea Europei, şi nu avem intenţia să le analizăm 
în fondul lor. Am vrut doar să facem observaţia că 
Franţa, luîndu-şi atîtea şi atîtea pe umerii săi, 
pentru sine şi pentru omenire (deşi n-ar fi putut 
refuza, chiar dacă ar fi vrut), n-a fost niciodată atît 
de strivită de propria-i povară ca în acest ultim 
secol, care-i încheie istoria. Povara s-a dovedit a fi 
mult peste puterile genialului popor, şi conducă¬ 
toarea omenirii a fost nevoit să recunoască, după 
ultimele sale nenorociri, prin glasul celor mai buni 
reprezentanţi ai săi, că şi-a pierdut aproape complet 
principiul vieţii vii, că izvorul a secat şi s-a uscat. 

în clipa de faţă, genialul popor nu-i decît un spec¬ 
tacol straniu şi el însuşi înţelege perfect acest lucru. 
Caracterul lui rezidă în faptul că partea intelectuală 
şi dominantă din punct de vedere politic a acestei 
naţiuni s-a afundat în autoconservare, s-a dezis în 
mod conştient şi tragic aproape de toate ideile pe 
care le-a clamat cu atîta entuziasm, şi, fără cre¬ 
dinţă, dar cu frică pentru existenţa sa, care atrage 
după sine despotismul şi violenţa, pîndeşte, ca un 
poliţist, cealaltă parte a naţiunii, bogată în credinţa 
că se va înnoi şi va învia pe baza principiilor noi 
ale viitoarei societăţi, dar săracă în bunuri pămîn- 
teşti, care a suferit mult timp şi de aceea, precum 
un cîine flămînd, este gata să se repeadă şi să-şi 
sfîşie fraţii norocoşi. Executîndu-1 pe Babeuf 129 , pe 
primul om care, încă acum 80 de ani, a spus că, 
fără fondul problemei, toată revoluţia lor nu este o 
reaşezare a societăţii pe baza unor principii noi, ci 
doar victoria unei clase puternice asupra alteia, 
conform devizei: Ote-toi de lâ, que je m’y mette*, 
executîndu-1 pe acest grobian de frunte, supărător, 
conducătorii republicii şi ai revoluţiei au început să 
vadă, încetul cu încetul şi tot mai clar, că viaţa 
Franţei se transformă tot mai mult într-un miraj, 
într-un fel de tablou fantastic şi îşi pierde orice 
atribut al vitalităţii şi necesităţii. Toate aceste 
perioade (primul Imperiu, Restauraţia, împărăţiile 
burgheze sub ducii de Orleans, al doilea Imperiu 
etc.) au fost mai degrabă un miraj decît o realitate ; 
fiecare din aceste fenomene putea nici să nu existe 
şi marea naţiune putea să se descurce foarte bine şi 
fără necesitatea lor. Toată această fantasmagorie 


* 


Cară-te, iar eu o să-ţi iau locul” (fr.). 

trecătoare n-a dat nimic substanţial şi nici n-a 
inoculat nimic în sufletul măreţei naţiuni, care 
tînjea permanent după o viaţă adevărată. în fine, 
ultima catastrofă a îngrozitorului război, la fel de 
fantastic şi de inutil, prin care s-au năruit în Franţa 
toate mirajele şi s-au deschis toţi ochii, această 
catastrofă a spus parcă fiecărui francez : „Uite cit 
ai fost de sărac, şi de orb, şi de calic, şi de gol, şi 
de neînsemnat în existenţa ta de fantezie şi miraj, 
şi asta de un veac! ” 130 . 

Va supravieţui oare geniala naţiune sub povara 
geniului său, pe care şi-a luat-o pe umeri acum un 
secol şi pe care trebuie să-l poarte pînă la sfîrşit, 
sau îşi va păstra geniul ? Iată întrebarea! Geniul ei 
va rezista oare acestor chinuri ? Nu se va prăbuşi 
oare totul şi Dumnezeu îi va hărăzi unei alte naţiuni 
geniale să conducă umanitatea occidentală ? Toate 
aceste întrebări sînt, desigur, vorbe goale din punc¬ 
tul de vedere al oamenilor chibzuiţi şi de acţiune. 
Cu toate acestea, de mult timp, permanent, multe 
inimi şi minţi s-au aplecat şi se apleacă asupra 
acestor întrebări în întreaga Europă. în această 
întrebare fatală despre viaţa şi despre moartea 
Franţei, despre învierea sau stingerea măreţului ei 
geniu, simpatizat de întreaga omenire, poate că se 
ascunde problema vieţii şi morţii întregii Europe, 
orice-ar spune în privinţa asta nemţii, recenţii învin¬ 
gători ai Franţei. Poate exista Europa fără Franţa? 
Această întrebare e de neconceput pentru mulţi, 
chiar şi acum, şi nu numai pentru capetele seci, 
nedemne de secolul nostru pragmatic. Şi totuşi, 
punînd întrebarea şi, se înţelege, lăsînd-o fără nici 
un răspuns, vom spune, în treacăt, în calitate de 
reporter al momentului prezent, că există unele 

indicii şi fenomene care atestă faptul că geniala 
naţiune vrea din răsputeri să trăiască şi că de aici 
pot rezulta, chiar intr-un viitor nu prea îndepărtat, 
foarte multe bătăi de cap pentru Europa... 

în urmă cu o săptămînă, s-a petrecut în Franţa 
o întîmplare cu totul excentrică, ce a provocat rîsul 
cîte unuia din oamenii importanţi ai Europei, pentru 
că, intr-adevăr, ea e un picuţ comică, dar din cauza 
ei, cu siguranţă, multe din cele mai luminate minţi 
ale Germaniei şi-au încreţit frunţile. Acum, în 
Franţa, în Adunarea Naţională, au loc rectificarea 
şi aprobarea bugetului de stat pentru anul viitor. în 
paranteze fie spus, contrar obiceiului, în Adunarea 
Naţională franceză, de această dată şi guvernul, şi 
aripa dreaptă au avut o atitudine binevoitoare faţă 
de suplimentarea propusă pentru bugetul ministe¬ 
rului educaţiei naţionale. Dar, conform tradiţiei, în 
Franţa, ca şi în toate parlamentele europene, buge¬ 
tele ministerelor de război sînt supuse întotdeauna 
celor mai puternice atacuri din partea opoziţiei, 
întotdeauna se găsesc în camere reprezentanţi ai 
progresului, umanitarismului şi liberalismului, care 
de-abia aşteaptă apariţia miniştrilor de război cu 
pretenţiile lor (e drept că acestea sînt întotdeauna 
indecent de uriaşe, comparativ, de exemplu, cu 
bugetele ministerelor educaţiei din toate ţările 
Europei, acestea fiind întotdeauna respingător de 
detaliate), ca să-i atace aproape la persoană. încep 
reproşuri cumplite la adresa cererilor imense, care 
sînt neproductive, neprogresiste şi inutile pentru 
naţiune. Miniştrii înşişi mai că nu sînt acuzaţi 
că de-abia aşteaptă să verse sînge şi, întrucît 
într-adevăr toate guvernele Europei îşi împovărează 
an de an ţările cu noi credite pentru bugetele 

militare, ei suportă uneori, în timpul dezbaterilor 
pentru buget, momente destul de neplăcute şi chiar 
dificile, ceea ce este un obicei aproape general. Şi 
brusc, de data aceasta, în Franţa s-a întîmplat cu 
totul altceva... 

De îndată ce ministrul de război, generalul Du 
Barail 131 , a apărut cu bugetul său, a fost năpădit din 
toate colţurile de învinuiri grele, rostite cu vehe¬ 
menţă, pentru faptul că bugetul pe care îl cere este 
sărac şi neînsemnat. I s-au reproşat încetineala 
restructurării armatei, lipsa de cadre, puţinătatea 
schimbărilor în domeniul material, faptul că cere 
prea puţini bani. Au fost presupuse cîteva corecţii 
nemoderate ale bugetului; guvernul a fost mustrat, 
i s-au făcut reproşuri. 

în cele din urmă, după îndelungi dezbateri, 
fîstîcit, ministrul de război a ieşit învingător. Recu- 
noscînd cu smerenie sărăcia bugetului actual, a 
anunţat în liniştea deplină a camerei că viitorul 
buget va fi neînchipuit de mare. Această declaraţie 
a creat o dulce impresie de împăcare. însă cînd 
ducele Audiffret-Pasquier 132 a adăugat că numai 
pentru modernizarea materială a armatei va fi 
nevoie, nu mai tîrziu decît anul viitor, de cel puţin 
o mie trei sute optzeci de milioane de franci 
(1.380.000.000 fr.), această declaraţie a avut, se 
spune, un efect de dezmeticire totală şi suplimen¬ 
tările excesive au fost retrase... 

Deşi, neîndoielnic, s-a renunţat la suplimentări, 
efectul de trezire la realitate n-a fost chiar atît de 
complet cum se bănuia. Şi în rîndul publicului, şi 
în presă s-au făcut auzite ecouri ciudate, iar atacu¬ 
rile asupra guvernului şi a ministrului de război 
n-au încetat nici pînă în prezent. Se scot la iveală, 

sînt demascate fără milă toate defectele armatei 
actuale. Bien Public, organul de presă al lui Thiers 
(care ştie cîte ceva, în orice caz nu mai puţin 
decît alţii), a declarat că, în multe privinţe, armata 
franceză actuală este doar o fantezie, că are cadre 
slabe, lipsite de valoare, că sînt companii cu numai 
treizeci sau patruzeci de oameni etc., etc. 

Am spus că geniala naţiune ţine morţiş să tră¬ 
iască cu orice preţ. Nu vom sta să judecăm dacă 
aceştia sînt paşii cei mai potriviţi pe care s-ar cădea 
să-i facă acum geniala naţiune. O fi frumos cuvîn- 
tul „răzbunare”, care s-a făcut din nou auzit în 
întreaga Franţă pe marginea incidentului cu buge¬ 
tul? Şi nu-i oare un miraj, o fantasmă de cea mai 
înaltă speţă această „viaţă a răzbunării”, acceptată 
în unanimitate de geniala naţiune, care a plătit 
cinci miliarde despăgubiri şi-i gata, în aceeaşi una¬ 
nimitate, să cheltuiască alte miliarde, numai să 
se răzbune pe insolentul inamic pentru înjosirea 
morală şi militară trăită? Fără să răspundem la 
aceste întrebări, nu puteam totuşi să nu observăm 
că, într-o ţară atît de divizată din punct de vedere 
moral, care este deprimată şi sceptică de atîta timp, 
unde singurul sentiment comun nu este decît cel 
mai îngust spirit al autoconservării şi unde chacun 
pour soi este prima regulă, nu putem deci să nu 
observăm că în această ţară, brusc şi pe neaştep¬ 
tate, s-a găsit ceva ce a putut să reunească cele mai 
eterogene elemente ale ei, ceva acceptat în tăcere 
de toate partidele ei, de toate minţile, de toate 
tendinţele, de toate direcţiile şi păturile ei. Nu, se 
vede treaba că popoarelor nu le seacă atît de repede 
izvorul vieţii nemijlocite. 


Scrieri politice 


121 


Poate ca acest sentiment „al răzbunării” le dă 
francezilor puterea de a suporta fără să cîrtească şi 
actualul lor guvern, pe care nu-1 pot înghiţi. Pe de 
altă parte, poate, guvernului i se iartă multe fie şi 
pentru simplul motiv că se cheamă guvern. Cu 
numai o lună şi jumătate în urmă, acest guvern 
măcar avea un scop: el visa să-l încoroneze 
pe Chambord. Acum, însă, s-a transformat doar 
într-un guvern al intrigilor şi continuă să reziste, în 
modul cel mai surpinzător, împreună cu enigma¬ 
ticul său preşedinte. Dar, despre intrigi şi despre 
chestiunile arzătoare vom vorbi cu altă ocazie. 

* 

Nu putem, totuşi, să trecem cu vederea una 
dintre ultimele telegrame din Spania, care este o 
nostimadă extraordinară: 

„ San-Sebastian, 11(23) decembrie. Aici au sosit 
zece vapoare pentru a prelua armata generalului 
Moriones, care e înconjurată de carlişti, în număr 
de 30.000, şi nu se mai poate mişca nimic fără 
pierderi uriaşe.” 

Aşadar, iată pînă unde a ajuns comandantul 
forţelor guvernamentale, care (judecind după tele¬ 
gramele din Madrid) l-a învins de atîtea ori pe Don 
Carlos! 

Pe de altă parte, Cartagena, care, conform tele¬ 
gramelor, încă de acum două luni, trebuia să se 
predea mîine, rezistă şi în prezent, iar telegramele 
din Madrid, ca şi acum două luni, promit că vor fi 
trimise chiar mîine întăriri împotriva insurgenţilor 
cartegenezi. 

Este foarte posibil ca, în Spania, toate aceste 
minuni să reprezinte starea normală a ţării. Nu 
cumva, peste vreo sută de ani sau mai curînd, şi 
Franţa va fi pîndită de aceeaşi soartă ? 

29 decembrie 1873 

De data aceasta, ne vom limita doar la prezen¬ 
tarea celor mai recente şi mai interesante ştiri din 
Spania. în numărul 51 al revistei Grajdanin, ne-am 
încheiat articolul cu prezentarea telegramelor din 
Spania despre succesele deplorabile pe care gene¬ 
ralul Moriones le-a repurtat împotriva armatei lui 
Don Carlos şi despre realizările infime ale 
guvernului de la Madrid la Cartagena, împotriva 
rebeliunii din sud. Aceste două fapte, fără îndoială, 
ar putea fi o dovadă asupra slăbiciunii covîrşitoare 
a guvernului spaniol condus de Castelar. Aceasta, 
în ciuda tonului laudativ-exaltat al tuturor declara¬ 
ţiilor şi comunicatelor către naţiune şi Europa, în 
care se laudă succesele sale, a arătat aproape în 
întreaga perioadă a guvernării şi un fel de depri¬ 
mare. întotdeauna a declarat că trebuie să se ia 
măsuri energice, să se ridice moralul armatei, să se 
adune bani, să fie centralizată puterea şi chiar, 
măcar temporar, să fie reduse unele libertăţi fireşti 
ale fiecărui spaniol, ca să zicem aşa, trebuie 
strunită anarhia aproape generală, măcar pentru o 
vreme, pentru binele tuturor. Aceste declaraţii au 
întotdeauna timide şi şovăielnice, cam confuze, 
şi aproape de fiecare dată s-au finalizat prin 
exprimarea unor deziderate. Guvernul n-a îndrăznit 
niciodată să întreprindă ceva decisiv pentru întă¬ 
rirea puterii sale şi strunirea anarhiei, şi asta nu 

atît din cauza neputinţei reale de a întreprinde ceva 
în acest sens, cit din cauza propriilor convingeri, 
intime şi de o cumsecădenie liberală. „Mai bine să 
piară totul şi să se prăbuşească, decît să atentez fie 
şi pentru o clipă la libertăţile fireşti ale fiecărui 
spaniol.” Iată ideea care trebuie s-o fi înrădăcinat 
în inima acestui guvern, care nutrea atîtea intenţii 
bune şi năzuia să fie atît de energic. De altfel, în 
ultimul timp, dl Castelar a purces parcă la acţiuni 
ceva mai energice: a început să vorbească despre 
prelungirea mandatului său şi despre asigurarea 
acestuia, a început să viseze la noi prerogative. La 
sfîrşitul lui decembrie, a încercat chiar să anuleze 
dispoziţiile anterioare în legătură cu presa şi s-a 
decis să suprime acele edituri şi ziare din Spania 
care vor incita prea făţiş la jafuri şi alte nelegiuiri. 
Dar iată că, în sfîrşit, s-au adunat cortesurile 133 
convocate şi telegramele comunică următoarele 
ştiri uimitoare. Castelar, cu o majoritate puternică 
(120 de voturi), n-a fost validat de cortesuri, drept 
care şi-a dat imediat demisia. Domnii parlamentari 
n-au găsit cu cale să susţină cererile şi intenţiile lui 
Castelar şi au preferat să ia totul de la capăt - 
singura şi de multe ori repetata stare de lucruri dn 
această biată ţară, care cere, cel puţin prin cea mai 
serioasă şi cea mai raţională parte a populaţiei 
sale, perseverenţă, stabilitate şi energie din partea 
guvernului, ca să salveze ţara de suferinţă şi, dacă 
nu de la pieire, măcar de la barbaria inevitabilă 
întotdeauna după perioade atît de îndelungate de 
războaie civile. 

Cînd dl Castelar şi-a dat demisia şi parlamen¬ 
tarii se pregăteau să treacă imediat la alegerea 
unui nou cabinet, Pavia 134 , generalul-căpitan al 

Madridului, s-a adresat deodată în scris dlui 
Salmeron 135 , preşedintele cortesurilor, cerîndu-i să 
dizolve neîntîrziat adunarea parlamentară. Salmeron 
(de frică, desigur) a început să-l roage pe Castelar 
să rămînă în fruntea guvernului. Dl Castelar (atît 
de profund jignit de cortesuri) a refuzat. Atunci, 
conform relatării unei telegrame mai vechi, gene¬ 
ralul Pavia s-a năpustit (în sensul cazon al 
cuvîntului) asupra aleşilor poporului cu soldaţi şi 
tunuri; a asediat sala cortesului şi i-a izgonit pe 
parlamentari pînă la unul: iată, pasămite, cam ce 
înseamnă pentru noi reprezentanţa populară! Apoi, 
o telegramă din 23 decembrie (4 ianuarie) relatează 
că s-a format un nou minister sub preşedinţia 
lui Serrano 136 , compus din domnii Sagasta 137 , 
Figuerola 138 , Zabala 139 , Echegaray 140 , Ruiz 141 şi 
amiralul Topete 142 . 

Ce va face acest nou guvern, dacă va rezista? 
Ce caracter va avea el? Cum va lua „totul de la 
început” ? Cum se va rezolva problema infinit de 
dificilă a pacificării şi consensului ţării, sufocată 
de pretendenţi, de bandiţi, de comunişti, de partide 
neghioabe, care aproape au încetat să mai înţeleagă 
graiul omenesc, de slăbiciunea internă, de anarhie 
şi, după cîte se pare, de „normalitatea” fărădelegii 
deja înrădăcinate? E o întrebare dificilă, căreia 
nici mintea, nici chiar imaginaţia nu-i pot da nici 
un răspuns. Fărădelegea s-a înrădăcinat într-atît în 
această ţară, încît, se pare, a început să fie luată 
drept libertate civilă şi, prin urmare, e privită ca 
un drept firesc al fiecărui spaniol, punct de vedere 
împărtăşit în parte şi de celelalte guverne ale 
Spaniei, cel puţin dacă am judeca după cele întîm- 
plate în ultimul an. Niciodată Spania n-a mai fost 

împinsă într-o asemenea situaţie dezastruoasă. 
Revoluţia, care a durat şapte ani, şi războiul civil 
din anii ’30 ai acestui secol nu se pot compara cu 
starea de atunci, pentru că atunci războiul civil s-a 
limitat doar la două partide, al christiniştilor 143 şi 
al carliştilor, şi ambele partide aveau aceeaşi cre¬ 
dinţă şi fiecare era convins că scopurile atinse de 
el vor împăca Spania şi o vor face fericită pentru 
mult timp. E greu de imaginat că acum măcar un 
singur partid, chiar şi al lui Don Carlos (în ciuda 
superficialităţii politice, specifică, în general, cle¬ 
rului catolic, ai căror reprezentanţi îl sprijină şi-l 
însoţesc pe pretendent), greu de imaginat, repet, 
că măcar un singur partid crede la modul serios în 
împăcarea întregii Spânii chiar şi în cazul cînd îşi 
atinge scopurile. Numai partidul comuniştilor, care, 
cu toate că fiinţează doar de puţină vreme, a prins 
cu succes rădăcini tari în solul pregătit, se pare că 
nu stă deloc pe gînduri şi crede în posibilitatea ca 
săracii să-i jefuiască pe toţi bogaţii, dacă nu acum, 
atunci intr-un viitor foarte apropiat. Ce-i drept, în 
parlament există un partid al republicanilor extrem 
de idealişti şi stilaţi, puri, necontaminaţi de comu¬ 
nişti, care cred în mod serios în republică şi în 
faptul că numai prin proclamarea republicii se vor 
vindeca toate rănile Spaniei. Parţial, acestui partid 
i-a aparţinut în ultimul timp şi guvernul Spaniei, 
dar e puţin probabil ca şi el să creadă chiar atît de 
ferm în sine. Unde şi cum biata naţiune îşi va 
recăpăta unitatea pierdută şi liantul civic? Iată o 
întrebare, care, de altfel, este atît de obişnuită 
acum, văzînd destinul aproape întregii jumătăţi 
occidentale a continentului european. 

P.S. Iată o telegramă transmisă recent, pe 26 
decembrie (7 ianuarie), din Madrid: 

„Ministrul afacerilor interne a trimis o circulară 
guvernatorilor de provincii, în care laudă energia 
şi abnegaţia general-căpitanului Madridului, Pavia. 
în circulară se spune că deputaţii, condamnînd 
maniera înţeleaptă în care a acţionat Castelar, au 
procedat în acest fel ca şi cum ar fi luat decizia de 
fărîmiţare a ţării. Guvernul, cum scrie în circulară, 
nu a încălcat legile, a devenit o expresie a voinţei 
populare şi va încerca să restabilească ordinea prin 
măsuri energice”. 

Aşadar, s-ar părea că noul guvern se conso¬ 
lidează. 

Laudă maniera de acţiune a general-căpitanului 
şi, poate, are dreptate. După toate informaţiile. 
Madridul a primit cu calm noua lovitură de stat, 
iar din provincie guvernul a primit deja cîteva 
felicitări pentru succesul repurtat. Se pare că guver¬ 
nul doreşte să aibă un caracter provizoriu şi că a 
fost format doar pentru eliberarea teritoriului ocu¬ 
pat de carlişti şi de rebeli. După aceea spaniolilor 
li se vor restitui drepturile, iar problema formei de 
guvernămînt va fi rezolvată prin referendum. 

Parlamentarii l-au înlăturat pe Castelar, după 
cum scrie presa, din cauza neînţelegerile lui cu 
Salmeron, preşedintele camerei, care i-a cerut 
lui Castelar unele concesii şi îndepărtarea unor 
persoane suspecte (între care se număra şi gene- 
ralul-căpitan Pavia). Se spune că membrii noului 
guvern şi ai noului minister sînt cu toţii adepţi ai 
pretendentului Don Alfonso 144 şi că înclină mai 

degrabă spre o manieră de guvernare liberal- 
-monarhică, decît spre republică. 


7 ianuarie 1874 

Anul care a trecut n-a adus prea multe clarificări 
şi rezolvări în viaţa politică a Europei; dimpotrivă, 
a lăsat în urma lui multe disensiuni extrem de 
importante. 

Ne referim la Europa. în ceea ce priveşte Rusia, 
anul care a trecut, pentru politica ei externă, a 
marcat cîteva evenimente extrem de plăcute. Cuce¬ 
rirea hanatului din Hiva 145 le-a oferit ruşilor încă 
un prilej de a se mîndri cu armata lor, iar în 
Europa, unde de data aceasta unii au ştiut să apre¬ 
cieze importanţa evenimentului, victoria armatei 
ruse a provocat chiar uimire. Faptul că Europa 
este, în sfîrşit, plăcut surprinsă de vitejia soldatului 
rus reprezintă adevărata „importanţă militară” a 
acestui eveniment; însă, în ceea ce priveşte avan¬ 
tajele noastre materiale propriu-zise de pe urma 
ocupării Hivei, ele sînt lămurite de mult şi socotim 
că ar fi o pierdere de timp să le enumerăm. în 
orice caz, politica Rusiei în Asia Mijlocie poate 
acum să spere că îşi va atinge pe deplin ţelurile. 

în momentul de faţă, şi la noi, şi în Europa, 
mulţi sînt convinşi că pînă şi Anglia a început să 
privească cu mai mare încredere succesele noastre 
în Asia. Totul depinde, iarăşi, de viitor. 

Cu toate că viitoarea căsătorie a Alteţei Sale 
Prinţul Alfred cu Alteţa Sa Imperială, Marea 
Prinţesă Maria Aleksandrovna 146 nu poate fi tratată 
numai din punct de vedere politic, acest eveniment 

minunat şi binecuvîntat de pămîntul rusesc nu poate 
să nu aibă influenţă şi asupra întăririi simpatiilor 
reciproce dintre cele două mari naţiuni, să nu fie o 
nouă chezăşie a dispoziţiei amicale reciproce, care 
ar putea să dea în viitor măreţe rezultate. 

Rusia nu se teme să se facă din ce în ce mai 
mult cunoscută în Europa; dimpotrivă, doreşte 
acest lucru. E drept că, în această privinţă, Europa 
n-a prea avut încredere în Rusia. întreaga viaţă 
politică a Rusiei, poate chiar pe parcursul între¬ 
gului secol al nouăsprezecelea, n-a fost marcată 
decît de faptul că Rusia şi-a sacrificat aproape toate 
interesele de dragul Europei. Şi care a fost 
rezultatul ? A crezut vreodată Europa în altruismul 
politic al Rusiei? N-a suspectat-o aproape de fie¬ 
care dată de cele mai perfide intenţii împotriva 
civilizaţiei europene ? Este drept şi că Rusia a fost 
uneori atît de altruistă, încît pînă şi un observator 
indiferent putea să nu creadă pînă la urmă în 
fenomenala ei iubire pentru Europa şi, fără voia 
sa, putea s-o suspecteze de viclenie politică, de 
nesinceritate şi minciună; cu atît mai mult un 
observator interesat care, chiar el, avea tot timpul 
pufuşor pe botişor! 

Unii comentatori politici definesc anul trecut ca 
an al întîlnirilor monarhilor europeni. într-adevăr, 
au avut loc destule întîlniri şi foarte importante. 
Cea mai importantă, se înţelege, a fost întîlnirea 
dintre ţarul Rusiei şi împăratul Germaniei, la 
Sankt-Petersburg 147 . Apoi întîlnirea ţarului rus cu 
împăratul austro-ungar la Viena. După aceea, 
la Viena, întîlnirea dintre împăratul Germaniei 
şi cel al Austro-Ungariei. Prinţul moştenitor al 

Germaniei 148 l-a vizitat pe regele Danemarcei 149 şi 
pe cel al Suediei 150 . Regele Victor-Emmanuel a 
fost la Berlin şi chiar la Viena, la fostul său inamic, 
împăratul austro-ungar. 

Aceste întîlniri ale regelui Italiei cu doi dintre 
cei mai puternici mari suverani ai Europei au stîrnit 
entuziasm în rîndul supuşilor săi din Roma şi din 
întreaga Italie. Da, fără nici o îndoială, toate aceste 
întîlniri ale monarhilor Europei, pline de prietenie 
şi de o înaltă sinceritate, trebuiau să bucure Europa 
şi să le dea speranţe pesimiştilor. Cu toate acestea, 
anul care a trecut lasă în urma sa cîteva importante 
enigme care fac ca unele minţi, măcar cele care 
au timp să reflecteze, să privească viitorul cu 
neîncredere, evident, viitorul Europei. în conti¬ 
nuare, ne vom referi propriu-zis la Europa. 

Anul care a trecut, „anul întîlnirilor monarhilor 
europeni”, poate fi numit şi anul intensificării 
discordiilor religioase. Ar fi fost, fără îndoială, 
ciudat ca în secolul al nouăsprezecelea, atît de 
luminat, cineva să prezică reînvierea învrăjbirilor 
sau chiar a războaielor religioase, care nu sînt 
potrivite decît barbariei din Evul Mediu. Noi nu 
prezicem şi chiar n-avem nici cea mai mică intenţie 
s-o facem; totuşi, sîntem înclinaţi să considerăm 
că toată această „chestiune religioasă”, atît de 
pregnantă în anul trecut, este una dintre cele mai 
importante enigme ale anului. Lună de lună, am 
făcut în Grajdanin dese referiri la această ches¬ 
tiune. Noi vedem problema în felul următor: „Nori 
possumus” 151 rostit de papă îl considerăm într-atît 
de serios, încît vedem în el viaţa şi moartea religiei 
înseşi în Europa. Despre credinţele protestante nici 

nu vrem să mai amintim, pentru că, dacă ar 
dispărea catolicismul roman, în ce mod s-ar mai 
putea menţine cultele, a căror raţiune o constituie 
protestul împotriva catolicismului? Dacă n-ai 
împotriva cui protesta, ce să mai faci cu protestul ? 
Dar biserica romano-catolică - repetăm: în forma 
pe care o are acum - nu poate exista. Ea singură a 
făcut public acest lucru, anunţînd astfel că împă¬ 
răţia ei este din lumea asta şi că Hristos al ei „nu 
poate rezista pe lume fără împărăţia pămîntească”. 
Biserica a pus mai presus de adevăr şi de 
Dumnezeu ideea suveranităţii laice a catolicismului 
roman; în acelaşi scop, a proclamat şi infaili¬ 
bilitatea conducătorului ei, şi a proclamat-o atunci 
cînd la porţile Romei bătea şi intra puterea laică: 
o excelentă coincidenţă, care vesteşte „sfîrşitul sfîr- 
şitului”. Pînă la căderea lui Napoleon al IlI-lea, 
biserica romană mai putea spera încă în protecţia 
împăraţilor, pe care se sprijinea (şi mai ales pe 
Franţa) de atîtea secole. De îndată ce Franţa a 
părăsit-o, a scăzut şi suveranitatea laică a Bisericii. 
Totuşi, biserica catolică nu va ceda pentru nimic în 
lume, niciodată şi nimănui, această putere a sa şi 
acceptă mai degrabă să piară creştinismul cu totul, 
decît să-şi piardă dominaţia laică. Ştim că mulţi 
din înţelepţii lumii acesteia vor întîmpina ideea 
noastră cu un zîmbet, clătinînd din cap ; însă noi 
ne-o apărăm şi afirmăm încă o dată că în Europa 
nu există o problemă mai greu de rezolvat ca pro¬ 
blema catolică; şi că nu este şi nu va fi nici de 
acum încolo în Europa vreo dificultate politică şi 
„socială” căreia să nu i se asocieze problema 
catolicismului roman. într-un cuvînt, pentru Europa 

nu-i nimic mai dificil decît rezolvarea acestei 
probleme în viitor, deşi 99% dintre europeni poate 
că nici nu se gîndesc la asta în momentul de faţă. 

Pe parcursul anului, le-am adus la cunoştinţă 
cititorilor noştri unele observaţii cu privire la 
situaţia curioasă că, după anumite semne, s-ar 
adeveri presupunerea că biserica catolică, pentru 
restaurarea privilegiilor sale, înclină să se apropie 
de poporul simplu şi că nu se va mai sprijini de 
acum înainte pe regi (e drept că înşişi regii au 
părăsit-o). Nu ne vom opri acum în mod deosebit 
asupra acestei presupuneri, dar vom repeta ceea ce 
am mai spus înainte, că unul din cele mai impor¬ 
tante evenimente politice din ultima perioadă în 
Europa a fost corespondenţa papei cu împăratul 
german. în răspunsul său, papa a declarat că însuşi 
Dumnezeu l-a pus părinte şi ocrotitor al tuturor 
creştinilor, de orice confesiune ar fi ei şi indiferent 
dacă-1 recunosc sau nu drept cap al bisericii, ajunge 
doar să fie creştini. 

Cînd guvernul din Roma a aprobat trei milioane 
de franci şi le-a oferit papei ca subvenţie anuală 152 , 
desigur, a crezut cît de cît şi a sperat că el va 
accepta acest buget, de altfel destul de plăcut. Dacă 
papa l-ar fi acceptat, ar fi fost astfel de acord cu un 
stătu quo* şi s-ar fi terminat cu romano-catoli- 
cismul, iar în locul său ar fi început ceva cu totul 
nou şi încă necunoscut. Unii speră acum că îl va 
accepta următorul papă. Papa Pius al IX-lea, în 
vîrstă de 84 de ani, deşi se teme îngrozitor de 
moarte (aşa se spune), ştie totuşi că nu mai are 


* 


Situaţia existentă (lat.). 

mult de trăit, dar mai ştie că şi cel care-i va urma, 
oricine va fi acesta, nu va accepta nici el nici un 
fel de subvenţie bugetară şi va răspunde tuturor şi 
fiecăruia: „Non possumus ”, ca şi el, Pius al IX-lea. 

De altfel, chiar dacă împăratul german, în răs¬ 
punsul său la scrisoarea papei, a fost ferm şi l-a 
tratat de sus, în Germania, după cîte se pare, starea 
bisericii romano-catolice este privită cu ceva mai 
multă seriozitate decît cea arătată de guvernul 
italian. Altfel cum s-ar explica ciudata prigoană, 
parcă exagerată, a catolicismului roman (ultra- 
montanist) din Germania? Putem să ne gîndim la 
modul serios că noul şi colosalul imperiu, care are 
atîtea dificultăţi şi atîtea probleme inedite pentru 
el, abordează catolicismul ca pe cea mai importantă 
problemă dintre toate. Şi, în fond, se pare că aşa-i! 
Este ciudat, desigur, să ne imaginăm că un stat atît 
de puternic, avînd în frunte conducători atît de 
redutabili, ar putea să se sperie de nişte pretenţii 
ultramontaniste „ridicole”, avansate de un jalnic 
monah, lipsit de putere şi - cînd asta ? - în secolul 
al nouăsprezecelea, în secolul filosofiei, al maşi¬ 
nilor şi al acestui iluminism! Pe deasupra, în toiul 
indiferentismului, să provoci fanatismul religios 
prin măsuri represive împotriva bisericii ar fi o 
greşeală grosolană, care nici o clipă nu le-ar apărea 
foarte clar unor oameni atît de culţi, cum este, de 
exemplu, contele Bismarck. Mai mult, luînd mă¬ 
suri împotriva bisericii şi, în special, prin ultimele 
legi privind căsătoria civilă, contele Bismarck, 
după toate aparenţele, acţionează în aceeaşi direcţie 
cu duşmanii bisericii şi nu numai a celei catolice, 
ci împotriva oricărei biserici creştine, alături de 

duşmanii ei, de ateişti şi socialişti. Astfel, din două 
părţi opuse sînt provocate două fanatisme, contrar 
unul celuilalt, fanatismul credinţei şi al negării. O 
fi comod acest lucru pentru un mare om de stat, 
cum este contele de Bismarck? Şi nu reiese oare 
de aici faptul că problema romană rămîne în atenţia 
unor asemenea oameni de stat ca una din cele mai 
importante în destinele viitorului Imperiu german ? 
Altfel nu şi-ar fi jertfit ei, pentru rezolvarea ei, 
atîtea interese majore. 

Nu ne vom apuca acum, desigur, să rezolvăm 
nişte probleme atît de importante precum cele pe 
care le-am amintit, dar vom repeta numai dilema 
pe care am tot abordat-o în decursul anului: ce se 
va întîmpla dacă Bismarck, sau mai bine zis, dacă 
Germania consideră că viitorul ei conflict, defi¬ 
nitiv, cu francezii, este cel mai posibil şi mai 
apropiat pe terenul catolicismului roman? Să ne 
gîndim doar la un singur lucru : oricît de fortuit ar 
fi fost teribilul război franco-prusac din trecut, 
acum, după încheierea acestuia, nici Germania şi 
nici Franţa nu pot privi fosta confruntare cumplită 
dintre ele ca pe un incident politic, napoleonian. 
Germania, care timp de atîtea secole a avut totul - 
bogăţie, civilizaţie, ştiinţă -, şi n-a avut doar un 
singur lucru, cel mai de dorit - unitatea politică, 
trebuia, la urma urmei, să se convingă (ceea ce, de 
altfel, ştia de sute de ani) că n-a avut şi nu poate 
avea unitate politică atîta timp cit în fruntea Europei 
stă geniul Franţei; că ea. Germania, nu se poate 
mulţumi cu un rol secundar în Europa, precum o 
Italie oarecare, şi că Europa n-ar putea avea doi 
lideri în acelaşi timp. Că aici, în sfîrşit, este o 

problemă de spirit, de viaţă a idealurilor, că idea¬ 
lurile civilizaţiei catolice occidentale sînt diferite 
de cele germane şi chiar incompatibile. Că războiul 
franco-prusac n-a fost altceva decît o confruntare 
între două civilizaţii europene, catolică şi protes¬ 
tantă, franceză şi germană, incompatibile şi opuse, 
care se pregăteau de multe secole să se ciocnească. 
Pe de altă parte, Franţa, care, de un mileniu, se 
află în fruntea catolicismului occidental, nu poate 
să nu înţeleagă, nici măcar acum, că va continua să 
fie lidera întregului catolicism european, chiar şi 
în condiţiile decăderii lui evidente, doar dacă va 
rămîne fidelă catolicismului şi ideilor acestuia. 

Vrem doar să spunem că renaşterea catolicis¬ 
mului, în sensul de idee de bază a naţiunii, nu 
este, poate, chiar atît de imposibilă în Franţa, cum 
consideră mulţi. Tot ce s-a întîmplat în Franţa în 
decursul ultimului secol, secolul unor neîntrerupte 
oscilaţii revoluţionare, ar putea confirma în parte 
supoziţia de care vorbeam. Nu vom scormoni acum 
trecutul, dar vom aminti măcar faptul că toate 
guvernele Franţei, atît de variate (monarhiile, repu¬ 
blicile, Napoleon al IlI-lea), toate l-au susţinut pe 
papă cu sabia în mînă sau au fost pregătite să-l 
susţină, toate erau pentru Roma şi pentru suverani¬ 
tatea laică a acesteia. Contele Bismarck nu poate 
să nu presimtă, măcar în parte, că niciodată Franţa 
nu va fi de acord cu un rol secundar în Europa, 
că nu se va împăca niciodată cu gîndul eşecului 
militar şi că pentru ea acest lucru este un fel de 
„Non possumus De ce n-ar prevedea şi că această 
Franţă, care recent nu a fost nimicită, ci doar 
strivită, care, într-o bună zi, a putut uimi întreaga 

lume cu bogăţia şi (mai ales) cu creditul ei (ceea ce 
pentru contele Bismark a fost o adevărată surpriză), 
că această Franţă, în sfîrşit, în nenorocirea ei, şi-a 
atras atîtea simpatii în Europa (ceea ce acum este 
evident şi pentru Germania, care priveşte această 
realitate cu invidie), deci, de ce n-ar prevedea că 
Franţa nu-i nici pe departe zdrobită, că încă o 
confruntare este inevitabilă, că o nouă dispută 
asupra întîietăţii este iminentă, chiar judecind după 
logica lucrurilor, şi că disputa va fi pe viaţă şi pe 
moarte ? Ar putea să-şi dea seama că lucrurile nu 
s-au încheiat, ci abia încep. Şi, în fine, întrucît 
această dispută a două civilizaţii europene atît de 
diferite va fi decisivă şi definitivă, atunci de ce 
n-ar presupune el că ciocnirea finală se va axa pe 
punctele principale ale acestor civilizaţii atît de 
ostile, şi anume pe perspectiva catolicistă şi pe cea 
protestantă, care o neagă? 

Nu vom dezvolta această idee atît de vastă; 
pentru noi e suficient şi faptul că am pus-o atît de 
tranşant. Am vrut doar să spunem că, dîndu-i 
catolicismului lovitura de graţie chiar în centrul 
său, contele Bismarck continuă, poate, campania 
franco-prusacă şi se pregăteşte pentru una nouă. 
Dacă acţionează destul de abil sau nu, este o ches¬ 
tiune discutabilă, însă privirea îi e foarte ageră. 

* 

Aproape în acelaşi spirit, a fost trimisă o tele¬ 
gramă de dată recentă, extrem de tipică. Iată despre 
ce este vorba. 

Cu vreo două săptămîni în urmă, în Franţa şi 
Germania, s-a acordat o atenţie exagerată şi fără 

motiv unui incident destul de neînsemnat. Doi 
episcopi francezi, de Nîmes şi de Angers, au decla¬ 
rat în public enoriaşilor că, în Germania, biserica 
lor are de suferit, este persecutată etc., etc. La 
prima vedere, ce-ar putea fi atît de important în 
ceea ce doi popi le-au spus propriilor credincioşi ? 
Totuşi, în întreaga Franţă s-a răspîndit zvonul că 
ambasadorul Germaniei, contele Arnim, a protestat 
şi s-a plîns cu insistenţă guvernului francez. Presa 
a reacţionat imediat şi încă destul de alarmată: e 
adevărat sau nu? Dacă e adevărat, atunci ce a 
răspuns guvernului? Cu sau fără demnitate? 
E adevărat că a fost emisă în acest sens o circu¬ 
lară dojenitoare a guvernului francez, adresată 
clerului? 

(N.B. în paranteză fie spus, prelaţii francezi, 
care înainte de sinod şi chiar în timpul sinodului 
erau atît de porniţi împotriva dogmei infailibilităţii, 
după proclamarea dogmei şi după scăderea ime¬ 
diată a puterii papei, s-au transformat, în marea 
majoritate a reprezentanţilor lor, au devenit, printre 
catolicii întregii Europe, cei mai fanatici adepţi ai 
noii dogme. Faptul este extrem de remarcabil 
pentru aprecierea forţei ideii catolice în Franţa, şi 
acum, şi în viitor.) 

Pînă la urmă, a reieşit că interpelarea a existat, 
că guvernul a răspuns şi a dat explicaţii evazive, 
punîndu-i-se în vedere contelui de Armin că el, 
guvernul, nu are o influenţă atît de mare asupra 
episcopilor, cum se întîmplă la ei, în Germania; 
totuşi, i-a promis că va emite o circulară către 
episcopi şi, într-adevăr, circulara a fost emisă, ce-i 
drept în nişte termeni prea blînzi, ca să-l liniştească 

pe contele Bismarck, însă destul de jenanţi pentru 
guvernul francez. Dar, ceea ce-i mai important, 
faptul că Germania a dat dimensiuni politice atît 
de mari unui incident insignifiant şi a venit cu 
nişte pretenţii, aproape uitînd că şi-a retras soldaţii 
din Franţa şi că acum ar fi trebuit să vorbească 
pe un alt ton, nu i-a mirat cîtuşi de puţin pe 
membrii guvernului francez şi nici chiar pe fran¬ 
cezii de rînd. 

Mai mult, iritarea continuă şi, chiar dacă a 
trecut o bună bucată de timp, iată o telegramă din 
Berlin, pe care o reproducem: 

„ Berlin , 3 (15) ianuarie. în Gazeta Pangermană de 
Nord 153 , a fost publicat azi un articol despre relaţiile 
dintre Germania şi Franţa, în care se afirmă că 
motivele de neînţelegere sînt furnizate exclusiv de 
către Franţa, însă ele nu ating interesele politice 
germane. Perspectivele păcii, conform gazetei 
citate, depind de atitudinea pe care guvernul francez 
o va lua în privinţa ultramontaniştilor. Speranţele 
de pace vor fi pierdute, dacă politica franceză 
se va pune la dispoziţia revendicărilor laice ale 
papalităţii”. 

Expresii precum „perspectivele păcii” şi „spe¬ 
ranţele de pace vor fi pierdute” sînt, cel puţin, 
ciudate; nu-i nici o îndoială că au un caracter 
oficios (dacă nu oficial). Este greu de afirmat, 
după toate acestea, că Germania nu-şi dă seama că 
diferendul ei cu Franţa se va produce pe terenul 
catolicismului. 

* 

în anul care urmează, se menţine încă o enigmă. 
Este vorba de actualul guvern francez. E imposibil 
să nu ne imaginăm că, în anul care vine, nu va mai 
fi nici o răsturnare de guvern în Franţa. Totul s-a 
fărîmiţat în partide şi fosta majoritate, care l-a 
înlăturat pe Thiers, şi-a pierdut demult coeziunea 
de altădată. Despre ultimele evenimente din Franţa, 
destul de puţin importante, de altfel, chiar dacă-s 
tipice, vom vorbi intr-un viitor articol. 

* 

Ultimele telegrame anunţă, în sfîrşit, capitu¬ 
larea Cartagenei 154 . Se cunosc, deocamdată, prea 
puţine amănunte. Cel mai curios e că generalul 
Contreras 155 (principalul conducător al ticăloşilor 
răsculaţi, care a jefuit oraşele spaniole vecine şi i-a 
ameninţat pe locuitori că va arunca oraşul în aer, 
dacă vor da dovadă de laşitate, şi care i-a spus 
consulului german că, în cele din urmă, cantonul 
Murcia va trebui să declare război Imperiului 
german), apoi Galvez 156 (care a susţinut că toată 
averea cartagenezilor le aparţine lor, şefilor rebe¬ 
liunii) şi, în sfîrşit, toţi membrii juntei din 
Cartagena şi majoritatea rebelilor, în număr de 
2500 de oameni, au capturat, în momentul decisiv, 
cuirasatul Numancia şi au fugit în Ouahran (pe 
ţărmul african), unde s-au predat francezilor. Cu 
siguranţă, asta au prevăzut-o demult şi chiar au pus 
lucrurile la cale din timp. Astfel, după şase luni de 

rebeliune şi jafuri, n-au avut decît să fugă cu prada, 
trecînd aproape cu onor pe lingă cinci nave militare. 
Se înţelege că acum vor deveni cei mai respectabili 
emigranţi politici şi, la prima ocazie, îşi vor face 
apariţia în Spania pentru a tîlhări din nou. 


Note 


1. Este vorba de prima întrevedere din septembrie 1873 
dintre reprezentanţii partidelor de dreapta din Adunarea 
Naţională a Franţei şi contele de Chambord, pretendent 
la tron, care locuia la Froschdorf (Austria). Majoritatea 
reacţionară a Adunării era divizată. Roialiştii s-au 
scindat în legitimişti (adepţi ai contelui de Chambord) 
şi orleanişti (adepţii contelui de Paris). După ce între 
pretendenţi a avut loc o conciliere şi s-a încheiat un 
acord, au devenit posibile acţiuni întreprinse în comun 
de ambele fracţiuni monarhiste; delegaţiile lor l-au 
vizitat pe de Chambord: una în septembrie (despre care 
scrie Dostoievski), alta în octombrie. Ca urmare a 
tratativelor, s-a ajuns la următoarea strategie : Adunarea 
Naţională îl instalează pe tron pe Henric al V-lea 
(contele de Chambord) şi, după moartea lui, întrucît nu 
avea copii, îl va declara rege pe Filip al VH-lea (contele 
de Paris). 

2. Conform tratatului de pace de la Frankfurt (7 aprilie 
1871), care punea capăt războiului franco-prusac, pe 
lingă cedarea Alsaciei şi Pomeraniei răsăritene, Franţa 
trebuia să plătească uriaşe despăgubiri de război (5 
miliarde de franci). Datorită unor campanii de împru¬ 
muturi, despăgubirile au fost achitate foarte repede 
şi, la 15 septembrie 1873, cu şase luni înaintea terme¬ 
nului stabilit, ultimul soldat german a părăsit teritoriul 
Franţei. 


* Notele care urmează sînt preluate şi adaptate după 
ediţia: F.M. Dostoievski, Polnoe sobranie socineii v 
tridţati tovah, t. 23, Izd-vo Nauka, Leningrad, 1980. 

3. în septembrie 1873, Victor-Emmanuel al II-lea (1861- 
-1878), regele recent unificatei Italii, aflat în relaţii de 
duşmănie cu curia papală şi temîndu-se de o eventuală 
intervenţie franceză în treburile interne italiene, a 
vizitat capitalele Germaniei şi Austro-Ungariei, ca să 
se asigure de sprijinul acestor state. 

4. Contele de Chambord, Henri Charles Ferdinand Mărie 
Dieudonne, duce de Bordeaux (1820-1883), ultimul 
reprezentant al vechii linii a Bourbonilor, fiul ducelui 
de Berry, ucis în 1820 de un adept al lui Napoleon I, 
nepotul lui Carol al X-lea (1824-1830). Titlul nobiliar 
provine de la castelul Chambord (departamentul Loire 
şi Cher). A locuit în Scoţia, apoi la Froschdorf, unde 
cu el s-au purtat tratative asupra condiţiilor revenirii sale 
în Franţa. 

5. Contele de Paris - prinţul Ludovic Filip Albert de 
Orleans (1838-1894). A locuit în Germania şi Anglia, 
a luptat în războiul civil din SUA (1861 -1865) de partea 
nordiştilor şi în războiul franco-prusac. în 1873 a recu¬ 
noscut prioritatea la tron a candidatului legitimiştilor 
(v. nota 11). 

6. Adunarea Naţională Franceză a fost aleasă la 8 februa¬ 
rie 1871 în timpul războiului franco-prusac, după capi¬ 
tularea Parisului; era alcătuită din elemente favorabile 
semnării tratatului de pace impus de Birmarck. După 
eşecul tentativei de a reinstaura imediat monarhia, 
majoritatea din Adunare nu şi-a pierdut speranţele şi, 
în legea privitoare la mandatul de şapte ani al preşe¬ 
dintelui, îi oferea acestuia împuterniciri apropiate de 
drepturile unui rege constituţional, ceea ce, în condiţii 
favorabile, ar fi făcut posibilă revenirea la monarhie. 
Planurile monarhiştilor nu s-au realizat din cauza 
schismei din propria lor tabără şi din pricina opoziţiei 
populare. Adunarea s-a dizolvat la 30 decembrie 1875. 

7. Thiers, Adolphe (1797-1856), istoric şi om politic fran¬ 
cez ; a ocupat posturi ministeriale în timpul dinastiei 
Orleans (1830-1848); în anii celui de-al doilea Imperiu 
(1852-1870), a fost unul dintre liderii opoziţiei din 
cadrul Corpului Legislativ; în timpul războiului 

franco-prusac, după capitularea Parisului, după armis¬ 
tiţiu şi alegerile în Adunarea Naţională, a fost şeful 
puterii executive (începînd cu februarie 1871); ţinînd 
cont de faptul că masele populare erau antimonarhiste, 
dar rămînînd orleanist în suflet, Thiers a devenit de 
nevoie adept al republicii conservatoare. „Republica 
va fi sau conservatoare, sau nu va fi deloc”, a declarat 
el la 13 noiembrie 1872. Acordul la care se referă 
Dostoievski este rezoluţia prin care, la 24 mai 1873, 
fracţiunile monarhiste din Adunare recomandau că 
„pentru liniştirea ţării este necesar să se confere 
politicii guvernului un caracter strict conservator” ; 
rezoluţia reprezenta, de fapt, un vot de neîncredere 
pentru Thiers, care a fost nevoit să demisioneze. 

8. Mac-Mahon, Patrice, duce de Magenta (1808-1893), 
mareşal; după demisia lui Thiers, a devenit şeful 
puterii executive şi primul preşedinte al celei de-a treia 
Republici. în ianuarie 1879, a demisionat, cînd iluziile 
sale monarhiste s-au spulberat ca urmare a faptului că 
în ambele camere ale parlamentului republicanii au 
devenit majoritari. 

9. Legitimişti - de la cuvîntul francez legitimisme (legi- 
timism), care desemna principiul impus la Congresul 
de la Viena (1814-1815), pentru apărarea drepturilor 
aşa-numitei dinastii legitime a Bourbonilor (înlăturată 
de la putere în 1792, în timpul Marii Revoluţii 
Franceze). Din epoca revoluţiei burgheze din 1830, 
adepţii ideii de readucere pe tron a Bourbonilor au 
început să se numească legitimişti. în anii Monarhiei 
din Iulie (1830-1848), ai celui de-al doilea Imperiu 
(1852-1870), ei s-au aflat în opoziţie faţă de guvernele 
lui Louis-Philippe şi Napoleon al III-lea, pe care-i 
considerau uzurpatori ai puterii legitime. După 
prăbuşirea celui de-al doilea Imperiu, în Adunarea 
Naţională au pătruns circa 200 de legitimişti, care, în 
alianţă cu reprezentanţii celeilalte fracţiuni monarhiste, 
orleaniştii, au pus bazele „partidului ordinii”, care 
dorea restaurarea monarhiei în Franţa. în plan social, 
legitimiştii se sprijineau pe moşierii de provenienţă 

aristocratică şi pe reprezentanţii înaltului cler catolic, 
numiţi de Dostoievski clericali. 

10. Dostoievski se referă la legitimişti, însă cei mai nume¬ 
roşi în Adunare erau orleaniştii. 

11. Este vorba despre orientarea politicii după demisia lui 
Thiers, cînd mulţi funcţionari republicani au fost 
înlocuiţi de monarhişti, cînd se organizau numeroase 
procesiuni religioase, pelerinaje şi demonstraţii făţiş 
antirepublicane. La 22 iunie 1873, la propunerea arhi¬ 
episcopului de Paris, Adunarea Naţională a decis că în 
Montmartre (cartierul parizian unde a început revoluţia 
din 18 martie 1871) se va construi o biserică dedicată 
inimii lui Iisus (Sacre Coeur), în memoria victoriei 
repurtate asupra Comunei. 

12. Se face referire la repetatele respingeri de către Adunarea 
Naţională a proiectelor de amnistiere a participanţilor 
la Comuna din Paris. 

13. Se are în vedere vizita pe care contele de Paris a 
făcut-o în ziua de 5 august 1873 la reşedinţa contelui 
de Chambord din Froschdorf, în timpul căreia primul 
a declarat: „Vin, pentru ca în numele meu şi al mem¬ 
brilor familiei noastre să vă exprim respectele noastre 
nu numai în calitatea dvs de lider al casei noastre, ci şi 
în cea de unic reprezentant al partidului monarhist 
din Franţa”. 

14. Perioada de domnie a dinastei de Orleans, aşa-numita 
Monarhie din Iulie (1430-1848), este caracterizată de 
Dostoievski oarecum idilic ca „ani fericiţi”. 

15. Autorul face aluzie la originea monarhiei franceze, 
adică la cucerirea, în secolul al V-lea, de către franci 
(o uniune de triburi germanice) a teritoriului viitoarei 
Franţe. 

16. Aici, Dostoievski se înşeală: Mac-Mahon era monar¬ 
hist convins şi aproba tratativele cu pretendenţii la tron. 

17. Prima parte a frazei, „L’Etat c’est moi” („Statul sînt 
eu”) i se atribuie regelui Ludovic al XlV-lea (1643- 
-1715), care ar fi rostit-o în 1655, la o şedinţă a parla¬ 
mentului ; ulterior însă, s-a constatat că replica nu 
există în procesele-verbale ale forului respectiv ; alte 

surse i-o atribuie reginei Elisabeta I a Angliei 
(1558-1603); a doua parte a frazei, „la nation c’est 
nous” („poporul sîntem noi”) este o ironie a lui 
Dostoievski. 

18. Bismarck, Otto Eduard Leopold von Schonhausen, 
prinţ (1815-1898), om politic german. De la înteme¬ 
ierea Imperiului German (1871) şi pînă în 1890 a fost 
cancelar. în 1871 l-a ajutat decisiv pe Thiers în 
reprimarea Comunei din Paris. în deceniul al VUI-lea, 
cu scopul consoldării Germaniei unificate sub egida 
Prusiei, a luptat cu opoziţia clericalo-catolică ce mani¬ 
festa tendinţe separatiste („Kulturkampf”). în politica 
externă, a fost iniţatorul alianţei celor trei imperii 
(Germania, Austria, Rusia), apoi al Triplei Alinţe. 

19. Ludovic al XVIII-lea (1755-1824), rege al Franţei 
(1814-1824), fratele regelui Ludovic al XVI-lea 
(1774-1792). în timpul revoluţiei din 1791, a fugit în 
străinătate şi, împreună cu fratele său, contele d Artois 
(1757-1836), viitorul rege Carol al X-lea (1824-1830), 
s-a pus în fruntea emigraţiei contrarevoluţionare. 
S-a întors în Franţa după o absenţă de 23 de ani, în 
mai 1814. 

20. Talleyrand-Perigord, Charles Maurice de, prinţ de 
Benevent (1754-1838), diplomat şi om politic francez. 

21. Se consideră că fraza respectivă nu a fost rostită de 
Ludovic al XVIII-lea, ci de contele dArtois. După 
abdicarea lui Napoleon I şi reinstaurarea dinastiei 
Bourbonilor, Ludovic al XVIII-lea (care, bolnav fiind, 
întîrzia să revină în Franţa), l-a numit vice-rege pe 
fratele său, contele d’Artois. La intrarea sa solemnă în 
Paris (12 aprilie 1814), contele dArtois, în discursul 
ţinut în faţa membrilor guvernului provizoriu, ar fi 
spus : „Nu mai există împărţiri în partide, există un 
singur lucru: pacea şi Franţa, am văzut-o din nou şi 
am găsit că nimic nu s-a schimbat în ea, poate că doar 
francezii au devenit cu unul mai mulţi”. Totuşi, ultima 
frază nu a fost rostită de contele dArtois, ci a apărut 
în raportul pulicat în ziarul oficial Moniteur şi a fost 
inventată de Talleyrand. 

22. Titlul de „cel mai creştin rege” („le rois tres chretien ”) 
sau de „majestatea sa cea mai creştină” („sa rnajeste 
tres chretien") le-a fost acordat regilor Franţei în 
secolul al XV-lea. 

23. Ludovic-Filip sau Louis-Philippe I (1773-1850), rege 
al Franţei din 1830 pînă în 1848 (Monarhia din Iulie); 
a sprijinit puterea laică a papei şi chiar, protejînd-o de 
răscoalele populare, a ocupat Ancona. 

24. Napoleon al IlI-lea, Charles-Louis-Napoleon Bonaparte 
(1808-1873), fiul Hortensiei de Beauharnais, fiica vitregă 
a lui Napoleon, şi al fratelui împăratului, Louis. în 
1836 şi 1840, a avut cîte o tentativă de lovitură de stat, 
dar, eşuînd, a evadat din închisoare şi a trăit în exil pînă 
la Revoluţia din februarie 1848. Primind aprobarea 
guvernului provizoriu, revine în ţară şi, sprijinindu-se 
pe voturile ţăranilor nemulţumiţi de sistemul de impo¬ 
zite, la 10 decembrie 1848 a fost ales preşedinte al 
republicii. La 2 decembrie 1851, a înfăptuit o lovitură 
de stat, iar la 2 decembrie 1852 a fost proclamat 
Napoleon al IlI-lea, împărat al francezilor. Regimul 
celui de-al doilea Imperiu s-a prăbuşit în timpul răz¬ 
boiului franco-prusac, cînd Napoleon III a fost învins 
şi luat prizonier. în 1849, pe cînd Louis Bonaparte era 
preşedinte al republicii, Franţa a reprimat republica 
italiană, a reinstaurat suveranitatea laică a papei şi a 
menţinut la Roma (aproape fără întrerupere, pînă în 
septembrie 1870) o garnizoană ca sprijin al scaunului 
papal. 

25. Curînd după numirea sa în funcţia de cancelar al Prusiei 
(30 septembrie 1862), la o şedinţă a unei comisii de 
buget, Bismarck a spus, printre altele : „Germania nu 
se uită la liberalismul Prusiei, ci la puterea ei şi (...) 
nu prin discursuri şi decizii ale majorităţii se rezolvă 
marile probleme ale contemporaneităţii - asta ar fi 
marea greşeală a anilor 1848 şi 1849 - ci „prin fier şi 
sînge”. Această expresie a devenit o definiţie comună 
pentru politica lui Bismarck, care urmărea unificarea 
Germaniei sub autoritatea Prusiei. Dostoievski o 
foloseşte pentru a caracteriza politica coercitivă a lui 

Bismarck, îndreptată împotriva opoziţiei bisericeşti 
(„Kulturkampf”). Vechiul catolicism este un curent 
desprins din catolicism după Conciliul de la Vatican 
(1869-1870), ale cărui decizii „vechii catolici” le-au 
respins. Printre altele, ei negau dogma infailibilităţii 
papei, nefiind de acord cu celibatul preoţilor şi cu 
liturghia în limba latină. Primul congres al „vechilor 
catolici” s-a desfăşurat la Miinchen în 1871. împotriva 
acestei mişcării s-a pronunţat clerul catolic oficial. 
Vechii catolici au început să fie persecutaţi. Bismarck 
i-a luat sub protecţia sa, deoarece împrejurul bisericii 
catolice oficiale s-au consolidat forţe care exprimau 
tendinţe antiprusace, separatiste, mai active în partea 
de vest şi sud-vest a Germaniei. La alegerile din martie 
1873, cercurile catolice au creat partidul catolic de 
centru; acest partid a obţinut 63 de locuri în Reichstag 
şi a devenit o serioasă forţă de opoziţie. Pentru a-şi 
subordona clerul şi pentru a submina partidul de centru, 
guvernul lui Bismarck a emis o serie de legi antibiseri- 
ceşti: interzicerea ca preoţii să facă agitaţie politică 
(1871), interzicerea dreptului clerului de a supraveghea 
şcolile (1872), preluarea de către stat a dreptului de 
numire în funcţiile ecleziastice (1873), introducerea 
căsătoriei civile (1874), alungarea iezuiţilor etc. Spriji¬ 
nit de Papa Pius al IX-lea, clerul nu s-a supus acestor 
legi, avînd de suportat represalii din partea guver¬ 
nului ; la acestea se referă Dostoievski. 

26. Referinţa este la charta constituţională semnată de 
Ludovic al XVIII-leala4 iunie 1814. Restabilind nume¬ 
roase privilegii ale nobilimii, ea menţinea şi princi¬ 
palele cuceriri ale burgheziei din perioada revoluţiei şi 
din cea napoleoniană. Conform chartei de la 1814, 
parlamentul era alcătuit din două camere: din cea 
ereditară, camera pairilor, numită de rege, şi din 
camera deputaţilor, care erau aleşi pe baza averii, a 
censului vîrstei şi a censului de sedentaritate (din cei 
treizeci de milioane de cetăţeni ai Franţei, doar vreo 
sută de mii aveau drept de vot.) 

27. Votul universal a fost introdus în Franţa la 2 decembrie 
1851. în cazul urcării pe tron, Chambord ar fi revenit 
la un sistem electoral foarte limitativ. 

28. Don Carlos cel Tînăr (1848-1909), nepotul lui Don 
Carlos cel Bătrîn (1788-1855), conducătorul curen¬ 
tului politic clerical-absolutist, care reunea forţele feu¬ 
dale din Spania (carliştii) şi se sprijinea pe cler, pe 
aristocraţie şi pe liderii armatei. Don Carlos cel Tînăr, 
care îşi spunea Carlos al VH-lea, pretindea la tronul 
spaniol şi în 1872 a declanşat aşa-numitul al doilea 
război carlist (primul a avut loc în 1833-1840, în timpul 
lui Don Carlos cel Bătrîn). Războaiele carliste sînr 
războaiele dinastice dintre cele două ramuri spaniole 
ale Casei Bourbonilor. Carliştii (sprijiniţi şi din străină¬ 
tate) au reşit la început să cucerească o parte importantă 
dinCatalonia şi Valencia, dar în 1876 Don Carlos a fost 
învins şi, cu un grup de adepţi, aşa-numitul „batalion 
al înverşunaţilor”, a fugit în Franţa. 

29. Bazaine, Achille Franşois (1811-1888), mareşal. în 
timpul războiului franco-prusc, comanda armata 
Rinului pe care, după eşecul avut în două lupte, a 
retras-o în fortăreaţa de la Metz, unde a fost asediat de 
prusaci. La 27 octombrie 1870, a predat inamicului 
fortăreaţa, cu mari rezerve de alimente, armament şi 
cu întreaga armată de o sută de mii de ostaşi. La acest 
episod se referă afirmaţia ironică a lui Dostoievski: 
„s-a remarcat atît de mult”. în 1873 a fost condamnat 
la degradare şi pedeapsa cu moartea, comutată în 
douăzeci de ani de închisoare. în martie 1874, a evadat. 
A murit în Spania. 

30. Este vorba de Micul Trianon, palatul în care funcţiona 
tribunalul în care era judecat Bazaine. 

31. Referirea este la Expoziţia universală de la Viena, a 
cincea de acest fel din lume (prima fiind organizată la 
Londra, în 1851). Inaugurată cu mare pompă de împă¬ 
ratul Franz-Joseph al Il-lea, la 1 mai 1873, trebuia să 
ridice prestigiul monarhiei austro-ungare, create de 
curînd (1867). Expoziţia a avut aproximativ şapte mili¬ 
oane de vizitatori. 

32. Şahul Iranului (Persiei) Nasr-ed-din (1829-1896), aflat 
pe tron din 1848, a întreprins trei fastuoase călătorii 
prin ţările europene (în 1873, 1878 şi 1889). în timpul 
celei dinţii, şahul a ţinut un jurnal, care a fost editat în 
Anglia în anul 1874. 

33. După alegerile suplimentare din 27 aprilie 1873, 
numărul adepţilor instituţiei imperiale (de-abia abo¬ 
lite) ajunsese la treizeci în Adunare. S-a intensificat 
propaganda bonapartistă şi cei care uzau de ea, 
profitînd de scindarea fracţiunilor parlamentare, au 
reuşit să obţină cîteva succese (de exemplu, ridicarea 
sechestrului de pe averile familiei Bonaparte). Cu toate 
discursurile lor gălăgioase, „bonapartiştii turbaţi şi 
îndîrjiţi” nu reprezentau un pericol serios. 

34. Wilhelm I Hohenzollern (1797-1888), împăratul 
Germaniei din anul 1871. 

35. Sosirea regelui Italiei la Berlin este caracterizată de 
Dostoievski drept „populară şi naţională”, în lumina 
unor considerente istorice. La Berlin era încă proaspătă 
participarea Italiei ca aliat al Prusiei în războiul acesteia 
cu Austria (1866), care a favorizat unificarea Germaniei 
împrejurul Prusiei. însă la Viena se simţeau vechile 
fricţiuni austro-italiene : preluarea Lombardiei şi Veneţiei 
de către Austria, ca urmare a Congresului de la Viena 
(1814-1815), războiul cu Austria (1848-1849), repri¬ 
marea de către austrieci a revoluţiei din Italia de Nord, 
războiul din 1859 pentru Lombardia, în urma căruia 
această provincie a fost alipită la Regatul Sardiniei şi, 
în sfîrşit, războiul din 1866, în care Italia a fost aliata 
Prusiei şi a obţinut Veneţia, ceea ce a încheiat unificarea 
ţării. Ce-i drept, naţionaliştii italieni considerau că sub 
asuprire austriacă se mai află cîteva teritorii italiene 
din apropierea Mării Adriatice (aşa-numita „Italie 
nerăscumpărată”). 

36. Tolosa, oraş din nordul Spaniei. 

37. Moriones y Murillo (1823-1881), general spaniol; în 
timpul celui de-al doilea război carlist, a comandat 
(începînd cu luna mai 1872) o divizie a armatei guver- 
namentle. 


Note 


149 


38. Este vorba despre Napoleon Joseph-Charles-Paul 
(1822-1891), fiul lui Jerome Bonaparte (fratele lui 
Napoleon I) şi vărul lui Napoleon al III-lea, poreclit 
„prinţul Napoleon”, ofiţer şi om politic francez. 

39. Avenir National (Viitorul Naţional), ziar de seară, 
înfiinţat la 10 ianuarie 1865 de publicistul M.A. Peyrat 
(1812-1891), în programul căruia intrau lupta pentru 
libertatea gîndirii, pentru democraţie etc. în 1872, după 
plecarea lui Peyrat din redacţie, în condiţiile pericolului 
restaurării monarhiei prin eforturile comune ale legi- 
timiştilor şi orleaniştilor, orientarea ziarului s-a modi¬ 
ficat întrucîtva, datorită apropierii de bonapartişti, 
înlăturaţi de curînd de la putere şi deci inofensivi, 
pentru contracararea monarhiştilor uniţi. 

40. Perigueux, oraş din sud-vestul Franţei (departamentul 
Dordogne). 

41. Gambetta, Leon Michel (1832-1882), avocat şi om 
politic francez. în anii celui de-al doilea Imperiu, s-a 
evidenţiat ca un orator influent al aripii de stînga a 
burgheziei republicane de opoziţie. în 1869, a fost ales 
în Corpul Legislativ pe baza programului său, care 
propunea o serie de reforme democratice radicale. 
După Revoluţia din 1870, este ministru de interne al 
Guvernului de Apărare Naţională şi adept al conti¬ 
nuării războiului cu Prusia (dar adversar al războiului 
revoluţionar). A condus aşa-numita delegaţie de la 
Tours (v. şi nota 100). După o scurtă emigraţie (martie- 
-mai 1871), s-a întors în Franţa şi s-a manifestat ca 
republican de stînga. Totuşi, chiar în această perioadă 
se apropie de republicanii burghezi de dreapta din 
Adunarea Naţională. în anii celei de-a treia Republici 
(în primul deceniu), a condus lupta împotriva clerica¬ 
lilor şi împotriva tentativelor de restaurare a monarhiei 
în Franţa. 

42. Prinţul moştenitor german, Friedrich Wilhelm (1831- 
-1888); împărat al Germaniei (Friedrich al III-lea) 
pentru 99 de zile (a urcat pe tron la 9 martie şi a murit 
la 15 iunie 1888). 

43. Prinţul Karl Hohenzollern (1801-1883), fratele împă¬ 
ratului Wilhelm I. 

44. La Republique Frangaise, cotidian politic republican, 
înfiinţat de Gambetta la 9 noiembrie 1871. 

45. Referinţa este la Ziarul oficial (Journal Officiel de la 
Republique Frangaise), organ al guvernului, care, la 
5 septembrie 1870, şi-a schimbat vechea denumire, 
Journal Officiel d’Empire. 

46. Clinchant, Justin (1820-1888), general, participant la 
războaiele din timpul celui de-al doilea Imperiu. După 
cîteva eşecuri, în timpul războiului franco-prusac, a 
fost internat într-un lagăr din Elveţia. 

47. Este vorba de Henri Eugene Louis d’Orleans, duce 
de Aumale (1822-1897), al cincilea fiu al regelui 
Louis-Philippe (1830-1848), ofiţer. în februarie 1871 
este ales în Adunarea Naţională; în 1873 a fost 
preşedintele tribunalului care l-a judecat pe Bazaine 
(v. nota 31). 

48. Ducrot, Auguste Alexandre (1817-1882), general fran¬ 
cez, participant la războaiele din timpul celui de-al 
doilea Imperiu ; în timpul războiului franco-prusac, în 
lupta de la Sedan, mareşalul Mac-Mahon, rănit, i-a 
încredinţat lui comanda. 

49. Bourbaki, Charles (1816-1897), general francez de 
origine greacă. 

50. Aurelie de Paladines , Louis Jean Baptiste (1804-1877), 
unul dintre cei mai reacţionari generali bonapartişti. 
La 3 martie 1871 a condus garda naţională pariziană. 
Faptul că în acest post a fost numit un monarhist, 
celebru prin cruzimea sa, a provocat indignarea popu¬ 
lară, grăbirea revoluţiei şi crearea Comunei din Paris. 

51. Arnim, Harry (1824-1881), ministru plenipotenţiar (din 
august 1871), apoi ambasador al Germaniei la Paris. 

52. Este vorba despre Milan Obrenovic (1854-1901), prin¬ 
ţul Milan al IV-lea (din 1868) şi rege al Serbiei 
(1882-1889). 

53. Castelor y Râpele, Emilio (1832-1899), om politic 
spaniol, de orientare moderat-republicană, scriitor, 
istoric, profesor al Universităţii din Madrid; după 

proclamarea republicii spaniole, a devenit (la 7 septem¬ 
brie 1873) ministru-preşedinte cu împuterniciri aproape 
dictatoriale, în vederea luptei cu rebeliunea carlistă. 
S-a retras din această funcţie la 2 ianuarie 1874. 

54. Lord George Grandville (1815-1891), pe atunci minis¬ 
trul de externe al Angliei. 

55. Articolul citat se numeşte Biserica şi statul în Germania 
şi este continuarea altuia, care poartă titlul amintit 
de Dostoievski. Autorul care semnează Z.Z. este 
Konstantin Petrovici Pobedonosţev (1827-1907), om 
politic cu vederi reacţionare, profesor de drept civil la 
Universitatea din Moscova; începînd cu 1872 este 
membru al Consiliului de Stat; în 1880 avea să devină 
prim-procuror al Sfîntului Sinod. 

56. Ordine de l’Annonciade (Ordinul Bunei Vestiri) a fost 
înfiinţat în 1364 de ducele Amedeu al Vl-lea de Savoia. 
Conform noului statut al ordinului, adoptat la 3 iunie 
1869, în timpul împăratului Victor-Emmanuel al Il-lea, 
acesta se acorda capetelor încoronate şi unor persoane 
de vază. 

57. Fiul cel mare al moştenitorului tronului era Wilhelm, 
care, la 15 iunie 1888, după moartea subită a tatălui 
său, Friedrich al IlI-lea (v. nota 43), a devenit Wilhelm 
al Il-lea, rege al Prusiei şi împărat al Germaniei; a fost 
detronat de revoluţia din noiembrie 1918. 

58. Moltke, Helmut, conte (1800-1891), ofiţer şi teore¬ 
tician militar german. Din 1871, este feldmareşal, şef 
al statului major şi, de facto, comandantul suprem al 
armatei germane în timpul războiului franco-prusac ; 
cu sprijinul lui Bismarck a efectuat o serie de reforme 
în armată. 

59. Roon, Albrecht Theodor Emil, conte (1803-1879), 
general-feldmareşal; din 1873 - ministru-preşedinte 
al Prusiei. 

60. La 21 septembrie 1870, curînd după pătrunderea tru¬ 
pelor regelui italian în Roma, s-au desfăşurat alegeri 
generale în rîndul populaţiei, care pînă atunci se subor¬ 
dona papei. Referendumul a legiferat alipirea Romei la 
Regatul Italiei. Astfel s-a încheiat îndelungata luptă 

pentru unificarea naţională a Italiei. Oficial, regele 
Victor-Emmanuel al II-lea a intrat în Cetatea eternă la 
2 iulie 1871 şi de atunci Roma este capitala Italiei unite. 

61. Pronunciamiento (spân.), denumirea unei lovituri de stat 
(de obicei militare) în Spania şi ţările Americii Latine. 

62. în revista Grajdanin, sub semnătura lui Dostoievski 
(„D.”), sînt inserate şaisprezece telegrame, care cons¬ 
tituie un fel de anexă la text. 

63. Daily News, ziar de orientare liberală, înfiinţat în 1846 
de Charles Dickens. 

64. Broglie, Victor Albert, duce (1821-1901), om politic 
francez, regalist. în 1871-1875, liderul monarhiştilor- 
-orleanişti din Adunarea Naţională. A jucat un rol 
important în alegerea lui Mac-Mahon ca preşedinte. 
De două ori (între 1873-1874 şi în 1877) a condus 
cabinetul de miniştri. în 1873 a trecut prin parlament 
legea privitoare la mandatul de şapte ani al preşe¬ 
dintelui. în mai 1877, împreună cu Mac-Mahon, a 
organizat tentativa de lovitură de stat şi, după eşecul 
acesteia, a demisionat. 

65. Veuillot, Louis (1813-1833), liderul aripii conserva¬ 
toare extreme a clericalilor francezi. După demisia lui 
Thiers, s-a pronunţat pentru reinstaurarea dinastiei 
Bourbon. O lungă perioadă de timp a fost redactorul-şef 
al ziarului Univers (înfiinţat în 1836), „cea mai 
monarhistă publicaţie din Franţa”, după părerea lui 
Dostoievski. 

66. Hughenoţi - adepţi ai protestantismului (de orientare 
calvinistă) în Franţa secolelor XVII-XVIII. 

67. Expresia „Parisul merită o liturghie” i se atribuie lui 
Henric al IV-lea (1533-1610), care le-a răspuns astfel 
celor care-1 acuzau că se dezice de protestantism. 
Despre acest lucru se aminteşte pentru prima dată în 
cartea unui autor anonim, Recueil general des caquets 
de l'accouchee, editată în 1622. Sensul expresiei este 
acela de a accepta un compromis avantajos. 

68. Chambord era numit de regalişti Henric al V-lea. 

69. Referire la executarea lui Ludovic al XVI-lea şi a 
reginei Maria-Antoaneta, în timpul Marii Revoluţii 
Franceze. 

70. Sînt avuţi în vedere Napoleon I (1769-1821) şi 
Napoleon al III-lea (1808-1873). Lupta de la Arcole 
(Italia de Nord, provincia Verona) din 15-17 noiembrie 
1796, în cursul primei campanii italiene a generalului 
Napoleon Bonaparte, s-a încheat cu victoria acestuia 
asupra trupelor austriece. Sedan - oraş şi cetate în 
Franţa (departamentul Ardennes), unde a fost învinsă, 
încercuită şi capturată (1-2 septembrie 1870) o armată 
franceză de o sută de mii se oameni, printre care se afla 
şi împăratul Napoleon al III-lea ; acest eveniment a dus 
la prăbuşirea celui de-al doilea Imperiu. La Arcole, în 
clipa decisivă pentru cucerirea unui pod, generalul 
Bonaparte s-a repezit înainte cu steagul în mînă, atră- 
gîndu-i pe soldaţi după el. Astfel, dacă steagul de la 
Arcole este simbolul gloriei, cel de la Sedan este 
simbolul ruşinii şi falimentului dinastiei bonapartiste. 

71. Changarnier , Nicolas (1793-1877) general şi om politic 
francez. Ales în 1871 în Adunarea Naţională, a consti¬ 
tuit un mic grup regalist şi, la 24 mai 1873, a cerut 
demiterea lui Thiers 

72. Este vorba de Hyppolit de Tocqueville (1812- ?), fratele 
celebrului scriitor, istoric şi om politic Alexis de 
Tocqueville (1805-1859). H. de Tocqueville a fost un 
foarte activ om politic după războiul franco-prusac, 
deputat în Adunarea Naţională. în discursurile sale din 
2 şi 3 octombrie şi în altele (despre unul din aces¬ 
tea aminteşte Dostoievski) spunea că înflorirea Franţei 
este imposiblă „fără consolidarea insttuţiilor repu¬ 
blicane ”. 

73. înainte de de Marea Revoluţie Franceză, suburbia pari¬ 
ziană Saint-Germain era locuită de aristocraţi. 

74. în perioada de restauraţie a Bourbonilor (1815-1830), 
doctrinari erau numiţi membrii unui cerc politic, alcă¬ 
tuit din cîţiva liberali burghezi moderaţi, adepţi ai 
monarhiei constituţionale, bazate pe charta din 1814. 
Denumirea ironică de doctrinari li s-a atribuit pentru 
că erau înclinaţi să trateze toate problemele din punct 
de vedere abstract, filosofic. 

75. Suveranitatea laică a papei în statul teocratic, care 
ocupa aşa-numita regiune papală, a apărut în 756, cînd 

Pepin cel Scurt (714-768) i-a dăruit Papei Ştefan al 
II-lea (751-757) oraşul Roma şi Pentapolisul (teritoriile 
celor „cinci oraşe” : Rimini, Pesaro, Fano, Sengallia 
şi Ancona) şi exarhatul Ravennei. în decursul secolelor, 
graniţele statului papal s-au modificat de multe ori, iar 
în timpul Marii Revoluţii Franceze şi a Imperiului 
napoleonian acesta şi-a pierdut independenţa. După 
căderea lui Napoleon I şi după Congresul de la Viena 
(1814-1815), suveranitatea laică a papei a fost rein- 
staurată. în 1848, Roma a devenit unul dintre cele mai 
puternice centre revoluţionare ale Italiei şi în februarie 
1849 suveranitatea papei a fost abolită, proclamîndu-se 
Republica Romană, reprimată de trupele franceze, care 
au susţinut şi ulterior autoritatea papei. Din septembrie 
1870, după alipirea Romei la Regatul Italiei, suvera¬ 
nitatea laică a papei a încetat să existe. De-abia în 1929 
a fost creat statul Vatican. 

16. Rodez-Banavan, deputat legitimist în Adunarea Naţională 
din partea departamentului Herault, i-a scris contelui 
de Chambord o scrisoare în care se plîngea de ampli¬ 
ficarea propagandei republicane în departamentul său 
şi-l ruga pe pretendentul la tron să-şi precizeze poziţia, 
în răspunsul publicat la 30 septembrie 1873 în ziarele 
pariziene, Chambord nega afirmaţiile că el, devenind 
rege, va reveni la ordinea feudală şi că ar avea intenţia 
de a relua războiul cu Italia pentru reinstaurarea suve¬ 
ranităţii laice a papei. 

77. Se are în vedere dogma infailibilităţii papei, adoptată 
la Conciliul de la Vatican (1869-1870) şi faptul că papa 
fusese frustrat de suveranitatea laică. 

78. Bakunin , Mihail Aleksandrovici (1814-1876), anarhist 
rus; întemeietorul aşa-zisului revoluţionarism anar¬ 
hist în Europa. 

79. Dostoievski se referă, probabil, la socialismul creştin, 
apărut în Franţa şi Anglia în prima jumătate a secolului 
trecut. 

80. Aici, prin biserică evanghelică, se înţelege luthera- 
nismul. 

81. Vizita lui Wilhelm I (octombrie 1873) la Expoziţia 
universală de la Viena era prima pe care împăratul 

german o efectua după războiul austro-prusac din 1866, 
în urma căruia, învinsă, Austria pierduse posibilitatea 
de a se amesteca în treburile germane. 

82. Leizer Tiergarten - grădină zoologică şi rezervaţie de 
vînătoare din apropierea Vienei. 

83. Franz-Joseph alll-lea (1830-1916), împărat al Austriei 
şi rege al Ungariei; domnia sa este una dintre cele mai 
îndelungate în istoria modernă; a urcat pe tron după 
abdicarea împăratului Ferdinand al II-lea, la 2 decem¬ 
brie 1849, şi a murit în toiul primului război mondial. 

84. Este vorba de alianţa din 1873 a împăraţilor Rusiei, 
Germaniei şi Austriei, care urmărea izolarea Franţei 
pe plan internaţonal şi preîntîmpinarea unor posibile 
coaliţii antigermane cu participarea ei. Politica alianţei 
era departe de „menţinerea păcii”, ceea ce s-a văzut 
curînd, cu prilejul aşa-numitei „alarme militare din 
1875”, cînd Germania, sperînd în această alianţă, era 
cît pe ce să provoace un nou conflict cu Franţa. Vizita 
regelui Italiei nu a „lărgit” alianţa. 

85. La 12 octombrie 1873, au avut loc alegeri pentru 
Adunarea Naţională în patru departamente. Au fost 
aleşi trei republicani moderaţi şi un adept al monarhiei 
constituţionale. 

86. Cayenne, colonie franceză în Guyana. Loc de depor¬ 
tare încă din timpul Marii Revoluţii Franceze, dar mai 
ales după lovitura de stat contrarevoluţionară din 2 
decembrie 1851 şi în anii celui de-al doilea Imperiu 
(1852-1870). Aici au fost expediaţi şi mulţi participanţi 
la Comuna din Paris. 

87. Ladmirault , Louis Rene Paul de (1808-1898), general 
francez, guvernator militar al Parisului în perioada 
1871-1878. 

88. Probabil, se are în vedere speranţa că, devenind rege, 
Flenric al V-lea va duce faţă de Spania politica tradi¬ 
ţională a Bourbonilor, ceea ce le va permite carliştilor 
să aibă mai mult succes în lupta cu inamicii lor. Cu 50 
de ani înainte, în timpul lui Ludovic al XVIII-lea, 
trupele franceze reprimaseră cea de-a doua revoluţie 
spaniolă (1820-1823). 

89. Franţa a declarat război Prusiei la 19 iulie 1870, dar, 
ca urmare a completei destrămări a regimului celui 
de-al doilea Imperiu, a putut începe operaţiunile mili¬ 
tare de-abia în 2 august; este vorba de atacarea oraşului 
Saarbriicken, care le-a adus francezilor primul şi ulti¬ 
mul succes; la 4 august, trupele germane au trecut 
frontiera şi francezii au început să piardă luptă după 
luptă ; la 2 septembrie, a urmat catastrofa de la Sedan, 
capturarea împăratului Napoleon al III-lea, iar peste 
două zile, la 4 septembrie, s-a declanşat revoluţia care 
a dus la căderea dinastiei. 

90. Canrobert, Franşois (1809-1895), mareşal francez; 
după capitularea de la Metz, a fost prizonier pînă la 
sfîrşitul războiului franco-prusac. 

91. Niel, Adolphe (1802-1869), mareşal francez, ministru 
de război începînd cu 1867. 

92. Frossard, Charles Auguste (1807-1875), inginer militar 
francez, general; la capitularea oraşului Metz a fost 
membru în consiliul militar care a luat hotărîrea de a 
preda cetatea. 

93. Saint-Privat-La-Montagne este satul lîngă care, la 18 
august 1870, armata franceză a fost învinsă şi s-a retras 
spre Metz. 

94. Eugenia-Maria de Montijo de Guzmân (1826-1920), 
soţia împăratului Napoleon al III-lea. împrejurul ei se 
grupau cei mai înverşunaţi partizani ai războiului cu 
Germania. La începutul războiului franco-prusac, după 
plecarea lui Napoleon al III-lea pe front, a fost regentă 
(pînă la revoluţia din 4 septembrie 1870). 

95. După revoluţia din 4 septembrie şi proclamarea repu¬ 
blicii, puterea a fost preluată de un grup de oameni 
politici, care au format aşa-numitul Guvern de Apărare 
Naţională („Populară”, cum scrie Dostoievski, ase¬ 
meni întregii prese ruse de pe atunci). 

96. Parafrază după poemul Contele Nulin, de Puşkin, în 
care servitoarea Paraşa „minte cu vitejie în faţa doamnei”. 

97. Trochu, Louis Jules (1815-1896), general şi om politic 
francez. A participat la cucerirea Algeriei, în Războiul 
Crimeii (1853-1856) şi în războiul austro-franco-italian 

(1859). Cu puţin timp înainte de războiul franco-pru- 
sac, a devenit cunoscut ca adversar al opiniei oficiale 
privitoare la faptul că Franţa ar fi pregătită de război 
(publicînd şi broşura Armata franceză în 1867). Acest 
fapt l-a făcut popular şi a dus la numirea sa (18 august 
1870) în funcţia de guvernator militar al Parisului, 
avînd sarcina de a pregăti oraşul pentru apărare; 
necrezînd în posibilitatea de a apăra Parisul, a fost 
pasiv. După revoluţia din 4 septembrie 1870, a condus 
Guvernul de Apărare Naţională (v. nota 100 supra), 
rămînînd guvernator militar al Parisului asediat de 
germani. Temîndu-se de mişcările populare, afişînd în 
mod demagogic un plan de apărare, pregătea de fapt 
predarea capitalei. După 1873, a ieşit din scena politică. 

98. Garnier-Pages , Louis Antoine (1803-1878), om politic 
francez, republican moderat, important financiar, 
membru în Guvernul de Apărare Naţională, în care n-a 
jucat nici un rol. 

99. Favre, Claude Jules (1809-1880), avocat şi om politic 
francez ; după revoluţia din 4 septembrie 1870, a fost 
ministru de externe în Guvernul de Apărare Naţională, 
purtînd tratative secrete cu Bismarck pentru predarea 
Parisului, dar rostind în public declaraţii patriotice din 
cele mai hotărîte. Ales în Adunarea Naţională, a înde¬ 
plinit funcţia de ministru de externe în guvernul lui 
Thiers; din 1876, a fost senator al celei de-a treia 
Republici. 

100. Este vorba de Gambetta (v. nota 41 supra), care, la 7 
octombrie 1877, a zburat cu un balon din Parisul 
asediat şi în oraşul Tours s-a pus în fruntea aşa-numitei 
delegaţii de la Tours a Guvernului de Apărarea 
Naţională, luînd în mîinile sale ministerele de război 
şi de interne. 

101. Şuani - denumire dată insurgenţilor din Bretania şi 
Normandia în timpul revoluţiilor franceze de la sfâr¬ 
şitul secolului al XlII-lea (fr. couan, cf. Jean Chouan, 
conducătorul insurgenţilor). 

102. Referinţa este la contele de Paris (v. nota 5), care în 
timpul războiului franco-prusac (după detronarea lui 

Napoleon al III-lea) a revenit în ţară şi a intrat în 
armată; de asemenea, este vorba şi de contele de 
Aumale (v. nota 49). 

103. Probabil că Dostoievski se referă aici la adepţii 
Comunei din Paris, reprimată recent. De altminteri, 
întrebuinţarea cuvîntului „comunist” este destul de 
nediferenţiată în aceste Scrieri politice. 

104. Union, ziar politic francez al partidului legitimist şi 
clerical; a fost înfiinţat la 2 februarie 1847. 

105. Chesnelong, Pierre Charles (1820-1899), om politic 
francez, orator talentat. în 1872, a fost ales în 
Adunarea Naţională şi li s-a alăturat legitimiştilor. A 
acţionat împotriva lui Thiers şi a contribuit la înlătu¬ 
rarea acestuia. în 1873 a condus tratativele cu contele 
de Chambord, pretendentul la tronul Franţei. Despre 
această perioadă a lăsat memorii şi lucrări istorice: 
La campagne monarchique d’octobre 1873 (1895); 
Les derniers jours de l ’Empire et le gouvernement de 
M. Thiers (f.a.) 

106. Dostoievski se referă aici la două constituţii: la cea 
elaborată în anii Marii Revoluţii Franceze din 1791, pe 
care a fost nevoit s-o accepte Ludovic al Vl-lea, şi la 
charta din 1848 (v. nota 28), cunoscută ca fiind 
„dăruită”, deci că regele ar fi dat-o din voinţa sa, 
deşi în realitate documentul nu-i putea conveni lui 
Ludovic al XVIII-lea. 

107. Arques şi Ivry, două localităţi legate de luptele reli¬ 
gioase din Franţa, între oastea hughenoţilor, condusă 
de Henric al IV-lea (1589-1610) şi forţele Ligii Catolice ; 
la Arques, Liga Catolică a fost învinsă şi împinsă 
dincolo de fluviul Somme; la Ivry, oastea Ligii 
Catolice a fost definitiv învinsă, ceea ce i-a consolidat 
lui Henric al III-lea poziţia de pretendent la tronul 
Franţei. 

108. Bayard, Pierre Terrail, senior de (1746-1524), cavaler 
francez din timpul războaielor italiene ale regilor (din 
dinastia Valois), Caroi al VlII-lea (1483-1498), 
Ludovic al Xll-lea (1498-1515) şi Francisc I 
(1515-1547), supranumit de biografi „cavalerul fără 
frică şi reproş “. 

109. Refuzul lui Chambord de a accepta tricolorul a împie¬ 
dicat restaurarea imediată a monarhiei şi atunci 
monarhiştii din Adunarea Naţională au decis să-şi 
consolideze poziţiile în Adunare şi să le păstreze pentru 
un moment mai favorabil. Pentru aceasta, se avea în 
vedere prelungirea prerogativelor lui Mac-Mahon de 
preşedinte al republicii. Ca un compromis între adepţii 
mandatului de zece ani şi cei ai mandatului de cinci 
ani, a fost adoptată legea mandatului de şapte. 

110. Dufaure, Armând Jules (1798-1881), om politic 
francez, avocat, membru în Adunarea Naţională; 
ministru de justiţie în cabinetul lui Thiers; în perioada 
18-24 mai 1873 a condus cabinetul de miniştri. 

111. Carrey de Bellmare, Adrian Adolphe Alexandre 
(1824-1905), ofiţer francez. în perioada luptei din 
Adunarea Naţională pentru restaurarea monarhiei, s-a 
opus acestei acţiuni şi, la 25 octombrie 1873, i-a 
adresat ministrului forţelor armate scrisoarea pe care 
o citează Dostoievski. Pentru atitudinea sa republi¬ 
cană, a fost concediat. 

112. De la ultramontanism , denumirea unui curent extre¬ 
mist în cadrul catolicismului, apărut în secolul al 
XV-lea, care susţinea infailibilitatea papei şi puterea 
lui nelimitată în chestiunile bisericeşti şi laice. 

113. Ziarul Crucii (Kreuzzeitung) denumirea frecventă a 
Noului ziar prusac (Neue Prussische Zeitung), pe 
frontispiciul căruia era reprezentată crucea de fier; 
organul central al partidului conservator german, fon¬ 
dat la Berlin în 1848. 

114. Dostoievski se referă la alegerile din Germania 
(octombrie 1873), care au dus la înfrîngerea partidului 
conservator şi la creşterea numărului de deputaţi cato¬ 
lici de centru şi liberali. 

115. Landstag , de la cuvintele germane Land (pămînt, 
ţară) şi Tag (adunare). 

116. Reichstag, de la cuvintele germane Reich (stat) şi Tag 
(adunare). 

117. Remusat, CharlesFranşois Mărie (1797-1875), minis¬ 
tru de externe al Franţei din august 1871. La alegerile 
suplimentare în Adunarea Naţională (27 aprilie 1873), 

candidatura lui Remusat a fost înaintată de moderaţi 
şi orleanişti, fiind susţinută oficial de Thiers. Înfrîn- 
gerea lui Remusat în alegeri a fost o lovitură dată lui 
Thiers şi a constituit una dintre cauzele demisiei acestuia. 

118. Say, Jean-Baptiste Leon, economist şi om politic 
francez, unul dintre proprietarii ziarului Journal des 
Debats, colaborator la alte publicaţii; din decembrie 
1872 - ministru de finanţe în cabinetul lui Thiers. 

119. Reichsrat - de la cuvintele germane Reich (stat) şi Rat 
(consiliu); parlamentul bicameral adoptat în Austria 
după ce, în 1867, a luat fiinţă monarhia dualistă în 
Imperiul austro-ungar. 

120. în 1873, în Austro-Ungaria, a început o îndelungată 
criză de supraproducţie, care a cuprins diferite sec¬ 
toare ale economiei, inclusiv finanţele, extinzîndu-se 
apoi în alte ţări europene şi în SUA. 

121. Pokrok (Progresul ), ziar politic ceh, apărut la Praga 
între 1869 şi 1885. 

122. Legea privind căsătoria civilă a fost adoptată la 9 
martie 1874, fiind una dintre puţinele măsuri legis¬ 
lative păstrate şi după „Kulturkampf”. 

123. Laboulaye , EduardRene (1811-1883), jurist, istoric şi 
om politic francez. în 1871 a fost ales în Adunarea 
Naţională, unde li s-a alăturat republicanilor moderaţi. 

124. Se au în vedere proiectele privind legea organizării 
puterii publice (19 mai) şi legea electorală (20 mai). 
Ca urmare a împotrivirii majorităţii monarhiste, aceste 
legi au fost adoptate de-abia în 1875. 

125. Este vorba de legea privitoare la mandatul de şapte ani 
al preşedintelui; Depeyre , Octave Victor (1825-1891), 
deputat monarhist al Adunării Naţionale, adversar al 
lui Thiers şi susţinător al lui Mac-Mahon. 

126. îndreptarul imperial (Deutscher Reichssanzeiger), 
ziar oficial editat la Berlin din 2 ianuarie 1818, mai 
întîi cu titlul de Allgemeine Preussischer Staatszeitung, 
apoi de Preussischer Staatsanzeiger. După unificare 
Germaniei a devenit Deutscher Reichssanzeiger. 

127 . Richard, Henry (1812-1888) om politic englez, 
adept al rezolvării pe cale paşnică a conflictelor 

internaţionale. în iulie 1873, în Camera Comunelor, 
a început o campanie în apărarea ideilor sale şi în 
toamna aceluiaşi an a efectuat o călătorie prin Europa, 
pentru a-şi face cunoscută doctrina. Banchetul în onoa¬ 
rea sa a fost dat la Paris, în ziua de 22 decembrie 1873. 

128. Cf. Psalmi 43, 15-16 : „Pusu-ne-ai pe noi ocară veci¬ 
nilor noştri, batjocură şi rîs celor dimprejurul nostru. 
Pusu-ne-ai pe noi pildă către neamuri, clătinare de 
cap între popoare”. în Biblie clătinarea din cap 
înseamnă dezaprobare şi batjocură. Cu acelaşi sens 
(din păcate, nedecriptat de traducătorii români), expresia 
apare şi în Crimă şi pedeapsă, rostită de Marmeladov : 
„Nu mă ruşinez de clătinarea asta de cap”. 

129 . Babeuf, Frangois Noel (zis Grachus ) (1760-1797), 
revoluţionar francez, comunist-utopist, conducătorul 
mişcării „pentru egalitate” în perioada reacţiei 
termidoriene şi a Directoratului. Babeuf a fost ghilo¬ 
tinat (în textul lui Dostoievski apare : „executat prin 
împuşcare”). 

130. Parafrază după Apocalipsa 3,17 : „Şi nu ştii că tu eşti 
cel ticălos şi vrednic de plîns, şi sărac, şi orb, şi gol! ”, 

131. Du Barail, Franţois Charles (1820-1902), ofiţer şi om 
politic francez. în perioada 25 mai 1872-22 mai 1873 
a fost ministrul forţelor armate în cabinetul lui Broglie. 

132. Audiffret-Pasquier, Edme Armând Gaston (1821-1905) 
om politic, deputat în Adunarea Naţională (din 1871), 
preşedinte al acesteia (1875), senator pe viaţă, preşe¬ 
dinte al senatului în 1876 şi 1879. 

133. Cortes - parlament în Spania şi Portugalia; Dostoievski 
îi desemnează prin el şi pe parlamentari. 

134. Pavia y Rodriguez de Alburquerque, Manuel (1828- 
-1896), general spaniol. După demisia lui Castelar, în 
dimineaţa zilei de 3 ianuarie 1874, a ocupat Madridul 
şi a dizolvat cortesurile constituante. împreună cu 
mareşalul Serrano (v. nota 137 infra), a instaurat dic¬ 
tatura militară ; a susţinut lovitura de stat monarhistă 
din 25 decembrie 1874, care l-a adus la putere pe fiul 
reginei Isabella a Il-a (1883-1868), Alfonso al Xll-lea 
(1874-1885). 

135. Salmeron y Alonso, Nicolas (1838-1908), om politic 
spaniol, republican; din 1865 - membru al comite¬ 
tului republican din Madrid; în 1871 a fost ales în 
cortesurile constituante ; din 1873 - ministru de jus¬ 
tiţie, apoi preşedinte al cortesurilor. 

136. Serrano y Dominguez, Francisco, duce de Torre (1810- 
-1885), general şi monarhist spaniol; în 1868-1860 - 
şeful guvernului provizoriu ; în 1869-1871 - regent; 
în 1871-1874 - prim-ministru. 

137. Sagasta, Prâxedes Mateo (1805-1903), om politic 
spaniol, liderul partidului liberal; ministru de interne 
(1871-1872), ministru de externe (1874), şef al cabine¬ 
tului de miniştri (22 decembrie 1871-22 mai 1872). 

138 . Figuerola, Laureano (1816-1903), economist şi poli¬ 
tician spaniol. între 1868 şi 1874 a fost ministru de 
finanţe. 

139 . Zabala y de la Puente, Juan (1804-1879), general 
spaniol, monarhist, participant la războiul civil 
din timpul celei de-a cincea Revoluţii spaniole 
(1868-1874). 

140. Echegaray y Eizaguirre, Jose (1832-1916), matema¬ 
tician, dramaturg şi om de stat spaniol. 

141. Ruiz Carpedon, Trinitario (1836-1911), politician spa¬ 
niol, liberal, participant la revoluţia din 1868-1874 ; 
în activitatea jurnalistică şi editorială a colaborat cu 
Sagasta şi Serrano. 

142. Topete y Carballo, Juan Batista (1821-1885), amiral şi 
om politic spaniol. 

143. Christinişti - adepţi ai reginei Maria-Christina, soţia 
regelui Ferdinand (1806-1878), ajunsă regentă a 
Spaniei după moartea acestuia. 

144. Alfonso al XlI-lea (1857-1885), regele Spaniei din 
1874 ; a reprimat rebeliunea carliştilor. 

145. Hanatul din Hiva avea graniţele cuprinse între Marea 
Arai şi fluviul Amu-Daria. Începînd cu Ivan cel 
Groaznic, Rusia a încercat fără succes să cucerească 
acest hanat. La 4 decembrie 1872, ţarul Alexandru al 
Il-lea a decis o campanie înpotriva hanatului, care a 
început în primăvara lui 1873 şi, în luna august a 

aceluiaşi an, s-a încheiat un tratat de pace, prin care 
hanul Muhammed Rahim al II-lea ceda teritoriile de 
pe ţărmul drept al Amu-Dariei şi se recunoştea drept 
vasal al Rusiei. 

146. La 23 ianuarie 1874, Alfred Ernest Albert, duce de 
Edinburg (1844-1900), al doilea fiu al reginei Victoria 
a Il-a a Angliei (1819-1901), s-a căsătorit Maria 
Aleksandrovna (1853-1920), fiica ţarului Alexandru 
al II-lea (1818-1881). 

147. Este vorba despre vizitele reciproce, menite a stabili 
alianţa celor trei împăraţi. Wilhelm I (însoţit de 
Bismarck şi Moltke) a vizitat, în mai 1873, 
Petersburgul, cînd a fost semnată convenţia ruso- 
-germană. în luna iunie a aceluiaşi an, Alexandru al 
II-lea a sosit la Viena, semnînd, la 6 iunie, pactul 
ruso-austriac, căruia, la 28 octombrie 1873, i s-a 
alăturat şi Germania. 

148. E vorba de prinţul moştenitor, viitorul împărat 
Friedrich al IlI-lea. 

149. Christian al IX-lea (1818-1906), regele Danemarcei. 

150. Oscar al II-lea (1829-1907), regele Suediei şi 
Norvegiei. 

151. „Non possumus” - începutul răspunsului dat de 
apostoli la reproşurile care li se aduceau (Cf. Fapte 4, 
20 : „Căci noi nu putem să nu vorbim cele ce am văzut 
şi auzit”). în enciclicele papale, expresia a devenit 
formula refuzului hotărît, a dezacordului cu cerinţele 
autorităţilor laice. Pentru prima dată a fost între¬ 
buinţată în acest sens de Papa Clement al Vll-lea, la 
cererea lui Henric al Vll-lea de a-i permite desfacerea 
căsătoriei cu Ecaterina de Aragonia. 

152. După ce papei i s-a confiscat suveranitatea laică, prin 
aşa-numita „lege a garanţiilor” (adoptată la 2 mai 
1871), au fost stabilite drepturile papei, care rămînea 
conducătorul spiritual al lumii catolice; i se puneau 
la dispoziţie palatele Vatican şi Lateran, precum şi o 
remuneraţie anuală de 3.220.000 de franci. 

153. Este vorba de ziarul Norddeutsche Allgemeine Zeitung, 
fondat la Berlin în 1861; din 1862 a devenit purtătorul 

de cuvînt al lui Bismarck, motiv pentru care i se spunea 
Kanzlerblatt (Foaia Cancelarului). 

154. Cartagena a fost cucerită la 12 ianuarie 1874. 

155. Contreras (1807-1881), general spaniol, conducătorul 
răscoalei cantonale de la Cartagena. 

156. Galvez, Antonio, deputat al cortesurilor constituante, 
iniţiatorul rebeliunii din Cartagena. 

• romane 

• jurnale 

• memorii 

1. Mariana Codruţ - Casa cu storuri galbene 

2. Doina Jela - Telejurnalul de noapte 

3. Iosif Sava - Poli (tico)fonii 

4. Gabriel Andreescu - Solidaritatea alergătorilor de 

cursă lungă 

5. Anamaria Beligan - încă un minut cu Monica Vitti 

6. F.M. Dostoievski - Idiotul 

7. Cornel Ungureanu - A muri în Tibet 

8. Dan Stanca - Muntele viu 

9. Cristian Tudor Popescu - Copiii fiarei (scrieri) 

10. Bulat Okudjava - L’amour toujours 

11. F.M. Dostoievski - Jurnal de scriitor (Voi. I) 

12. Ion Vianu, Matei Călinescu - Amintiri în dialog 

13. Grigore Ilisei - Oleacă de taifas 

14. Cristian Tudor Popescu - Vremea Mînzului Sec 

15. Alexandru Călinescu - Interstiţii 

16. Stelian Tănase - L.A. vs. N.Y. Jurnal american 

17. Iosif Sava - Claviaturile timpului. Jurnal pe portative 

18. Cristian Tudor Popescu - Timp mort 

F.M. Dostoievski - Jurnal de scriitor (Voi. II) 

Miguel de Unamuno - Jurnalul intim 

Dan Stanca - Ultimul om 
Daniel Vighi - Moarte şi iubire în Land 

